30 އޯގަސްޓް 2020 - 08:25 15 comments\n"ފިރިމީހާގެ ގެއަކަށްނު!" މިހާދު ބުނި ރާގުން ހީވަނީ މާ ކުރިން މިހާދު އެހެން ނިންމައިފައިވާ ހެންނެވެ. "އަހަރެންގެ އަންބަކު ހުންނަން ޖެހޭނީ އަހަރެންގެ ގޭގަ."\nއުންމީދު ކުރި ގޮތް ނޫން ކަމުގައި ވިޔަސް ރިފާ ގަބޫލުކުރިއެވެ. އެއްވެސް ޝަކުވާއެއް ނެތި މިހާދާ އެކުގައި ކާރަށް އެރިއެވެ. އެހެނަސް ޒާހިރާއި ނަޝްފާ ދެކޭ ހިތުން ރިފާ ހުރީ ކެތް މަދުވެފައެވެ. މިހާދަށް އެ ކަން ނޭނގެނީކީ ނޫނެވެ. ރިފާގެ މޫނުން އެކަނި ވެސް އެ ހުރިހާ ވާހަކައެއް މިހާދަށް ކިޔާލެވެއެވެ. އެކަމަކު އެކަކު ވެސް އެ ވާހަކައެއް ނުދައްކައެވެ. ހަމަހިމޭނުން އިށީނދެލައިގެން ތިބީއެވެ. އަމިއްލަ ކާރުގައި މިހާދު އައީ މިހާދުގެ ގެއަށެވެ.\nގެއަށް ފުރަތަމަ ވަނީ މިހާދެވެ. ރިފާ ހުރީ ފަހަތުގައެވެ. ރިފާގެ ނަޒަރުގައި އެއީ ގެއެއް ނޫނެވެ. ގަނޑުވަރެކެވެ. ބޮޑުވެފައި ރީތިކަމުންނެވެ. ގޭތެރޭގެ ތަރުތީބުކަމާއި ސާފުކަން ފެނިފައި ރިފާއަށް އެއް ކަމެއް ޔަގީންވިއެވެ. އެހާ ބޮޑު ގެއެއް އެހާ ރީތިކޮށް ބެލެހެއްޓޭނީ އެ ކަމަށް ހާއްސަ ބަޔަކު ތިބެގެންނެވެ. ކާރުން ފޮށިތައް ބާލަން ދެ މީހަކު ނުކުތެވެ. މިހާދު އެއްވެސް އެއްޗެއްގައި އަތެއް ނުލައެވެ. އެއިން މީހަކާ ވާހަކަ ވެސް ނުދައްކައެވެ. ކުރަންވާ ކަންތައް އެ މީހުންނަށް އެނގެއެވެ.\n"ކޮބާ ދަތުރު ކިހިނެއް؟" މުނީރާ ސުވާލުކުރިއެވެ.\n"ވަރަށް ރަނގަޅު!" މިހާދު ހިނިތުންވެލައިފައި ބުންޏެވެ.\nމުނީރާއަކީ މިހާދުގެ ދައްތައެވެ. މެދު އުމުރެއްގެ އަންހެނެކެވެ. މުޅި ގެ ބެލެހެއްޓުމާ ހަވާލުވެގެން ހުންނަނީ މުނީރާއެވެ. އެ ހުރިހާ ކަމެއް ރިފާއަށް އެނގުނީ، ރިފާއަށް މުނީރާ ތައާރަފުކޮށްދިނުމުންނެވެ. މުނީރާ ހެދުން އަޅައިފައި ހުރީ އުމުރާ ގުޅޭ ނަލަ ގޮތަށެވެ. އިސްތަށިގަނޑު ނިވާކޮށްފައި ހުރީ، ގޭތެރޭގައި އުޅޭ އިރު އަޅާ ކަހަލަ ބުރުގާއަކުން، ތަންކޮޅެއް އާދައިގެ ގޮތަކަށެވެ. ނަލަ ހެދުމާ ގުޅޭ ނަލަ ހިނިތުންވުމެއް ވެސް މުނީރާގެ ތުންފަތުގައި އަބަދުމެ ހަރުލާފައި ހުރެއެވެ. މުނީރާގެ ހިތް ވެސް އެހާ ނަލަވާނެ ކަމަށް ރިފާ އުންމީދުކުރިއެވެ.\n"ކޮޓަރި ތައްޔާރުކޮށްފަ ހުންނާނީ،" މުނީރާ ބުންޏެވެ. "ކައިގެންތަ ވަންނާނީ؟"\n"އެއްޗެހި ބަދަލުކޮށްލައިގެން ކާނީ." މިހާދު ބުންޏެވެ.\nމިހާދާ އެކުގައި ރިފާ ވަނީ މިހާދުގެ ކޮޓަރިއަށެވެ. ނުވަތަ ގަނޑުވަރަކަށެވެ. ރިފާގެ ގެއަށް ވުރެ އެ ކޮޓަރި ވެސް ބޮޑެވެ. ތަނަވަހެވެ. އޭސީއާއި ފަންކާ ވެސް ހުއްޓެވެ. މުޅި ކޮޓަރިއަށް ފެތުރިފައި ވަނީ އޮރެންޖު ވަހެކެވެ.\n"ރިފާ ޗޭންޖުކޮށްލައިގެންތަ ކާން ނުކުންނާނީ؟" މިހާދު އެހިއެވެ.\nރިފާ ވިސްނީ ކެއުމަކަށް ނޫނެވެ. ޒާހިރަށް ގުޅާނެ ދަނޑިވަޅަކަށެވެ. މާލެ އައި ވާހަކަ ނަޝްފާ ގާތުގައި ބުނަން ވެސް ރިފާ ބޭނުމެވެ. ރިފާ ދަބަހުގައި ފޯނު އޮތެވެ. މާލެ އައިސްފައި ރިފާއަށް ޒާހިރަށް ގުޅޭނެ ވާހަކަ މިހާދު އޮތީ ބުނެފައެވެ.\n"ޒާހިރަށް ގުޅާލަންތަ؟" ރިފާ ޖަވާބުދިނީ މިހާދު ކުރި ސުވާލަކަށް ނޫނެވެ.\n"ކައިގެން އައިސް ވެސް ތި ކަން ކުރެވިދާނެއްނު!" އެނދުގައި އިށީނދެލަމުން މިހާދު ބުންޏެވެ. "ދޭ ޗޭންޖުކޮށްލަން!"\nމިހާދު ބުނި ގޮތަށް ރިފާ ކަންތައް ކުރިއެވެ. ފާހާނާއަށް ވަނެވެ. އެކަމަކު ރިފާ ހިތަށްއެރިއެވެ. މާލެ އާދެވިއްޖެއެވެ. ރިފާއަށް ވެސް ކޮންމެވެސް ބާރެއް ލިބިއްޖެއެވެ. މިހާދު އެ ކަން ހަނދާން ނައްތައިލައިގެން ނުވާނެއެވެ. ރިފާގެ ހިތް އަތުލަން ބޭނުން ނަމަ މިހާދަށް އެ ކަން ވެސް ކުރެވިދާނެއެވެ. ބާރުގެ ބޭނުން ކޮށްގެނެއް ނޫނެވެ. ބުއްދީގެ ބޭނުން ކޮށްގެންނެވެ.\nޖެހިގެން އައި ދުވަހު ރިފާއަށް ހޭލެވުނު އިރު ނުވައެއް ޖަހަނީއެވެ. އޭރު މިހާދެއް ނެތެވެ. މިހާދަކީ ވިޔަފާރިވެރިޔެކެވެ. މާލެއައުމުން މިހާދަށް ގޭގައި ނީނދެވޭނެކަން ރިފާއަށް އެނގެއެވެ. ކުއްލިއަކަށް ފާހާނާ ހުޅުވައިލައިފައި މިހާދު ނުކުތެވެ.\n"މޯނިން!" މިހާދު ވަރަށް ހަމަޖެހިލައިފައި ބުންޏެވެ. "ހިނގާ ސައިބޯން!"\nރިފާ ހިތަށްއެރިއެވެ. ހާދަހާ ފަސޭހަ ގެއެކެވެ. ރިފާ އެއްވެސް ކަމެއް ކުރާކަށް ނުޖެހެއެވެ. ހޭލާ އިރު ސައި ވެސް ހުންނަނީ ތައްޔާރުވެފައެވެ. އެކަމަކު ރިފާ ކައިވެނިކުރީ މިހާދާ އެކުގައި އުމުރު ހޭދަކުރަން ހެއްޔެވެ؟ އެއްބަސްވުމުގެ ދެ ވަނަ މަރުހަލާ ކޮބައި ހެއްޔެވެ؟ ވަރީގެ ވާހަކަ އިންޑިޔާގައި ހުރެފައި ދެއްކީމައި މިހާދަށް އަވަސް ވިއެވެ. ދެން މާލެއައިސް އެ ވާހަކަ ފައްޓަންވީ ކާކު ހެއްޔެވެ؟ އެ ކަން ކުރަންވީ ކޮން އިރަކު ހެއްޔެވެ؟ ރިފާ އެ ވާހަކަ އަހައިފިއްޔާ، މާލެ އައިތާ ފުރަތަމަ ދުވަހު ދައްކަން ނުވާ ކަހަލަ ވާހަކައަކަށް އެ ވާހަކަ ވެދާނެ ހެއްޔެވެ؟ އެހެން ވިޔަސް ރިފާ އެ ވާހަކަ ދައްކާނަމެވެ.\n"ދެން ކޮން އިރަކުން ވަރީގެ.." ރިފާއަށް ބުނެވުނީ އެ ހިސާބަށެވެ.\n"ވަރިކުރާނަމޭ!" ކުޑަކޮށް ހިތްހަމަ ނުޖެހިފައި މަޑުމަޑުން މިހާދު ބުންޏެވެ. "ރިފާ އަޅެ އަނގަ ހުޅުވާލަން ޖެހެނީ ވަރިއަށް އެދެން އެކަނިތަ؟ މިއަދު އެ ކަމާ އުޅޭނަމޭ! އޯކޭއެއްނު!"\nސައިބޯން ނިކުތް އިރު ހީވަނީ ހައެއްކަ މީހުންނަށް ސައިހަދައިފައި ހުރިހެންނެވެ. ރޮއްޓާއި، ދެ ވައްތަރެއްގެ ރިހަ ހުއްޓެވެ. ބިސްގަނޑާއި، ޕާނާއި، ޖޭމާއި، ނަޓެއްލާ ހުއްޓެވެ. ޖޫހާއި، ކިރުސައި ހުއްޓެވެ. ކޯންފްލޭކްސްއާއި، މިޔުސްލީއާއި، އޯޓްސް ހުއްޓެވެ. އެކަމަކު ސައިބޯން ތިބީ ރިފާއާއި، މިހާދާއި، މުނީރާއެވެ. ނާސްތާއަށް ހުރި އެއްޗިއްސަށް ވުރެ ގިނަ އެއްޗެހި، ނާސްތާ ކުރަމުން ދިޔަ އިރު ރިފާއަށް އެނގުނެވެ. އެ ގޭގައި ހުސް ކޮޓަރި ވެސް އެބަ ހުއްޓެވެ. ކައްކަން މީހަކު، ގޭތެރެ ސާފުކުރަން ދެ މީހުން، ބާޒާރުކުރަން މީހަކު ހުރެއެވެ. ސަރުދާރަކީ މުނީރާއެވެ. ރިފާ ކޮންމެ އެއްޗެއް ބޭނުން ވިޔަސް މުނީރާ ގާތުގައި ބުނެލީމައި ނިމުނީއެވެ. އެ ފަދަ ތަނަވަސް ދިރިއުޅުމެއް ލިބިދާނެ ކަމަކަށް ރިފާ ދުވަހަކު ވެސް ހިޔެއް ނުކުރެއެވެ. ހިތާމައަކީ، އެ ތަނަވަސްކަމުން ރިފާގެ ހިތަށް ފިނިކަން ނުލިބުމެވެ.\nސައިބޮއިގެން މިހާދު ފިހާރަޔަށް ދިޔުމާ އެކު ރިފާ ތައްޔާރުވެލިއެވެ. ޓެކްސީއަކަށް ގުޅިއެވެ. ގެނައި ބައެއް ހަދިޔާ ހިފައިގެން، މުނީރާއަށް އެނގުމަކާ ނުލައި ޓެކްސީއަށް އަރައިގެން ރިފާ ދިޔައީ ރިފާގެ ގެއަށެވެ. ނަޝްފާ ދެކިލާ ހިތުން ރިފާ ހުރީ ކެތް މަދުވެފައެވެ. އެހެނަސް ގެއަށް އައުމުން ޒާހިރާ ވެސް ދިމާވިއެވެ. ރިފާ ފެނުމުން ޒާހިރަށް ބަލަހައްޓައިގެން ހުރެވުނީއެވެ. ގެއިން ދިޔަ ރިފާއަށް ވުރެ މާ ރީތި ރިފާއެއް ގެއަަށް އައިމައެވެ. ނަޝްފާ އައިސް މަންމަ ގައިގައި ބައްދައިގަތް ގޮތަށް ދުލެއް ނުކުރިއެވެ.\nރިފާ ހިތުން، މިހާދުގެ ގެއިން ރިފާ ނުކުތީ މުނީރާއަށް ނޭނގިއެވެ. އެއީ ކުށްހީއެކެވެ. މުނީރާ ގެ ބަލަހައްޓަނީ ނަމަކަށް ނޫނެވެ. ގޭގެ އެންމެ ފަރުނީޗަރެއް ހުރި ތަނުން ގުޑުވައިލިޔަސް މުނީރާއަށް އެނގޭނެއެވެ. ގަސްމުށި ތަކުގައި އިންދައިފައި ހުންނަ ގަހަކުން މަލެއް ބިނަސް، ފައިފުހީގެ ކޮޅު ބަދަލުކޮށްފައި އޮތަސް މުނީރާއަށް ނޭނގިއެއް ނުދާނެއެވެ. އެހާ ހުސިޔާރުކޮށް ކަންކަން ބަލަހައްޓަނިކޮށް މުނީރާއަށް ނޭނގި ރިފާ ގެއިން ނުކުންނާނީ ކިހިނެއް ހެއްޔެވެ؟\nރިފާ ގެއަށް އައިތާ ވިހި މިނެޓު ނުވަނީސް މިހާދުގެ ކާރު އައިސް ރިފާގެ ގެ ކައިރިއަށް މަޑުކޮށްލިއެވެ. މިހާދު ފޯނުން ރިފާއަށް ގުޅައިލިއެވެ. ރިފާއާއި، ޒާހިރާއި، ނަޝްފާ މަޖާ ވާހަކަދައްކަން ތިއްބައި ރިފާގެ ފޯނު ރަނގަބީލުވާން ފެށިއެވެ. ފޯނަށް ބަލައިލައިފައި ރިފާ ފޯނު ނެގިއެވެ.\n"ހަލޯ!" ރިފާ ބުންޏެވެ.\n"ރިފާ ބަލާ މި އައީ،" ވަރަށް ލޯތްބާ އެކުގައި މިހާދު ބުންޏެވެ. "އަވަހަށް އާދޭ!"\nރިފާއަށް ލިބުނީ ޝޮކެކެވެ. ރިފާ އައިކަން މިހާދަށް އެނގުނީ ކިހިނެއް ހެއްޔެވެ؟ ކުރިން އަންގައި ނުލައި މިހާދު އައީ ކީއްވެގެން ހެއްޔެވެ؟\n"ކީއްވެ ގުޅާނުލާ ތި އައީ؟" މަޑުމަޑުން ރިފާ ސުވާލުކުރިއެވެ.\n"ތީ އަހަރެން ކުރަންޖެހޭ ސުވާލެއްނު!" ހަމަ އެހާ މަޑުމަޑުން މިހާދު ބުންޏެވެ. "އަހަންނަށް އަންގާ ވެސް ނުލާ ޓަސްލާފަ ތިހެން ގެއަށް އައިސްގެން ނުވާނެއްނު! ރިފާ ގެއަށް އަންނަން ބޭނުމިއްޔާ އަހަރެން ގާތުގަ ބުނޭ! އަހަރެން އަންނާނަމޭ ރިފާ ގޮވައިގެން. ނުބުނެ އައިސްގެން ނުވާނެއްނު! ތީ އަހަރެންގެ އަންހެނުންނޭ!"\n"އެހެންވިއްޔާ ވަރިކުރަންވީނު!" އެއްވެސް ޖެހިލުމެއް ނެތި ރިފާ ބުންޏެވެ. "އޭރުން އަންހެނުންނަކަށް ނުވާނެއްނު! އެހެން ނޫނަސް އަހަރުމެން އެއްބަސްވީ މާލެ އައިސް ވަކިވާ ގޮތަކަށްނު!"\nއެހާ ސީދާކޮށް މިހާދާ ދިމާއަށް ރިފާ އެހެން ބުނެފާނެ ކަމަކަށް މިހާދު ހިޔެއް ނުކުރެއެވެ. މިހާދު ހީކުރީ، ދަތުރުގައި ހިނގި ކަންތައްތަކާއި، މިހާދު ބެހެއްޓި ގާތްކަމާއި ކުރި ހަރަދު، ރިފާ ހަނދާން ނުނެތޭނެ ކަމަށެވެ. އެހެނެއް ނުވިއެވެ. މިހާދު ކޮށްދިން އެއްވެސް ކަމެއް އަގު ރިފާ ވަޒަނެއް ނުކުރިއެވެ.\n"އާނ! އެނގެޔޭ ތި ކަން. ބުނީމެއްނު މިއަދު އެ ކަމާ އުޅޭނަމޭ!" މިހާދު އެއްބަސްވިއެވެ.\nއެހާ ފަސޭހައިން އެ ކަން ނިމޭނެ ކަމަކަށް ރިފާ ހިޔެއް ނުކުރެއެވެ. ބާރު ލިބުމުން މިހާދު އޭގެ ބޭނުން، ނާޖާއިޒު ގޮތުގައި ހިފާނެ ކަމަށް ރިފާ ހީކުރިއެވެ. ވަރި ނުކުރަން ވަރަށް ބަހަނާ ދައްކާނެ ކަމަށް ވެސް ރިފާ ހީކުރިއެވެ. އެހެނެއް ނުވިއެވެ. ރިފާ ގެއަށް ލައިފައި މިހާދު ހަމަ އެ ދުވަހު ކޯޓަށް ފޯމު ލިއެވެ. އެ ވަރުން ވެސް ރިފާގެ ހިތް ސާފެއް ނުވިއެވެ. ފޯމު ލި ކަމެއް ރިފާއަކަށް ޔަގީނެއް ނޫނެވެ. ފޯމު ލިޔަސް މިހާދު މުއްސަނދިވެފައި، ނުފޫޒު ގަދަވީމައި މައްސަލަ ދަންމާލާނެކަން ރިފާއަށް ޔަގީނެވެ.\nއެހެނެއް ވެސް ނުވިއެވެ. ކޯޓަށް ފޯމުލީތާ ދެ ދުވަސް ފަހުން ކޯޓަށް އަންނަން އެންގިއެވެ. ރިފާ ހިތަށްއެރިއެވެ. އެހާ އަވަހަށް އެ ކަން ނިމެނީ ހެއްޔެވެ؟ ކޯޓަށް ވަން އިރު ވެސް ރިފާ އަކަށް ގަބޫލެއް ނުކުރެވެއެވެ. ބަރާބަރު ގަޑިއަށް މައްސަލަ ފެށުނެވެ.\n"މި ކައިވެނި މި ތާ ރަޖިސްޓަރީވެފައެއް ނެތް!" ގާޒީ ފުރަތަމަ ވެސް ނެގީ އެ މައްސަލައެވެ. "ދެން ކިހިނެއް ވަރިކުރާނީ؟"


SunOnline: Covid-19 fethurun huttuvumah Malaysia in kulli nurakkaluge haalathu iulaankoffi\nކޮވިޑް-19 ފެތުރުން ހުއްޓުވުމަށް މެލޭޝިއާއިން ކުއްލި ނުރައްކަލުގެ ހާލަތު އިއުލާންކޮށްފި\nރުގިއްޔާ މުހައްމަދު މޫސާ 12 Jan 2021, 12:33\nމެލޭޝިއާގައި ވަނީ ކުއްލި ނުރައްކަލުގެ ހާލަތު އިއުލާންކޮށްފަ -- ފޮޓޯ: ރޮއިޓާސް\nކުއަލަލަމްޕޫރު (ޖެނުއަރީ 12): މެލޭޝިއާގައި ކޮވިޑް-19 ފެތުރުން ކޮންޓްރޯލް ކުރުމަށް އެގައުމުގެ ރަސްގެފާނު އަބްދުﷲ އަހުމަދު ޝާހު ކުއްލި ނުރައްކަލުގެ ހާލަތު އިއުލާން ކުރައްވައިފި އެވެ.\nމެލޭޝިއާގެ ޝާހީ ގަނޑުވަރުން ނެރުނު ބަޔާނެއްގައިވާ ގޮތުން ބޮޑުވަޒީރު މުހިއްޔުއްދީން ޔާސީންގެ އެދުމުގެ މަތިން ރަސްގެފާނު ވަނީ އަންނަ އޮގަސްޓު މަހުގެ އެކަކާ ޖެހެންދެން ކުއްލި ނުރައްކަލުގެ ހާލަތު އިއުލާން ކުރައްވާފަ އެވެ. ނަމަވެސް އޭގެ ކުރިން ބަލި ފެތުރުން ކޮންޓްރޯލް ކުރެވިއްޖެ ނަމަ ކުއްލި ހާލަތު އުވާލާނެ އެވެ.\nއެ ބަޔާނުގައިވާ ގޮތުން އިއްޔެ ދެ ބޭފުޅުން ބޭއްވެވި ބައްދަލުވުމެއްގައި ބޮޑުވަޒީރު ވަނީ މިދިޔަ ޑިސެމްބަރު މަހުގެ ފަހުން އެގައުމުގައި ކޮންމެ ދުވަހަކު އެއްހާހަށް ވުރެ ގިނަ ކޭސް ފެންނަމުންދާ ކަން ފާހަގަ ކުރައްވާ، ގައުމުގައި ކުއްލި ނުރައްކަލުގެ ހާލަތު އިއުލާން ކުރަން ކެބިނެޓުން މަޝްވަރާކޮށްފައިވާ ކަމަށް ވިދާޅުވެފަ އެވެ. އަދި ރަސްގެފާނު އަބްދުﷲވެސް ވަނީ ކުއްލި ނުރައްކަލުގެ ހާލަތު އިއުލާން ކުރަން ޖެހިފައިވާ ކަމަށް އެއްބަސްވެވަޑައިގެންފަ އެވެ.\n"ގައުމުގައި ކޮވިޑް-19 ނުރައްކާތެރި މިންވަރަކަށް ފެތުރި، ކުއްލި ނުރައްކަލުގެ ހާލަތު އިއުލާން ކުރަން ޖެހިފައިވާ ކަމަށް ރަސްގެފާނު އަބްދުﷲ ގަބޫލު ކުރައްވާ،" ގަނޑުވަރުގެ ބަޔާނުގައިވެ އެވެ.\nމެލޭޝިއާގެ ގާނޫނު އަސާސީގައި އޮންނަ ގޮތުން، ގައުމީ ސަލާމަތަށް ނުވަތަ އިގުތިސާދަށް ނުވަތަ އިޖުތިމާއީ ހަމަޖެހުމަށް ނުރައްކާވެފައިވާ ކަމަށް ރަސްގެފާނު ދެކިވަޑައިގަންނަވާ ނަމަ އެ ގައުމުގައި ކުއްލި ނުރައްކަލުގެ ހާލަތު އިއުލާން ކުރެވޭނެ އެވެ. އަދި މިދިޔަ އޮކްޓޯބަރު މަހުވެސް ކުއްލި ހާލަތު އިއުލާން ކުރަން ރަސްގެފާނުގެ އަރިހުގައި މުހިއްޔުއްދީން އެދިވަޑައިގެންނެވި އެވެ. ނަމަވެސް ރަސްގެފާނު އެކަމަށް ދެކޮޅު ހެއްދެވި އެވެ.\nއޭރު މެލޭޝިއާގައި ސިޔާސީ ހަލަބޮލިކަން އުފެދި، ސަރުކާރު ކޯލިޝަންގެ އެންމެ ބޮޑު ޕާޓީ ކަމަށްވާ އުމްނޯއިން ދިޔައީ ސަރުކާރަށް ކުރާ ތާއިދު އަނބުރާ ގެންގޮސް، ބަޖެޓު ފާސް ކުރަން ވޯޓު ނުދޭނެ ކަމުގެ އިންޒާރު ދެމުންނެވެ. އަދި ބަޖެޓު ފާސް ނުކުރެވޭ ނަމަ އެއީ މުހިއްޔުއްދީންއަށް އިތުބާރު ނެތުން ކަމަށް ބެލެވި، އާއްމު އިންތިހާބަކަށް މަގުފަހިވުމުގެ ފުރުސަތު އޮތެވެ.\nއޭގެ ފަހުން މިދިޔަ މަހު މެލޭޝިއާގެ ބަޖެޓު ފާސްކޮށްފައިވީ ނަމަވެސް އުމްނޯގެ ގިނަ އަދަދެއްގެ މެމްބަރުން ވަނީ ވެރިކަން ކުރާ ކޯލިޝަނަށް ތާއިދު ނުކުރަން ނިންމާފައިވާކަން އިއުލާން ކުރައްވާފަ އެވެ. ނަމަވެސް މިހާރު ކުއްލި ހާލަތު އިއުލާން ކުރުމާ އެކު އެގައުމުގެ ޕާލިމެންޓު ބައްދަލުވުންތައްވެސް ވަނީ ހުއްޓުމަކަށް ގެނެސްފަ އެވެ.\nމުހިއްޔުއްދީން ވިދާޅުވި ގޮތުގައި މެލޭޝިއާގައި ކުއްލި ހާލަތު އިއުލާން ކުރި ނަމަވެސް އެގައުމުގެ ހުރިހާ ސަރަހައްދެއްގައި ކާފިއުއެއް އިއުލާން ނުކުރާނެ އެވެ. އަދި އެ ހާލަތު އިއުލާން ކުރުމުން، ސަރުކާރުގެ ހޮސްޕިޓަލްތަކަށް ބާރުބޮޑުވެއްޖެ ނަމަ ޕްރައިވެޓް ހޮސްޕިޓަލްތައް ސަރުކާރުގެ ބޭނުމަށް ދިނުމަށް އެންގެވުން ފަދަ އަމުރުތައް ރަސްގެފާނަށް ކުރެއްވޭނެ އެވެ.\nމީގެ އިތުރުން، އިއްޔެ މުހިއްޔުއްދީން ވަނީ މެލޭޝިއާގެ ފަސް ސްޓޭޓަކާއި ތިން ފެޑެރަލް ޓެރިޓަރީ ފުރަބަންދު ކުރަން އަންގަވާފަ އެވެ. އެގޮތުން މިމަހުގެ 26އާ ހަމަޔަށް ފުރަބަންދު ކުރި ސަރަހައްދުތަކުގެ ތެރޭގައި ކުއަލަލަމްޕޫރާއި ސަބާހު، ސެލަންގޯ، ޕިނަންގް އަދި ޖޮހޯރު ހިމެނެ އެވެ.\nމެލޭޝިއާގައި ފާއިތުވި ހަފްތާއެއްހާ ދުވަސް ތެރޭ ކޮންމެ ދުވަހަކު 2،000އަށް ވުރެ ގިނަ މީހުން ކޮވިޑަށް ޕޮޒިޓިވްވެފައިވެ އެވެ. އަދި މިހާރު އެގައުމުގައި ތިބި ބަލި ޖެހިފައިވާ މީހުންގެ އަދަދު 28،554އަށް އަރަ އެވެ.


Filaa meehun hoadhaa vargadha Camera eh\nޗައިނާއިން އުފެއްދި 500 އެމްޕީގެ ފޭސް ރިކޮގްނިޝަން ކެމެރާ\nޗައިނާއަކީ އޭޝިއާ ބައްރުގެ ޓެކްނޮޖީގެ އެއް ހަބެވެވެ. އެ ގައުމުން މިހާރު ވެސް ދަނީ ފޭސް ރިކޮގްނިޝަލް ޓެކްނޮލޮޖީތަށް ގިނަ އަދަދަށް ބޭނުން ކުރަމުންނެވެ. މި ޓެކްނޮޖީތަކުގެ ބޭނުމަކީ ޗައިނާގެ އާބާދީ ބޮޑުވުމުން، ކުށްވެރިން ހޯދަން ދިމާވާ ދަތިތައް ހައްލު ކުރުމެވެ. ގެއްލޭ އަދި ފިލާ މީހުން ހޯދުމެވެ. މި ޓެކްނޮޖީތަކުގެ ބޭނުން ޗައިނާއިން ވަނީ ނާޒުކު އެތަކެއް ދަނޑިވަޅުތަކެއްގައި ހިފައިވެސްފަ އެވެ.\nޗައިނާއިން އަނެއްކާވެސް މިވަނީ ވަރުގަދަ ފޭސް ރިކޮގްނިޝަލް ޓެކްނޮޖީއެއް އުފައްދާފަ އެވެ. މި ފަހަރު އުފެއްދީ 500 މެގަޕިކްސެލްގެ ކެމެރާ އެކެވެ. މި ކެމެރާއިން ހޯދަން ބޭނުންވާ މީހާ ކިތަންމެ ގިނަ ބަޔައެއްގެ ތެރޭގައި ހުއްޓަސް ދެނެގަނެވޭނެ އެވެ. މިއީ ފުޑަން ޔުނިވާސިޓީގެ އުފެއްދުމެކެވެ. ފުޑަން ޔުނިވާސިޓީން މިހާރު ކުރާ މަސައްކަތަކީ ކެމެރާ އޭގެ އެންމެ ރަނގަޅު ގޮތުގައި ބޭނުން ކުރެވޭނެ ގޮތްތައް އިތުރަށް ހޯދައި ބެލުމެވެ.\nމިއީ އާޓިފިޝަން އިންޓެލިޖެންސް ހިމެނޭ ގޮތަށް ތައްޔާރު ކޮށްފައިވާ ކެމެރާއަކަށް ވުމުން، ކޮމްޕިއުޓަރުން ހޯދަން ބޭނުންވާ މީހާގެ ފޮޓޯ ކެމެރާގެ މެމޯރީގައި ސޭވް ކުރެވެ އެވެ. އަދި ކެމެރާ އޮން ކުރާއިރު ފޮޓޯގައި ހުންނަ މީހާ ހޯދުމުގެ މަސައްކަތް ކެމެރާއިން ފަށާނެ އެވެ. އެގޮތުން ދުން ގިނަވެ ބޯ ވިޔަސް އަދި ބައިބޯ ސްޓޭޑިއަމަަކަށް ވިޔަސް، ހޯދަން ބޭނުންވާ މީހާ ފެނިއްޖެނަމަ ކެމެރާއިން އެ މީހާ ފާހަގަކޮށް ސިގުނަލް ފޮނުވައި ދޭނެ އެވެ. އެހެންކަމުން މިއީ ބޭނުންތެރި އުފެއްދުމެއް ކަމަށް ޗައިނާގެ ކަމާބެހޭ އިދާރާތަކުން ވަނީ ބުނެފަ އެވެ. ޗައިނާއަކީ އަބަދުވެސް ޓެކްނޮލޮޖީގެ ތަފާތު އާލާތް އުފައްދަން ޝައުގުވެރިވާ ގައުމެކެވެ.\nމިފަދަ ކެމެރާތަކެއް މީގެ ކުރީ އަހަރުތަކުގައި ވެސް ޗައިނާގައި އުފައްދާފައި ވެއެވެ. އެކަމަކު އެއީ މިއަށްވުރެ ފެންވަރުގެ ގޮތުން ދެރަ ކެމެރާތަކެވެ. އެ ކެމެރާތަކުގެ ބޭނުން އެހާ ބޮޑަށް ހިފޭނެ ގޮތެއް ވެސް ނުވި އެވެ. މިފަހަރުގެ ކެމެރާއިން މިހާތަނަށް ވަނީ 230،341 މީހުން ހޯދާފަ އެވެ. އަދި ކެމެރާގެ ޓެސްޓު ބުރުތަކުގައި އެ އަދަދު ދެ ގުނައަށް ބޮޑު ކޮށްފައި ވެ އެވެ. އެހެންކަމުން މިކެމެރާ ކުރީގެ ފޭސް ރިކޮގްނިޝަން ކެމެރާތަކަށް ވުރެ މާ ބާރުގަދަ އެވެ.\nގެއްލިގެން ހޯދާ މީހުންނާއި ކުށްވެރިން ހޯދުމުގެ ބޭނުމުގައި ފުޑަން ޔުނިވާސިޓީން މިހާރު މަސައްކަތް ކުރަނީ 500 މެގަޕިކްސެލްގެ 170 މިލިއަން ފޭސް ރިކޮގްނިޝަން ކެމެރާ އުފައްދާށެވެ. މިއީ ޗައިނާގެ ކޮންމެ 12 މީހަކަށް އެއް ކެމެރާ އެވެ.


Kapil Ge Biopic Eh Hadhany\nކަޕިލްގެ ބައޯޕިކް އެއް ހަދަނީ\n17 ޖެނުއަރީ 2022 - 07:13:12\nއިންޑިއާގެ މަޝްހޫރު ކޮމީޑިއަން ކަޕިލް ޝަރުމާގެ ބައޯޕިކެއް ހަދަން ނިންމައިފި އެވެ.\nމި ބައޯޕިކް އަށް ކިޔަނީ “ފަންކާރް” އެވެ. މި ބައޯޕިކް ޑައިރެކްޓްކުރަނީ މަޝްހޫރު ޑައިރެކްޓަަރު މަރިގްދީބް ސިންގް ލަމްބާ އެވެ.\nއޭނާ ބުނީ ދުނިޔޭގެ އެތައް މިލިއަން ބަޔަކު ކޮންމެ ދުވަހަކު ހެއްވާލަ ދޭ މަޝްހޫރް ކޮމީޑިއަން “ކަޕިލް ޝަރްމާ ޝޯ” ފަދަ ޝޯއެއްގެ ހޯސްޓެއްގެ ދިރިއުޅުމުގައި ނުދައްކާ އެތައް ވާހަކައެއް އޭނާގެ ޑައިރެކްޝަންގެ ޒަރިއްޔާއިން ގެނެސްދޭން ފުރުސަތު ލިބުމަކީ އޭނާ ވަރަށް ފަހުރުވެރިވާ ކަމެއް ކަމަށެވެ\nކަޕިލްގެ ބައޯގައި ކަޕިލްގެ ބައި ކުޅޭނީ ކަޕިލް ކަމެއް ނުވަތަ އެހެން އެކްޓަރެެއް ކަމެއް އަދި ޔަގީނެއް ނޫނެވެ.\nމަޝްހޫރު ކޮމެޑީ ޝޯ، "ދަ ކަޕިލް ޝަރްމާ ޝޯ" އަކީ އިންޑިއާގެ އިތުރުން ދުނިޔޭގެ ގިނަ ހިސާބުތަކުގެ މީހުންގެ މަގްބޫލްކަން ލިބިފައިވާ އިންޑިއާ ޗެނަލަކުން ގެނެސްދޭ އެންމެ ކާމިޔާބު ޝޯތަކުގެ ތެރެއިން ޝޯ އެކެވެ.\nމި ޝޯ ގިނަ ދުވަސް ވަންދެން ހުއްޓިފައި އޮތުމަށް ފަހު އަނެއްކާވެސް ފަށާފައިވަނީ މިދިޔަ އަހަރުގެ ޖުލަައި މަހުގެ ތެރޭގައެވެ. އޭރު ޝޯ ހުއްޓާލީ ކަޕިލްގެ އަންހެނުން ދެވަނަ ދަރިފުޅަށް ބަނޑުބޮޑުވުމުން ކަމަށް ވެއެވެ.\nކަޕިލް އާއި އޭނާގެ އަންހެނުން ގިންނީ ކައިވެނި ކުރީ 2018 ވަނަ އަހަރުގެ ތެރޭގަ އެވެ.\n"ކޮމެޑީ ކިންގް" ގެ ނަމުން މަޝްހޫރު ކަޕިލްއަކީ އިންޑިއާގެ އެންމެ މަޝްހޫރު އެއް ކޮމޭޑިއަން އެވެ. ކަޕިލް ވަނީ ތަފާތު ނަން ނަމުގައި ކޮމެޑީ ޝޯތައް ކުރިއަށް ގެންގޮސްފައެވެ.


Flat libeny hagguverinnah kan kashavaru koh, aguthah thiri kuraanan: Ibu | Mihaaru\nފްލެޓް ލިބެނީ ހައްގުވެރިންނަށް ކަން ކަށަވަރުކޮށް، އަގުތައް ތިރި ކުރާނަން: އިބޫ\n19 އޯގަސްޓް 2018 - 23:32\nފްލެޓް ލިބޭނީ ހައްގުވެރިންނަށް ކަން ކަށަވަރުކޮށް، ފްލެޓްތަކަށް ދައްކަންޖެހޭ އަގު ކުޑަ ކުރާނެ ކަމަށް އިދިކޮޅު ޕާޓީތަކުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހް (އިބޫ) މިރޭ ވިދާޅުވެއްޖެ އެވެ.\nއިދިކޮޅު ކޯލިޝަންގެ ޖަގަހައެއް ހެންވޭރުގައި ހުޅުވައިދެއްވުމަށް ފަހު، އެ ހަފްލާގައި ވާހަކަ ދައްކަވަމުން އިބޫ ވިދާޅުވީ މާލެއަށް ދިމާވެފައިވާ އެންމެ ބޮޑު މައްސަލައަކީ ބޯހިޔާވަހިކަމުގެ ދަތިކަން ކަމަށެވެ. އެއާއެކު، ފްލެޓް ހޯދަން ކުރިމަތިލާ ފަރާތްތަކުގެ ތެރެއިން ހައްގުވެެރިންނަށް ފްލެޓް ނުލިބުމަކީ ވެސް ރައްޔިތުންގެ ކަންބޮޑުވުން އޮތް މައްސަލައެއް ކަމަށް ވިދާޅުވި އެވެ.\nއޭނާ ވިދާޅުވި ގޮތުގައި މި ސަރުކާރުން ފްލެޓްތައް ދެނީ ބޭނުންވާ ވަކި ބަޔަކަށެވެ. އެކަމަކު އިދިކޮޅު ކޯލިޝަންގެ ވެރިކަމެއްގައި އެކަންކަން ބަދަލުކޮށް، އެންމެ ހައްގުވެރިންނަށް ފްލެޓް ކަށަވަރުކޮށްދެއްވާނެ ކަމަށް ވިދާޅުވި އެވެ.\n"އަޅުގަނޑުމެންގެ ނޯންނާނެ މިނިސްޓަރުގެ ލިސްޓެއް. އަޅުގަނޑުމެންގެ އޮންނާނީ މާކްސް ދެވޭ އުސޫލުން އެންމެ މަތީ މާކްސް ލިބޭ ފަރާތަކަށް ބޯހިޔާވަހިކަން ހޯދައި ދިނުން. އެގޮތުން މާކްސް ދެވޭއިރު މަދަނީ ޖަމްއިއްޔާތައް ބައިވެރިކޮށްގެން އިވެލުއޭޝަން ކުރިއަށް ގެންދާނަން،" އިބޫ ވިދާޅުވި އެވެ.\nއިބޫ ވިދާޅުވީ ފްލެޓް ލިބުނަސް، އެތަންތަނަށް ކުލީގެ ގޮތުގައި ދައްކަން ޖެހޭ ފައިސާ ވެސް މިހާރު ވަނީ ބޮޑު ބުރައަކަށް ވެފައި ކަމަށެވެ. އަދި އެކަންކަމަށް ވެސް ކޯލިޝަންގެ ވެރިކަމުގައި ލުއި ގޮތްތައް ހަމަޖައްސައި ދެއްވާނެ ކަމަށް އިބޫ ވިދާޅުވި އެވެ.\n"ގެދޮރާ ބެހޭ ޚާއްސަ ސްކީމެއްގެ ދަށުން ލުއި ލޯނު ދިގު މުއްދަތުން ދައްކާ ޚަލާސް ކުރެވޭ ގޮތަށް ހަމަޖެހިގެންދާނެ. އަދި ފްލެޓްްގެ އަގުތައް މިހާރަށް ވުރެ ތިރި ކުރެވޭނެ،" އިބޫ ވިދާޅުވި އެވެ.\nމިރޭގެ ހަފްލާގައި އިބޫ ކުޑަކުއްޖަކާ އެކު -- މިހާރު ފޮޓޯ/ހުސައިން ވަހީދު\nމާލެއަށް ދިމާވެފައިވާ އަނެއް މައްސަލައަކީ މާލޭގައި ޕާކިންގެ މައްސަލަ ކަމަށާއި އޭގެ އެންމެ ބޮޑު ސަބަބަކީ އެކަށީގެންނުވާ މިންވަރަށް މާލޭގައި ވެހިކަލް ގިނަވުން ކަން އިބޫ ފާހަގަކުރެއްވި އެވެ. އެކަމަށް ކޮންމެވެސް ވަރެއްގެ ހައްލެއް ގެނައުމަށްޓަކައި މާލޭގައި ޕާކިން ޒޯން އިތުރުކޮށް، ޖޫރިމަނާތަކަށް ލުއި ގޮތްތަކެއް ހަމަޖައްސައިދޭނެ ކަމަށް އިބޫ ވިދާޅުވި އެވެ.\n"ރައީސް ޔާމީންގެ ވެރިކަމުގައި މި ކުރާ ކަމަކީ ޖޫރިމަނާ ކޮށްފައި މިހެން ދިމާވާ ކޮންމެ އިންތިޚާބަކާ ދިމާކޮށް ޖޫރިމަނާ މައާފް ކުރަމުން ގެންދަނީ. މިއީ އިންތިޚާބަށް ނުފޫޒު ފޯރުވައި، ނާޖާއިޒް ފައިދާ ނެގުމަށް ކުރާ ކަމެއް،" އިބޫ ވިދާޅުވި އެވެ.\n"އަޅުގަނޑުމެންގެ ވެރިކަމުގައި ފުރަތަމަ ދައްކާނީ ޕާކްކުރާ ތަން. އެއަށް ފަހު ޕާކް ކުރަން ކަނޑައެޅިފައި އޮންނަ ތަނުގައި ޕާކް ނުކުރީމަ ޖޫރިމަނާ ކުރާނީ. މިހާރު މާލޭގެ މަގުތަކުގައި ޕާކް ކޮށްގެން އެ ނަގާ ޖޫރިމަނާ އަޅުގަނޑުމެންގެ ވެރިކަމުގައި ކަނޑާލަދޭނަން."\nއިބޫ ވިދާޅުވި ގޮތުގައި ޕާކިން ޒޯން އިތުރު ކުރިޔަސް، އެއީކީ ދާއިމީ ހައްލަކަށް ނުވެދާނެ އެވެ. އޭނާ ވިދާޅުވި ގޮތުގައި އެކަމަށް އޮތް ދާއިމީ ހައްލަކީ ލާ މަރުކަޒީ ނިޒާމުން ރާއްޖެ ގުޅާލުމެވެ.\nހެންވޭރުގެ ޖަގަހައަށް ފަހު، އިބޫ ވަނީ އައްޑޫ ސިޓީގެ ޖަގަހައެއް ވެސް ހުޅުއްވައި ދެއްވައިފަ އެވެ. އެ ހަފުލާގައި ވާހަކަ ދައްކަވަމުން އިބޫ ވަނީ ކޯލިޝަންގެ ވެރިކަމެއްގައި އައްޑޫއަށް ވެސް ކަންތައްތަކެއް ކޮށް ދެއްވާނެ ކަމަށް ވައުދުވެ ވަޑައިގެންފަ އެވެ.\nއޭނާ ވިދާޅުވީ އައްޑޫއަކީ ވޭތުވެދިޔަ ގިނަ ސަރުކާރުތަކުން ވަރަށް ބޮޑަށް އިހުމާލުވެފައިވާ ދާއިރާއެއް ކަމަށާއި އޭގެ ނަތީޖާއެއްގެ ގޮތުން އައްޑޫއަށް ނިސްބަތްވާ ގިނަ ބަޔަކު މާލެެއަށް ހިޖުރަ ކުރަން ޖެހިފައިވާ ކަމަށެވެ.\nއައްޑޫ ތަރައްގީ ކުރުމުގެ ގޮތުން އެމްޑީޕީގެ ވެރިކަމުގައި ބައެއް މަސައްކަތްތަކެއް ކުރެވުނަސް، ވެރިކަން ބަދަލުވުމާ ގުޅިގެން އެ މަސައްކަތް އެއްކޮށް ހުއްޓުނީ ކަމަށާއި އައްޑޫގައި 5،000 އެނދުގެ ރިސޯޓެއް ތަރައްގީ ކުރާނެ މި ސަރުކާރުން ކުރިން ވައުދު ވެފައި ވިޔަސް، އެކަން މިއަދާ ހަމައަށް ވެސް ވެފައި ނެތް ކަމަށް އިބޫ ވިދާޅުވި އެވެ. އެކަމަކު އިދިކޮޅު ކޯލިޝަންގެ މެނިފެސްޓޯގައިވާ ފަދައިން ގޮތަށް މުޅި ރާއްޖެއެކޭ އެއްގޮތަށް އައްޑޫއަށް ވެސް ފަތުރުވެރިކަން ފުޅާކޮށް، އޭގެ ފައިދާ ލިބޭ ގޮތް ހަމަޖައްސައިދޭނެ ކަމަށް އޭނާ ވިދާޅުވި އެވެ.\n"އައްޑޫ އަށް ވެސް ބޮޑުކޮށް އެ ފުރުސަތު ލިބެންދާނެ. ރާއްޖޭގެ އެތެރޭގެ ދަތުރުފަތުރު އަގުހެޔޮކޮށް، އެއްތަނުން އަނެއް ތަނަށް ދިވެހިންނާއި ފަތުރުވެރިން ދަތުރު ކުރުމަށް ލިބޭ ފުރުސަތުގެ ތެރޭގައި އައްޑޫގައި އިތުރަށް ލޯކަލް ޓޫރިޒަމް ފުޅާވެގެންދާނެ ކަމީ ފެންނަން އޮތް ހަގީގަތެއް،" އިބޫ ވިދާޅުވި އެވެ.\nއިބޫ ވިދާޅުވި ގޮތުގައި އިދިކޮޅު ކޯލިޝަންގެ މެނިފެސްޓޯގައި ހިމެނޭ ޖަޒީރާ ސިޔާސަތު ތަންފީޒު ކުރަން އެންމެ ރަނގަޅު އެއް ތަނަކީ ވެސް އައްޑޫ އެވެ. އެ ސިޔާސަތުގެ ދަށުން ސިޓީ ކައުންސިލް އިތުރަށް ބާރުވެރިކޮށް، އާމްދަނީ ލިބޭނެ މަގު ކައުންސިލްތަކަށް ފަހިކޮށްދޭނެ ކަމަށް އިބޫ ވިދާޅުވަމުންދާ ވައުދު މިރޭ ވެސް ތަކުރާރު ކުރެއްވި އެވެ. އައްޑޫއަށް ކޮށްދޭނެ އިތުރު ބައިވަރު ކަންކަން އަދިވެސް އެބަހުރި ކަމަށް ވިދާޅުވެ، އިބޫ ވިދާޅުވި ގޮތުގައި އެ ތަފްސީލުތައް ހާމަ ކުރައްވާނީ އައްޑޫގައި ބާއްވާ ބޮޑު ޖަލްސާގަ އެވެ.\n"އައްޑޫއަށް ބަލާއިރު އެތަނަކީ އަޅުގަނޑުމެން މި ބޭނުންވާ ލާ މަރުކަޒީ ނިޒާމް ފުރިހަމައަށް ހިންގަން ބޭނުންވާ އެންމެ ފައްކާވެފައި އޮތް އެއް ދާއިރާ. އެނގިވަޑައިގަންނަވާނެ އަޅުގަނޑުމެން މި ނިކުންނަނީ ޖަޒީރާވަންތަ ގޮތަކަށް މި ރާއްޖެ ހިންގުމަށް. އަޅުގަނޑުމެން އެންމެ މުހިންމު ކަމެއް ދޭނެ އެއް ދާއިރާއަކީ އައްޑޫ ސިޓީ،" އިބޫ ވިދާޅުވި އެވެ.\nބޯހިޔާވަހިކަން އިދިކޮޅު ފަރާތްތައް ފްލެޓް ރައީސް އިބްރާހިމް މުހައްމަދު ސޯލިހް\n18 ކޮމެންޓް, 85 ރިއެކްޝަންސް\nނުވާނެ. ނުކުރެވޭނެ. ބަޖެޓަކު ލާރިއެއް ނެތޭ ތިމަންމެނަށް ކުރެވޭނެ ކަމެއް ނެތޭ ގޮވުން ނޫން ކަމެއް ކަލޭމެނަށް ނުވާނެކަން މާޒީން ވަނީ ފެނި ހާމަ ވެފަ.\nތިޔަ ބޭފުޅުންގެ ސަރުކާރުން ވެރިކަން ކުރެއްވި ކުރު މުއްދަތުގައި މިހާރު ތިޔަދައްކަވާ ފަދަ ވާހަކަތަކެއް 2008 ގައި ވެސް ދެއްކެވި ނަމަވެސް އެ ވާހަކަތަކާ ޚިލާފަށް ޢަމަލުތައް ފެނިގެން ދިޔަކަން އަދި ހަނދާން ެބަހުރި.......\nޕާޓީމޭހުންނައްދީ ބާކީހުރިއްޔާ އެހެންމީހުނައްލިބޭނީ މީތިބުނާ ހައްގުތައް\nސޯޝަލް ހައުސިންގް ސްކީމުގެ އަގު އަދި ތަންކޮޅެއް ތިރިވާންޖެހޭކަން ގަބޫލުކުރަން!! އެކަންވެސް ކޮށްދެވޭނީ ހަމަ ޔާމީނަށް!!!\nހައްގުވެރިންނަކީ އެމްޑީޕީ މީހުން އެކަނިތޯ؟ ތިޕާރޓީގެ އިސް މީހުން ބުނާ ގޮތުން ޕާރޓީ މީހުންނަށް ބަހާ ނިންމާފަ ބާކީ އެއްޗެއް ހުރިއްޔާ އެހެން މީހަކަށް ލިބޭނީ، ދެން؟ އެއިރު އިބޫއަށް އެކަމާ ދެކޮޅަށް ޙައްޤުބަސް ބުނާކަށް ނުކެރުނު. މިހާރު ވަކި ކެރޭނެތަ؟\nފްލެޓްސް ތައް ހައްގު ވާނެ ހުރިހާ ދިވެހި ރައްޔިތުންނަށް މާލެ ސަރަަހައްދުން އެއީ އެކަން އޮންނަން ޖެހޭނެ އޮންނާނެ ގޮތަކީ ކަން މިހެން ހުރުމުން މިިތިއަރީ އެޕްލައި ކުރަން ޖެހޭނީ މާލެ ސަރަހައްދުން ފްލެޓްސް ތައް ދިނުމަށާއި އަދި ބިން ދިނުމަށް ޓަކައި އެކަން ކުރެވޭނީ ޕީޕީއެމް އިން ޕްލޭން ކުރާ ގޮތަށް ގުޅިފަޅު އެއްކޮށް ހިއްކާލާ އެފަޅުގައި ހިއްކާ ބިމުގައި 150 ބުރީގެ ފްލެޓްސް ޓަވަރުތައް އަޅާ ހަދާ އަދި ފުށި ދިއްގަރު ފަޅު ހިއްކާ އެފަޅުން ކޮންމެ މީހަކަށް2ހާސް އަކަފޫޓްގެ ބިމެއް ދީގެން ނެވެ. އެއިރުން ރާއްޖޭގެ އާބާދީގެ %95 މާލެ ސަރަހައްދަށް ބަދަލު ކޮށް ރާއްޖެތެރެއަށް ކުރާ ފޫނުބެދޭ ޚަރަދު ޖެހޭނީ ހުއްޓާލަން.\nތިކަމަށް ވަރަށް ތާއީދު، ޝަހީމޫ އަޅެ މިކަން ކޮށްދޭނަމޭ ބުނެލަބަލަ، ޙައްޤު، އިޚްލާސްތެރި، ޢަދުލު މި ބަސްތައް އެނގުނަސް ޢަމަލު ކުރާކަށް ނުއެނގޭނެ، ކީއްކުރާނީ ޢިލްމވެރިން ނޯ؟؟؟؟؟؟\nމާލޭގެ ރަަށްވެއްސަކަށްވެ އެކަމަކު މާލޭގައި އަދި ރާއްޖޭގައި އެއްވެސް އަމިއްލަ ބޯހިޔާވަހިކަން ނެތް މީހުންނަށް އެންމެ ފުރަތަމަ އިސްކަން ދޭންޖެހޭ.\nއިބޫ ދަރިފުލާ އަހުރެމެންލޯމަތިން ހިގާފަހުރިކަންތަށްތީ. ބައިމީހުނަށްދީފަ ބާކީއެހެންމީހަކަށް ލިބިފަހުރީ، މިކަން، އެކަކަށްވެސް އިންކާރެށްނުކުރެވޭނެ. މިސަރުކާރުން އޮތީ އިންސާފުން ފުލެޓްދީފަކަން ފާހަނގަކުރެވޭ! އެއީ ގޭގޮށު ހުރިހާ އިދިކޮޅު މީހުނަށް މިފަހަރު ފުލެޓުލިބިފައިވާތީ.


vnews - Afunge Baha, Enme Rivethi Baha\nއަފުންގެ ބަހަ، އެންމެ ރިވެތި ބަހަ\nއަފުންގެ ބަހަކީ ފުވައްމުލަކި ބަހަ. މީ އަފުންގެ މައިފުނެ ބަހަ (މާދަރީ ބަހަ). އަފުންގެ މައިފުނެ ބަހަކަހަ ވެންނޭ އަފުންގެ އަމާމެން އެކަހެން އަފުން ދަސްކެރީ ބަހަ. އެހެންވީންމާ މިނުން ބަހެއު އަފުންގެ މައިފުނެ ބަހަކަހަ ވެންނެން އެއްވިއަސް ލިކެއް ނިއޮންނާހިން. އަދަކީ ބައިނަލް އަގޮއާމީ ގޮތެން ފާފުކަ ކެރާނ މައިފުނެ ބަހިގެ ދުވަހަ. މުނާސަބައްތާ ގުޅުވާން ރަށަހަ ނިސްބައްވޭނ އެންމެންނާސް ހެއު އެދުންމާ ވެދުން ފެނޮއަން.\nމަށަ އެންމެ ނަލަ ބަހަކީ މި ބަހަ\nމަށަ އެންމެ މުޅު ބަހަކީ މި ބަހަ\nމަށަ އެންމެ މުއްސަންތީ މި ބަހަ\nމަށަ އަބަދަހަސް ރިވެތީ މި ބަހަ\nއަފުންގެ ބަހަކީ މި ރާއްދޭ މީހުން ވާހަކަ ދައްކާ ބަހާޔާ ބަހުރުވަތެކެއި އެތެރެން މަށަ އެންމެ ރިވެތި ބަހަ. މަށަ އެންމެ މުއްސަންތި ބަހަ. މި ރާއްދޭ ތީ ބަހަތެއްކާ ބަހުރުވަތެކެއި އެތެރެން އެ ބަހަކުން ވާހަކަ ދެއްކުންމާ އެންމެ އަސަރޮކެރަނީ ރަށި ބަހެން ކަމަހަ ބަހިގެ ބައެއް މުފައްކިރުން ބެނެފޭ އެބަހީށި. ހަގީގަތަކީއަސް އޭ. މި ހަގީގައު އަދޮ ގިނަމީހުންނަ މިހެން ބެނުންމާ ގަބޫލް ނިވެފެންނެން. ސަބަބަކީ އަފުންގެ ބަހިގެ ލިއުންމާ އެއްތެތި މަދޮވީންމާ. މައިފުނެ ބަހެން އަފުން ހަދާ ޅެންތެއްކާ ވާހަކާޔާ ރައިވަރޮ ފަދަ އެއްތެތި ފެނުނާ ރާއްދޭ އިކި ހިސާބޮތެކެއި މީހުން މިކަމަހަ އިއްތިފާގު ވެއްތަ.\nހަގީގަތަކީ މީ ކަމުގައި ވީންމާ އަފުންގެ ބަހެން ހެސްކޭފޭ އެއްތެތި އިތިރި ކެރަންނަ އެބަޖެހޭ. ރަށިބަހެން ލޭ، ވާހަކަ ދައްކާ ހެދުން ގިނަ ކެރަންނަ ޖެހޭ. ރޭޑިއޯއާ ޓީވީ ޕްރޮގްރާމްތެއު ހަދަންނަ ތިއަ ޖެހޭ. ޅެން ހެދުންމާ ވާހަކަ ކިއުންމާ ލިޔުމުގެ މުބާރާއްތެއް ބާންނަ ތިއަ ޖެހޭ. ކައުންސިލްތެކެންނާ އިސްކޫލްތެކެން މިހިނދަހަށާށަ ފެޅޫކޮހޮ މިކަންކަން ޖައްސަންނަ ފަށަމާ ހިނގައު.\nކަބަރޮ ލިބީފޭ އޮންނާ ގޮތެން ރަށި އިސްކޫލްތެކެއިއަސް އަހަރެކި އެއްފަހަރޮ އޭނ މައިފުނެ ބަހިގެ ދުވަހި ނުންވީ އިސްކޫލެ އެއްވިއަސް ގަޑިއެކި ރަށިބަހެން ވާހަކަ ދައްކާހެދުމަކީ މަނާ ކަމެއް. މީ އިންތިހާށަ ހިތާމަ ހީށި ކަމެއް. މިކަންމާ ގުޅީން ރަށި ބައެއު އެދުރުންނާ މަޝްވަރާ ކެޅާންމާ އެމީހުން ބެނަނީއަސް ގޯސް ވާހަކައެއް ނުން. ސާނަވީ އިމްތިހާނި ދިވެހި ކަރޮދާހި ކޫދަކުށަ އޮޅީގެނަސް ރަށި ބަހަށް ލީގޭ ފަހެނާ މާކުސް ކަނޑާވެ. މީ ވަރަހަ ދެރަ ކަމެއު. ހިތާމަ ހީށި ކަމެއް. ފެރެތާނ އެބަޖެހޭ މިކަންމާ ވަކާލާތު ކެރަންނަ.\nއަފުންގެ ރަށި ކޫދަކު ހަދާ ޓެސްޓެކި އެ ކޫދަކުށަ އޮޅީގެނަސް ރަށި ބަހައް ލީއެންނެން ކަމުގައި ގަބޫލް ކެރަންނަ އެބަޖެހޭ. މިޅި ދުނިޔެ އެންމެ މިތިއެ ކޭނީ މައިފުނެ ބަހަ ކުދުވޭލައި ދަސްކޯ ދިނުމުގެ މުހިންމު ކަމިގެ ވާހަކަ. މައި ފުނެ ބަހަކީ ތައޮލީމުގެ ދޮރޮ ހުޅުވޭ ތަޅޮދަނޑިއައެ. މައިފުނެ ބަހަށަ ކޮށިވީ ވަރަކަހަ ވިސްނުން ކޮށި ވެންނޭނައެ. އެހެންވީންމާ މައިފުނެ ބަހަށަ އަފުންގެ ދާރުން އަހުލުވެރި ކެރަންނަ އެބަޖެހޭ. އެކޫދުން މައިފުނެ ބަހަށަ އަހުލުވެރި ކެޅާންމާ އެ ކޫދުންނަ އެހެން ހަދާ ކަރޮދާހެކި ރަށި ބަހެއް ލީއެންނެން. އޭ އެކުއްދާނކީ ތަނައްދޮރައް ނިއެގޭ ރާއްދޭތެރެ މީހަކުށަ ހަދާފޭ މާކުސް ކަނޑާ ފޮތިފޮތި ކެރާނ އުސޫލަކީ އަދޮ މި ދުނިޔެ ގަބޫލް ކެރަންނެން ހަމައެއް ނުން.\nމާލޭ މަ ވޭންނާކަލަސް މާޔާ ދިމާވޭ ރަށި މީހުންނާ މަ ވާހަކަ ދައްކަނީ ރަށި ބަހެން. މަ ބެނަންނަ ބޭނުންވޭނ ވާހަކަ ބޭނުންވެންލިކަހަ މަށަ ބެނެނީ ރަށި ބަހެން. ރަށި ބަހިގެ މުއްސަންތިކަންމާ ރިވެތިކަމެން ރަށި ބަހަށަ އިސްކަން ދިނެނީ. ހަގީގަތިއަސް ރަށި ބަހަކީ ފިސާރި މުއްސަންތި ބަހެއް. މި ހަގީގައް ބެލުންމާ ފެނޭ.\nމިގޭ އަހަރޮ މައިފުނެ ބަހިގެ ދުވަހި މަ ލީ މަޒުމޫނެއަސް އޮންނާހިން ހުރާތެކަހަ ކޭނ ނަންތެކެއި ވާހަކަ. ހުރައިގެ ވައްތަރޮ ވައްތަރަހަ އަފުންރަށި މީހުން ކޭނ ތަފާތު ނަންތިބޭކަލް މާލޭ ބަހެން އެ ހުށިހައި އެއްތަކަހަ ކޭނީ "ހޯރަ" ނުންފަހެނާ "މާހޯރަ". އަފުން ކޭނ ނަންތެކެއި އެތެރެ 1. ބޮލް ދޮން ހުރާ، 2. ބަނޑޮ ކޮއު ހުރާ، 3. ފާވަޑޮ ގެރި، 4. ކަނޑިކީ، 5. ކޭވައްފޮތި، 6. އަނދުން ލޮލް، ހިމެނޭ. ކިހައި ޗާލެކެ؟ ވެޑެކެ؟\nކައްޓެޅި، ބިއްސާވެލި، ޖަބޫރުގެ ވަލް، ވެޑިވަޑޮ، ފޮޑެތި، ބޮއްކަން ޖެހުން، ފޫޗާތެޅުން، ގަލިޖެހުން، އޯޑި، ވައްބިމެލުން، ފާއްސަންނަ ގެއުން، ވެވެޅެ ޖެހުން، އެޅެވަޑި އެޑުން، ކޮލެވާ ދެމުން، ބިންބެރަކަހަ ޖެހުން، ވަލްބޮނދޮ، ހައްދާވަލް، މިރިމިރި، ރިއުން، ދެގުން/ދޭގުން، އަންދާނަ، ވަރޮކެރުން، ވެތެރުން، ދުއްދުން، ތުއްތުން، ކީރި، ކީރިކީރި، ކުޑުމި، އިލަވަޅި، ސިއްކި، ގަރޮކަން، އުހުއްލި، ހިންނަކުހައި، އެނހެރުން، ފާފުކަ، އައްޗަންގެ، މިތީބީ ހުސް އަފުންގެ އަމިއްލަ ބަހަތެއު. ބައެކެން ބަހެއް ނުން. މި ކަހަލަ ބޮނޑޮ މާސިންގާހި ލިސްޓެއު ހެދީއެންނެން. މި ލިކަހަ އަފުން ވާހަކަ ދެއްކުންމާ އެހެން މީހުން ހިތަހަ އަރަންނެން ނުނައެ މިމީހުން ބަހަށަ ވީންމާ މުޅު ކެރނީއައެ. އަޅާއްނިލާ ބާތިއްވަ. މި ލިއުން ކޭނ މީހުންނާސް އަފުން ރަށި ބަހިގެ އަސަރޮގަދަކަންމާ ރިވެތި ކަމިގެ ޖާދޫ ޖެހެންނެން ކަމީ ޝައްކައު އޮއްކަމެއް ނުން.\nނިންމާލަމުން ބެނެލަންނަ ބޭނުންވެނީ އަފުންގެ ބަހަ ދިރުއާ ދަމަހައްޓަންނަ އެންމެން އެއްވަލަކަހަ ކޭގެން މަސައްކައް ކެރަމާ ހިނގަންނަކޭ. އެންމެން ވޭނޑުނާ ވެންނެން. ހެރަހަތެއް އެއްފަރާއް ކޯލެވީއެންނެން. ގައުމީ ފެންވަރި މިކަމަހަ އަފޫ ވަކާލާތު ކެރަންނާ. ހުއްޓާނިލަންނާ. ބޭނުންވެނީ ރަށި އެންމެން އެކެއްތައް ކޭގެން މިކަމި އަފުންނާ ބައިވުން. މި ހިސާބެން ކުރުކޯލަނީ އަދި އެއްކަލަހަ އަދޮ ފާފުކަ ކެރަމުން މިއޭނ މައިފުނެ ބަހަ ދުވަހިގެ ހެއު އެދުންމާ ތަހޮނިޔާ ރަށި އެންމެންނާޔާ ރާއްދޭ އެންމެން ފެނޮއަމުން. އިންޝާ ﷲ އަފުންގެ ބަހަ އެންނޭ ދުވަހަކައްފަހި ދުވަހެކި ކުރިހާ އަރާން.\nބަހަ މައިފުނެއި ދުވަހިގެ ސަލާން ފެނޮއާލަމޭ ރަށި ޅެން ބަހެން\nބަހަކަހަ މިކޭނ އެއްވަނަ ބަހެން ރަށި އެންމެނަސް ހިމެނޭ ގޮތެން\nރަށި ބަހި މިވޭނހައި ޗާލުކަން ނިފެނޭ އެހެން ބަހަކުން ޔަޤީން\nރަށި ބަހިގެ މުޅު ނަލަ ސިފަ ތެކެން ހިއު ހަމަ ފުރޭ ވޭނ އުފަލަކުން\nލޭމާ ހިނގައު ވާހަކަ ތެކަސް، ރައިވަރޮ، ޅެމަސް އަދި ލަވަތެކަސް\nލޭމާ ހިނގައު އިކި ބާވަތެން ވިސްނާ ހުއާ އިކި ރޮނގޮ ރޮނގެން\nޅެންވެރިކަމަހަ މިވަރައް ނެތައެ ބެނިއަސް މިކަން ދޮގަކަހަ ނިވޭ\nޅެންވެރިކަމަހަ ހަމަ އެންމެ މުޅު ބަހަކީ އަފުން ބަހަކަން ޔަޤީން\nއިކި ބަސްބަހެން ނިފެނޭ އެތެއް ސިފަތެއް ފެނޭ މައިފުނެ ބަހެން\nއިކި ގޮއްގޮތަހަ ވިސްނާގެނަސް އޯތީ މިކަމި ޚިދުމައް ކެރުން\nއެންމެންގެ ބަހަ ކަމުގައި ބަލާން ދިރުއަންނަ އަދޮ ވޭންނަހަ ހިނގައު\nއެންމެން ވެގެން ވޭނޑުން ފަހޭނ ވެންނެން މިކަން ގާއިން ޔަގީން\nއެންމެން މިކަން އަދޮ ކެޅަފަހޭނ ކުރިލާ ހެދީގެން އެންނެނީ\nއެންމެންގެ ބަހަ ކުރިހާ އަރާން އެންމެން އުފާ ވެންނެން ޔަގީން


Fayyaaz magaamun vaki kurumah ehbaarulun dhehvaa- Raees nasheed\nއިއްޔެ ޕޮޒިޓިވް ވީ 83 މީހުން، ...\nއިކޮނޮމިކް މިނިސްޓަރު ފައްޔާޒު މަގާމުން ދުރުކުރެއްވުމަށް އެމްޑީޕީގެ މަޖިލިސް މެމްބަރުން އެއްބާރުލުން ދެއްވުމަށް ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު އެދިވަޑައިގެންފި އެވެ.\nއެމްޑީޕީ ގައުމީ މަޖިލިސް ވައިބަރ ގްރޫޕުގައި ނަޝީދު ވަނީ މީގެ ކުރިންވެސް ފައްޔާޒު މަގާމުން ދުރުކުރުމަށްޓަކައި ރައްޔިތުންގެ މަޖިލީހުގައި އިތުބާރު ނެތްކަމުގް ވޯޓެއް ނެގުމަށް އެމްޑީޕީގެ ހުރިހާ މަޖިލިސް މެމްބަރުން އެއްބާރުލުން ދެއްވުމަށް އެދިވަޑައިގެންފަ އެވެ.\nއެންމެ ފުރަތަމަ ނަޝީދު އެ މަސައްކަތްޕުޅު ފައްޓަވައި މެމްބަރުން އަރިހުގައި ސޮއިކުރަން އެދިވަޑައިގެން މަޖިލީހުގެ ސައި ކޮޓަރިއަށްވެސް ވަޑައިގެންނެވި އެވެ. އެހެންނަމަވެސް ގިނަ މެމްބަރުން އޭގައި ސޮއި ނުކުރައްވަ އެވެ. އަދި ބައެއް މެމްބަރުންނަށް ނަޝީދު އެދިވަޑައިގެންނެވުމުން ސޮއިނުކުރައްވާ ތިއްބަވަން ކެރިވަޑައިނުގެން އޭގައި ސޮއިކުރައްވާފައިވާކަމަށް ކަމަށްވެސް ބައެއް މެމްބަރުން ވިދާޅުވިއެވެ.\nއެމްޑީޕީ ގައުމީ މަޖިލިހުގެ ވައިބަރ ގްރޫގައި އިއްޔެ އަނެއްކާވެސް ރައީސް ނަޝީދު މިވަނީ ފައްޔާޒު މަގާމުން ދުރުކުރެއްވުމުގެ މަސައްކަތް ފައްޓަވާފައެވެ. އެގޮތުން ވައިބަރ ގްރޫގައި ނަޝީދު ވިދާޅުވީ އެމަނިކުފާނު ސޮއިކުރެއްވި ގަރާރުގައި މިހާރު ސޮއިކޮށްފައިވަނީ 30 މަޖިލިސް މެމްބަރުން ކަމަށެވެ. އަދި ނަޝީދު އެދިވަޑައިގަންނަވަނީ 35 މެމްބަރުންގެ ސޮޔާއިއެކު ރައީސް އިބްރާހިމް މުހައްމަދު ޞާލިހަށާއި ގައުމީ މަޖިލީހަށްވެސް ހުށަހަޅަން ކަމަށް ވިދާޅުވި އެވެ.\nނަޝީދު ވިދާޅުވީ އެންމެންވެސް ގެންދަވަނީ ފަހަތަށް ޖެހެންވާ ވަގުތު އެކަން ކުރައްވަމުން ކަމަށެވެ.\nއެމްޑީޕީގެ ގައުމީ މަޖިލިސް ވައިބަރ ގްރޫޕުގައި ހިމެނިވަޑައިގަންނަވާ މެމްބަރަކު “ހަމައެމްވީ” އަށް ވިދާޅުވީ ރައީސް ނަޝީދުގެ މެސެޖަށް މިނިސްޓަރު ފައްޔާޒު އެއްވެސް ޖަވާބެއް ދެއްވާފައި ނުވާކަމަށެވެ. އަދި އެހެން މެމްބަރަކުވެސް އެކަމާއި އެއްޗެއް ވިދާޅުވެފައި ނުވާކަމަށް އޭނާ ވިދާޅުވި އެވެ.\nފައްޔާޒު މަގާމުން ދުރުކުރުމަށް ނަޝީދު ކުރައްވާ މަސައްކަތަށް އެމްޑީޕީގެ ތެރެއިން މާބޮޑު ތާއީދެއް ނެތްކަމަށް މައުލޫމާތު ލިބެއެވެ. މިމައްސަލައިގައި ރައީސް ޞާލިހުވެސް ބުރަވަނީ ފައްޔާޒު ކޮޅަށެވެ. ރައީސް ވިދާޅުވީ ފައްޔާޒަށް ފުރިހަމައަށް އިތުބާރު ކުރައްވާ ކަމަށެވެ. އަދި ހާއްސަކޮށް ކޮވިޑް-19 ގެ ހާލަތުގައި އެންމެ ބުރަ މަސައްކަތްތަކެއް ކުރެއްވި އެއް ވަޒީރަކީ ފައްޔާޒު ކަމަށް ރައީސް ވިދާޅުވި އެވެ.\nފައްޔާޒުގެ އިތުބާރު ނެތްކަމުގެ މައްސަލައިގެ ގަރާރުގައި ސޮއިކުރައްވާފައިވަނީ 30 މެމްބަރުންކަމަށް ނަޝީދު ވިދާޅުވިއިރު އެމައްސަލައިގައި އިދިކޮޅު ޕީޕީއެމް، ޕީއެންސީ ކޯލިޝަންގެ ބައެއް މެމްބަރުންގެ ތާއީދު އޮތްކަމަށް މައުލޫމާތު ލިބެއެވެ.


Messi ehko fit nun nama, beynun nukuraanan - valvade Messi ehko fit nun nama, beynun nukuraanan - valvade\nމެސީ އެއްކޮށް ފިޓް ނޫންނަމަ، ބޭނުން ނުކުރާނަން - ވަލްވާޑޭ\nބާސެލޯނާގެ ކޯޗް އާނެސްޓޯ ވަލްވާޑޭ\nއެޓްލެޓިކް ބިލްބާއޯ އާއި ދެކޮޅަށް ކުޅޭ މެޗުގައި، މެސީ އެއްކޮށް ފިޓު ނޫންނަމަ ބޭނުން ނުކުރާނެ ކަމަށާއި، ކޮޕަ ޑެލްރޭ ސެމީފައިނަލް ކުރިއަށް އޮއްވައި ރިސްކެއް ނަގަން ބޭނުން ނޫންކަމަށް ބާސެލޯނާގެ ކޯޗް އާނެސްޓޯ ވަލްވާޑޭ ބުނެފިއެވެ.\nލީގުގައި ބިލްބާއޯ އާއި ދެކޮޅަށް ބާސާއިން ނިކުންނަ މެޗުގެ ކުރިން ބާސާގެ ކޯޗް ވަލްވާޑެ ބުނީ، މެސީ އަދިވެސް އަނިޔާއިން އެއްކޮށް ރަނގަޅު ނުވާ ކަމަށާއި، މެޗުގެ ކުރިން އޭނާ އެއްކޮށް ފިޓު ނުވާނަމަ ކުޅުވަން ބޭނުން ނުވާކަމަށެވެ. ނަމަވެސް ބިލްބާއޯ އާއި ދެކޮޅަށް އެޓީމުގެ އަމިއްލަ ދަނޑުގައި ކުޅޭ އެއްވެސް މެޗެއް ފަސޭހަ ނުވާނެ ކަމަށާއި، އެހެންކަމުން މެސީ ނެތުމަކީ ޓީމުގެ ކުޅުމަށް ކޮންމެވެސް ވަރެއްގެ އަސަރެއް ކުރާނެ ކަމެއް ކަމަށް ވަލްވާޑޭބުންޏެވެ.\nވަލްވާޑެ ބުނީ، ކޮޕަ ޑެލްރޭގެ ސެމީފައިނަލުގެ ދެވަނަ ލެގުގައި ރެއާލް އާއި ދެކޮޅަށް ނިކުންނަން ޖެހެނީވެސް ރެއާލްގެ ދަނޑުގައި ކަމަށާއި، އެ ޕްރެޝަރު އޮއްވައި އިތުރު ރިސްކެއް އޭނާ ނަގަން ބޭނުން ނުވާކަމަށެވެ. ނަމަވެސް އަދި މެސީ އާއި ދޭތެރޭ ވަކިގޮތެއް ނުނިންމާ ކަމަށާއި، އެންމެ ފަހު ވަގުތުކަމަށް އޭނާ ބުންޏެވެ.\nވަލްވާޑެ ބުނީ އޭނާ އަބަދުވެސް ފުރަތަމަ އެގާރައަށް ކުޅުންތެރިން ނަގާއިރު ކުޅުންތެރިންގެ ފިޓްނަސްއަށް ބަލާ ކަމަށާއި، މެސީ މިހާރު ހުރި ހާތަލުން އޭނާ ފެނުން އެންމެ ގާތީ ބަދަލު ކުޅުންތެރިއެއްގެ ގޮތުގައި ކަމަށެވެ.\nނިލަންދޫއިން ޔުނައިޓަޑް ވިކްޓްރީ މޮޅުވިޔަ ނުދީ ހިފަހައްޓައިފި\nވީއޭއެމްގެ ނޯމަލައިޒޭޝަން ކޮމެޓީގެ މުއްދަތު އިތުރުކޮށްފި\nޑަބުލިއު ސްޕޯޓްސް އެކަޑަމީން ބީޗް ސްޕޯޓްސް ފެސްޓިވަލެއް ބާއްވަން ތައްޔާރުވެއްޖެ


BREAKING | Covid-19: Brazil In Ithuru 813 Meehaku Maruvehje - Vaguthu\nކޮވިޑް-19: ބްރެޒިލް އިން އިތުރު 813 މީހަކު މަރުވެއްޖެ\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 ޖެހިގެން ބްރެޒިލް އިން އިތުރު 813 މީހަކު މަރުވެއްޖެ އެވެ.\nބްރެޒިލް އަކީ މިދިޔަ 24 ގަޑިއިރު ތެރޭގައި މުޅި ދުނިޔެއިން ވެސް އެންމެ ގިނަ ބަޔަކު މަރުވި ޤައުމެވެ. އެޤައުމުން އިއްޔެ ގިނަ އަދަދެއްގެ ބަޔަކު މަރުވުމާއި ގުޅިގެން މިހާތަނަށް ބަލީގައި މަރުވި މީހުންގެ ޖުމްލަ އަދަދު ވަނީ 37,312 އަށް އަރާފައެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، ބްރެޒިލް އިން މިދިޔަ 24 ގަޑިއިރު ތެރޭގައި އެކަނިވެސް އިތުރު 18,925 މީހަކު ކޮވިޑް-19 އަށް ފައްސިވެފައި ވެއެވެ. މިއާއެކު އެޤައުމުން ބަލި ޖެހުނު މީހުންގެ ޖުމްލަ އަދަދު މިހާރު ވަނީ 710,887 އަށް އަރާފައެވެ.\nބްރެޒިލް އަކީ ދުނިޔެއިން ދެވަނައަށް އެންމެ ގިނަ ބަޔަކު ކޮވިޑް-19 އަށް ފައްސިވެ، މި ބަލީގައި ދުނިޔެއިން ތިންވަނައަށް އެންމެ ގިނަ ބަޔަކު މަރުވި ޤައުމެވެ.


Loan scheme: Konme rashakah slot eh dhenee\nސުޓޫޑެންޓް ލޯން ޕްރޮގްރާމް\nހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަން؛ ސްކޯލަޝިޕްތައް ދޫކުރުމުގެ އުސޫލުތަކަށް ބަދަލުގެންނަން ވިސްނަނީ -- ފޮޓޯ: އަވަސް އާކައިވް\nސަރުކާރުން ދޫކުރާ މަތީ ތައުލީމުގެ ސްކޯލާޝިޕްތައް ދޫކުރުމުގެ އުސޫލަށް ބަދަލު ގެނެސް، ކޮންމެ ރަށަކަށް އެއް ސްލޮޓް ދޭން ވިސްނަމުން އަންނަ ކަމަށް ހަޔާ އެޑިއުކޭޝަން މިނިސްޓަރުު ވިދާޅުވެއްޖެ އެވެ.\nސަރުކާރުން ދޫކުރާ މަތީ ތައުލީމުގެ ސްކޯލަޝިޕްތައް ދޫކުރުމުގެ އުސޫލުތަކާ ގުޅޭ ގޮތުން ހަޔާ އެޑިއުކޭޝަން މިނިސްޓްރީގެ ވެރިން މަޖިލީހުގެ ގައުމީ ތަރައްގީ އާއި ތަރިކައިގެ ކޮމިޓީއަށް ހާޒިރު ކުރުމުން ހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަން ވިދާޅުވީ އުސޫލުގައި މިހާރު އޮންނަ ގޮތުން އިންތިހާބީ ދާއިރާތަކަށް ލޯނު ދިނުމުން ވެސް ބޭނުންވާ ވަރަށް ލޯނު ދިނުމުގައި ފުރުސަތުތައް ފުޅާ ނުވާ ކަމަށެވެ. އެންމެ ފަހުން ދިން ސްކޮލަޝިޕްތަކުގައި ވެސް އެގޮތަށް ކުރިމަތިލީ މަދު ބައެއް ކަމަށް އޭނާ ފާހަގަ ކުރި އެވެ.\nހޯރަފުށީ ދާއިރާގެ މެމްބަރު އަހްމަދު ސަލީމް ކުރެއްވި ސުވާލަށް ޖަވާބުދެއްވާ މިނިސްޓަރު ވިދާޅުވީ، މިހާރު ވިސްނުން އޮތީ ލޯން ސްކީމަަކަށް ހުޅުވާލާއިރު، އިންތިހާބީ ދާއިރާއަށް ދިނުމުގެ ބަދަލުގައިި ރާއްޖޭގެ ކޮންމެ ރަށަކަށް ސްލޮޓް ދޭށެވެ. އެ ބަދަލު ގެނައުމުން ލޯނުގެ ފުރުސަތު ގިނަ ބަޔަކަށް ލިބޭނެ ކަމަށާއި ދާއިރާ އަށް އެއް ސްލޮޓްގެ ބަދަލުގައި ކޮންމެ ރަށަކަށް ވަކި ވަކި ސްލޮޓް ދިނުމުން ދާއިރާއަށް ވެސް ފައިދާ ވާނެ ކަމަށެވެ.\n"ދެން އަންނަ ލޯން ސްކީމެއްގައި ވިސްނުން އެބަ ހުރި މިހާރަށް ވުރެ ވެސް ބޮޑަށް އަތޮޅުތަކުގެ ރައްޔިތުންނަށް ފުރުސަތު ފަހިވާ ގޮތަށް މި ސްކީމް ބަދަލު ކުރަން. މިހާރު މި އޮންނަ ގޮތުން ވެއްޖިއްޔާ އަޅުގަނޑުމެން ޝަރުތު ހަމަވާ މީހާ ކަށަވަރު ވަނީ 87 ކުދިން، އޭގެ ބަދަލުގައި މީހުން ދިރިއުޅޭ ކޮންމެ ރަށެއްގެ ކުއްޖަކަށް ބަދަލު ކުރެވުނަސް 192 ކުދިންނަށް އަޅުގަނޑުމެންނަށް ފުރުސަތު ކަށަވަރު ވެގެންދާނެ. މަގްސަދަކީ ފުޅާކޮށް ފުރުސަތު ފަހި ވެގެން ދިޔުން"\nއިތުރަށް ވިދާޅުވީ، މީހުން ގިނަ ރަށްރަށާއި ސިޓީތަކުގެ އާބާދީ ބެލުމަށް ފަހު ދޭނީ ކިހާ އަދަދެއްގެ ޖާގަ އެއްކަން ބަލައި ނިންމާނެ ކަމަށެވެ. އަދި، މިއީ މިހާރަށް ވިސްނުން އޮތް ގޮތް ކަމަށް ވެސް މިނިސްޓަރު ފާހަގަ ކުރެއްވި އެވެ.\nރާއްޖެ އާއި ރާއްޖޭން ބޭރުން މަތީ ތައުލީމް ހާސިލްކުރަން ހުޅުވާލި 550 ފުރުސަތަށް، 1،300 އަށްވުރެ ގިނަ ދަރިވަރުން ކުރިމަތިލި އެވެ. އޭގެ ތެރެއިން މަތީ ތައުލީމް ހާސިލްކުރުމުގެ ފުރުސަތު 514 ދަރިވަރުންނަށް ދީފައިވާކަން އިއުލާން ކުރީ ޖޫން މަަހު އެވެ. 87 ސްލޮޓާއެކު ހުޅުވާލި އިންތިހާބީ ދާއިރާ އިން 10 ދަރިވަރުންނަށް ފުރުސަތު ދީފައި ވެ އެވެ. އެ ދާއިރާއަށް ކުރިމަތިލާފައި ވަނީ 46 ދަރިވަރުންނެވެ.\nލޯނު ދިނުމުގައި މިފަހަރު ބަދަލުތަކެއް ގެނަ އެވެ. އެއީ، އެލޮކޭޓެޑް ސްލޮޓް ހަމަވިޔަސް އެހެން ސްލޮޓްތަކުން ޝަރުތު ހަމަވާ ކުދިންނަށް ޖާގަ ދިނުމުގެ އުސޫލެވެ.\nރައްޔިތުންގެ މަޖިލިސް ޒުވާނުން ހަޔާ އެޑިއުކޭޝަން މިނިސްޓްރީ + ސުޓޫޑެންޓް ލޯން ޕްރޮގްރާމް\nމަތީ ތައުލީމުގެ ލޯނު 514 ދަރިވަރަކަށް\nއަތޮޅަކަށް އަމާޒުކޮށް ދަރިވަރުންގެ ލޯނު ދޫކުރަނީ\n770 ސްޓޫޑަންޓް ލޯނަށް ކުރިމަތިލާން ހުޅުވާލައިފި


Villa High School in beleniverinnah haasa portal eh | Mihaaru\nވިލާ ހައި ސްކޫލްގައި ބެލެނިވެހި ޕޯޓަލް ލޯންޗު ކުރުމުގެ ރަސްމިއްޔާތުގައި ވިލާ ހައި ސްކޫލުގެ ޕްރިންސިޕަލް ވާހަކަ ދައްކަވަނީ. -- ފޮޓޯ: އަހްމަދު ނިޝާތު/މިހާރު\nވިލާ ހައި ސްކޫލުން ބެލެނިވެރިންނަށް ހާއްސަ ޕޯޓަލެއް\n01 އޯގަސްޓް 2018 - 18:534comments\nވިލާ އިންޓަނޭޝަނަލް ހައި ސްކޫލްގައި ކިޔަވާ ދަރިވަރުންގެ ބެލެނިވެރިންނަށް ހާއްސަ ކޮށްގެން "ބެލެނިވެހި"ގެ ނަމުގައި އެ ސްކޫލުން ޕޯޓަލެއް އިފްތިތާހް ކޮށްފި އެވެ.\nމިއަދު އެ ސްކޫލްގައި ބޭއްވި ރަސްމިއްޔާތެއްގައި އިފްތިތާހް ކުރި އެ ޕޯޓަލް މެދުވެރިކޮށް، ގްރޭޑް 11ގެ ދަރިވަރުންގެ ހާޒިރީ އާއި ހަވާލު ކުރާ ފިލާވަޅުތައް ފުރިހަމަ ކުރާ މިންވަރާއި އިމްތިހާނުތަކުން ހޯދާ ނަތީޖާތައް އޮންލައިންކޮށް ބެލެނިވެރިންނަށް ބެލޭނެ އެވެ. މި ޕޯޓަލްއާ ބެހޭ މައުލޫމާތު މިއަދު ބޭއްވި ރަސްމިއްޔާތުގައި ބެލެނިވެރިންނަށް ދިނެވެ.\nމި ރަސްމިއްޔާތުގައި ވާހަކަ ދައްކަމުން އެ ސްކޫލްގެ ޕްރިންސިޕަލް ސައީދު އަހްމަދު ވިދާޅުވީ ރާއްޖޭގެ އެކި ހިސާބުތަކުން މަތީ ތައުލީމު ހާސިލް ކުރަން އެ ސްކޫލަށް އަންނަ ދަރިވަރުންގެ ބެލެނިވެރިންނަށް، މި ޕޯޓަލް މެދުވެރިކޮށް އެ ކުދިންގެ ކިޔެވުން ކުރިޔަށް ދާ ގޮތް ބެލޭނެ ކަމަށެވެ.\n"އަޅުގަނޑުމެންގެ ސްކޫލަށް ކުދިން މި އަންނަނީ ރާއްޖޭގެ އެތަންމިތަނުން. ގްރޭޑް 11ގައި މިހާރު މި ތިބަ ކުދިން އައިސިް މި ތިބީ 66 ސްކޫލަކުން. މި ކުދިން އައިސް މި ތިބެނީ ކޮންމެހެން މަންމަ އާއި ބައްޕަ ގާތަކު ވެސް ނޫން މާލޭގައި،" ސައީދު ވިދާޅުވި އެވެ.\nސަައީދު ވިދާޅުވި ގޮތުގައި ބެލެނިވެހީގެ ޒަރީއާއިން، ދަރިވަރާ އެކުގައި އުޅޭ ބެލެނިވެރިޔާއަށާއި ދުރުގައި އުޅޭ ބެލެނިވެރިޔާ އަށް ވެސް އެ ކުއްޖާގެ ކިޔެވުން ކުރި އަށް ދާ ގޮތް ބެލޭނެ އެވެ. އަދި ދަރިވަރު ސްކޫލަށް ގެންދިޔުމަށް ފަހު، ދެން އެ ކުއްޖާ އެ ދުވަހުގެ ކްލާސްތަކަށް ހާޒިރުވޭތޯ ވެސް ވަގުތުން ބެލޭނެ އެވެ.\nވިލާ ހައި ސްކޫލުން 2015 ގައި ވަނީ އެ ސްކޫލުގެ ދަރިވަރުން ބޭނުން ކުރުމަށް "ދަސްވެހި" އޮންލައިން ޕޯޓަލެއް ވެސް ފަށައިފަ އެވެ. ދަސްވެހީގެ ދަށުން އެ ސްކޫލްގެ ދަރިވަރުންނަށް، އެ ކުދިން ހާޒިރުވާން ޖެހޭ ކްލާސްތަކާއި ހާޒިރީ އާއި އަންނަން އޮތް އިމްތިހާނުތައް ވެސް ބެލޭނެ އެވެ. އަދި ދަރިވަރުންނަށް ހާއްސަކޮށް ނެރޭ އިތުރު އިއުލާންތައް ވެސް އެ ޕޯޓަލް އިން ބެލޭނެ އެވެ.\nއިތުރު ލިޔުންތައް ތައުލީމް ޓީޗަރުން ބެލެނިވެރިން ކިޔަވާކުދިން ވިލާ ހައި ސްކޫލް\nޑައުން ސިންޑްރޯމް ކުދިންނަށް ކިޔަވައިދޭން "ރޮބޮޓެއް"


އެމް.އެން.ޔޫ.އެސް.ޔޫ އިންޓަ ފެކަލްޓީ ވޮލީ މުބާރާތުގެ އޮންލައިން މީޑީއާ ޕާރޓްނަރ އަކަށް ރާއްޖެ އެމްވީ – MNUSU\nއެމް.އެން.ޔޫ.އެސް.ޔޫ އިންޓަ ފެކަލްޓީ ވޮލީ މުބާރާތުގެ އޮންލައިން މީޑީއާ ޕާރޓްނަރ އަކަށް ރާއްޖެ އެމްވީ\nއެމް.އެންޔޫ.އެސް.ޔޫ އިންޓަރ ފެކަލްޓީ ވޮލީ މުބާރާތް\nދިވެހިރާއްޖޭގެ ގައުމީ ޔުނިވަރސިޓީގެ ދަރިވަރުންގެ ޔޫނިއަން (އެމް.އެން.ޔޫ.އެސް.ޔޫ) ފަސްވަނަ އިންޓަރ ފެކަލްޓީ ވޮލީ މުބާރާތުގެ އޮންލައިން މީޑިއާ ޕާރޓްނަރ އަކަށް ރާއްޖެ އެމްވީ ހަމަޖައްސައިފިއެވެ.\nއެމް.އެން.ޔޫ.އެސް.ޔޫ އިން 2016 ވަނަ އަހަރުން ފެށިގެން ސިލްސިލާ ގޮތެއްގައި ބާއްވާ އެމް.އެން.ޔޫ.އެސް.ޔޫ އިންޓަރ ފެކަލްޓީ ވޮލީ މުބާރާތުގެ އަންހެން ޑިވިޝަނުގައި ޖުމްލަ 8 ޓީމު ބައިވެރިވާއިރު، މި މުބާރާތުގެ ފިރިހެން ޑިވިޝަނުގައި7ޓީމު ބައިވެރިވާނެއެވެ.\nމުބާރާތުގެ އޮންލައިން މީޑިއާ އެއްގެ ގޮތުގައި ރާއްޖެ އެމްވީ ހަމަޖެހުމާއިއެކު ރާއްޖެ އެމްވީ އިން މުބާރާތުގެ މެޗުތަކުގެ އެންމެ ފަހުގެ ހަބަރު ލިބިގެންދާނެ އެވެ.\nމި މުބާރާތުގެ މެޗުތައް ކުޅުމަށް ހަމަޖެހިފައިވަނީ ދެ ގްރޫޕަކަށް ބަހައިލެވިގެންނެވެ. މި މުބާރާތް ފެށުމަށް ހަމަޖެހިފައިވަނީ މާރޗް މަހުގެ 1 ވަނަ ދުވަހުއެވެ. އަދި މުބާރާތުގެ ސެމީ އާއި ފައިނަލް ކުޅުމަށް ހަމަޖެހިފައިވަނީ މާރޗް މަހުގެ7ވަނަ ދުވަހު އެވެ.\nމި މުބާރާތުގެ މެޗުތައް ކުޅެވިގެންދާނީ އެމް.އެން.ޔޫގެ އެފް.އީ ޕީ.އީ ހޯލު (އަމީނީ ބިލްޑިންގ)ގައެވެ. މި މުބާރާތަކީ އެމް.އެން.ޔޫ.އެސް.ޔޫ އިން ރާވާ އިންތިޒާމް ކުރާ ދެވަނަ އަށް އެންމެ ބޮޑު މުބާރާތެވެ. އެމް.އެން.ޔޫ.އެސް.ޔޫ އިން އަންނަނީ މި މުބާރާތުގެ އިތުރުން ނެޓްބޯޅަ މުބާރާތަކާއި އަހުރަ ގޮތްޕާއި ގުޅިގެން ހޭންޑް ބޯޅަ މުބާރާތެއް ވެސް ބާއްވަމުންނެވެ. މީގެ އިތުރުން އެމް.އެން.ޔޫ.އެސް.ޔޫ އިން އަންނަނީ އެޑިއުކޭޝަންގެ ހުރިހާ ކޮލެޖް ޔުނިވަރސިޓީ އަކަށް ހުޅުވައިލައިގެން ބޭއްވޭ އެންމެ ބޮޑު ފުޓްސެލް ފިއެސްޓާ ވެސް ބާއްވަމުންނެވެ.\nލިޔުނީ: އެމް.އެން.ޔޫ.އެސް.ޔޫ މީޑިއާ


ދުޢާ ކުރެވެނީ ރަނގަޅަށްބާ؟ – Atoll News\nދުޢާ ކުރެވެނީ ރަނގަޅަށްބާ؟\nޝާއިޢު ކުރީ: އިބްރާހީމް ރަމީޒް މާރޗް 30, 2018, 15:37\nދުޢާ އަކީ މުސްލިމުންގެ އެންމެ ވަރުގަދަ ހަތިޔާރެވެ. އައްޑަނައެވެ. ނަމަވެސް މިކަމުގައިވެސް ވިސްނާލަން ޖެހޭކަން އެބަހުއްޓެވެ.\n1. ދުޢާ ކުރާމީހާ އަކީ ﷲ ގެ އެއްކައުވަންތަކަން ގަބޫލުކޮށްގެން ހުރިމީހަކު ކަމުގައިވުން.\nސަބަބަކީ ދުޢާ އިޖާބަކުރެއްވުމުގެ ޝަރްޠުތަކުގެ ތެރޭގައި އަޅާ ﷲ އަށް ކިޔަމަންތެރިކަން އަދާކުރުން ހިމެނިގެންވެއެވެ. އަދި ކުށްފާފަތަކުން ދުރުހެލިވެގެން ހުރުން ހިމެނެއެވެ. ﷲ ވަޙީ ކުރައްވައެވެ.\n(( وَإِذَا سَأَلَكَ عِبَادِي عَنِّي فَإِنِّي قَرِيبٌ أُجِيبُ دَعْوَةَ الدَّاعِ إِذَا دَعَانِ (([البقرة/186] މާނައީ: ”އަދި ތިމަން ﷲ ގެ ރަސްކަންފުޅާމެދު ކަލޭގެފާނުގެ އަރިހުން ތިމަން ﷲ ގެ އަޅުތަކުން ސުވާލު ދަންނަވައިފިނަމަ، ފަހެ ތިމަން ﷲއީ ކުއްތަންވެވޮޑިގެންވާ (ގާތުގައި ވޮޑިގެންވާ) ރަސްކަލާންގެއެވެ. ތިމަން ﷲ ގެ ކިބައަށް ދުޢާކޮށްފިނަމަ ދުޢާކުރާމީހާގެ ދުޢާ ތިމަން ﷲ އިޖާބަކުރައްވަމެވެ“.\n2. ދުޢާ ކުރުމުގައި އިޚްލާޞްތެރިވުން.\nމާތް ﷲ ވަޙީ ކުރައްވާފައިވެއެވެ. (وَمَا أُمِرُوْا إِلَّا لِيَعْبُدُوْا اللهَ مُخْلِصِيْنَ لَهُ الدِّيْنَ حُنَفَاءَ) [سورة البينة5]. މާނައަކީ: ”ބާޠިލްމަގުން އެއްކިބައިވެގެން ތިބެ، މާތް ﷲ ގެ ކިބައަށް އަޅުކަން ޚަލާޞް ކުރާ ޙާލު، ﷲ ގެ ކިބައަށް އަޅުކަން ކުރުމަށާއި، ނަމާދު ގާއިމް ކުރުމަށާއި، ޒަކާތް ދިނުމަށް މެނުވީ، އެބައިމީހުންނަށް އަމުރު ނުވެވެއެވެ“. ދުޢާ ކުރުމަކީ އަޅުކަމެއް ކަމުގައި ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ބަޔާންކޮށްދެއްވާފައިވެއެވެ. އެހެންކަމުން ދުޢާ ގަބޫލު ކުރައްވާނީ އިޚްލާޞްތެރި ވުމުންނެވެ.\n3. ﷲ ގެ އިސްމުފުޅުތައް ބޭނުންކޮށްގެން ދުޢާ ކުރުން.\nވަޙީ ކުރައްވާފައިވެއެވެ. (وَلِلّهِ الْأَسْمَاءُ الْحُسْنَى فَادْعُوْهُ بِهَا) [سورة الأعراف :180]. މާނައަކީ: ”އެންމެ މާތް، އެންމެ މަތިވެރި އިސްމުފުޅުތައް (ނަންފުޅުތައް) މާތް ﷲ އަށް ޚާއްޞަވެ މިލްކުވެވޮޑިގެންވެއެވެ. ފަހެ، އެ އިސްމުފުޅުތަކުން، ތިޔަބައިމީހުން އެކަލާނގެ ކިބައަށް ދަންނަވައި، ދުޢާ ކޮށް އުޅޭށެވެ“.\n4. ދުޢާ ކުރުމުގެ ކުރިން ﷲ އަށް ޘަނާ ދެންނެވުން.\nروى الترمذي عَنْ فَضَالَةَ بْنِ عُبَيْدٍ رضي الله عنه قَالَ : بَيْنَا رَسُولُ اللَّهِ صَلَّى اللَّهُ عَلَيْهِ وَسَلَّمَ قَاعِدٌ إِذْ دَخَلَ رَجُلٌ فَصَلَّى فَقَالَ : اللَّهُمَّ اغْفِرْ لِي وَارْحَمْنِي ، فَقَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ : (( عَجِلْتَ أَيُّهَا الْمُصَلِّي ، إِذَا صَلَّيْتَ فَقَعَدْتَ فَاحْمَدْ اللَّهَ بِمَا هُوَ أَهْلُهُ ، وَصَلِّ عَلَيَّ ، ثُمَّ ادْعُهُ )) وفي رواية له: (( إِذَا صَلَّى أَحَدُكُمْ فَلْيَبْدَأْ بِتَحْمِيدِ اللَّهِ وَالثَّنَاءِ عَلَيْهِ ثُمَّ لْيُصَلِّ عَلَى النَّبِيِّ صَلَّى اللَّهُ عَلَيْهِ وَسَلَّمَ ثُمَّ لْيَدْعُ بَعْدُ بِمَا شَاءَ )) . قَالَ : ثُمَّ صَلَّى رَجُلٌ آخَرُ بَعْدَ ذَلِكَ فَحَمِدَ اللَّهَ وَصَلَّى عَلَى النَّبِيِّ صَلَّى اللَّهُ عَلَيْهِ وَسَلَّمَ ، فَقَالَ النَّبِيُّ صَلَّى اللَّهُ عَلَيْهِ وَسَلَّمَ : (( أَيُّهَا الْمُصَلِّي ، ادْعُ تُجَبْ )) [صححه الألباني في ”صحيح الترمذي“ ]\nމާނައަކީ މާތް ﷲ ރުއްސުން ލެއްވި ފަޟާލަތު ބިން ޢުބައިދު ގެ ކިބައިން ރިވާވެގެންވެއެވެ. ރަސޫލުﷲ-ޞައްލަﷲ ޢަލައިހި ވަސައްލަމަ- މިސްކިތުގައި އިށީނދެވަޑައިގެން އިންނަވަނިކޮށް މީހަކު ވަދެ ދުޢާ ކުރަން ފަށައިފިއެވެ. ”ހައްދަވާ ގެންގުޅުއްވާ އިލާހެވެ، މިއަޅާގެ ފާފަ ފުއްސަވާ ރަޙްމަތްލައްވާފާންދޭވެ“، ރަސޫލުﷲ-ޞައްލަﷲ ޢަލައިހި ވަސައްލަމަ- ޙަދީޘް ކުރެއްވިއެވެ. “ އޭ ދުޢާ ކުރާމީހާއެވެ. އަވަސް އަރައި ނުގަންނާށެވެ. ދުޢާ ކުރަންވީމާ އިށީނދެ، ﷲ އަށް ޙައްގުވާ ގޮތުގައި ޙަމްދުކޮށް، ތިމަންކަލޭގެފާނުގެ މައްޗަށް ޞަލަވާތް ކިޔެވުމަށްފަހުގައި ދުޢާކުރާށެވެ“. އެހެން ރިވާޔަތެއްގައި އައިސްފައިވެއެވެ. ”ތިޔަބައިމީހުން ދުޢާ ކުރަން ބޭނުންވެއްޖެނަމަ ﷲ އަށް ޙަމްދު ޘަނާ ކިޔުމުން ފަށާށެވެ. އެއަށްފަހު ނަބިއްޔާގެ މައްޗަށް ސަލަވާތް ކިޔަވާށެވެ. އެއަށްފަހު އެމީހަކު ބޭނުން ދުޢާ އެއް ކުރާށެވެ“. އެހެންމީހަކު މިސްކިތަށް އަރާ ﷲ އަށް ޙަމްދުކޮށް ރަސޫލާގެ މައްޗަށް ޞަލަވާތްކިޔެވި ހިނދު ޙަދީޘް ކުރެއްވިއެވެ. ”އޭ ދުޢާ ކުރާމީހާ އެވެ. މިހާރު ދުޢާ ކުރާށެވެ. އިޖާބަ ކުރައްވާނެއެވެ“.\n5. ރަސޫލާ- ޞައްލަﷲ ޢަލައިހި ވަސައްލަމަ- ގެ މައްޗަށް ޞަލަވާތް ކިޔެވުން.\nރަސޫލުﷲ-ޞައްލަﷲ ޢަލައިހި ވަސައްލަމަ- ޙަދީޘް ކުރެއްވިއެވެ. (( كل دعاء محجوب حتى تصلي على النبي صلى الله عليه وسلم )) [رواه الطبراني في ”الأوسط“ ، وصححه الشيخ الألباني في ”صحيح الجامع ]. މާނައަކީ: ”ރަސޫލާ-ޞައްލަﷲ ޢަލައިހި ވަސައްލަމަ- ގެ މައްޗަށް ޞަލަވާތް ކިޔެވުމަށް ދާންދެން ހުރިހާ ދުޢާ އެއްވެސް ވަނީ ހިފެހެއްޓިފައެވެ“.\n6. ގިބްލަ އަށް ކުރިމަތިލުން.\nعن عُمَرَ بْنِ الْخَطَّابِ رضي الله عنه قَالَ : لَمَّا كَانَ يَوْمُ بَدْرٍ نَظَرَ رَسُولُ اللَّهِ صَلَّى اللَّهُ عَلَيْهِ وَسَلَّمَ إِلَى الْمُشْرِكِينَ وَهُمْ أَلْفٌ وَأَصْحَابُهُ ثَلاثُ مِائَةٍ وَتِسْعَةَ عَشَرَ رَجُلا ، فَاسْتَقْبَلَ نَبِيُّ اللَّهِ صَلَّى اللَّهُ عَلَيْهِ وَسَلَّمَ الْقِبْلَةَ ثُمَّ مَدَّ يَدَيْهِ فَجَعَلَ يَهْتِفُ بِرَبِّهِ : (( اللَّهُمَّ أَنْجِزْ لِي مَا وَعَدْتَنِي ، اللَّهُمَّ آتِ مَا وَعَدْتَنِي ، اللَّهُمَّ إِنْ تُهْلِكْ هَذِهِ الْعِصَابَةَ مِنْ أَهْلِ الإِسْلامِ لا تُعْبَدْ فِي الأَرْضِ )) فَمَا زَالَ يَهْتِفُ بِرَبِّهِ مَادًّا يَدَيْهِ مُسْتَقْبِلَ الْقِبْلَةِ حَتَّى سَقَطَ رِدَاؤُهُ عَنْ مَنْكِبَيْهِ) [روى مسلم]\nމާނައަކީ: މާތް ﷲ ރުއްސުންލެއްވި ޢުމަރު ބިން އަލްޚައްޠާބް ގެ ފަރާތުން ރިވާވެގެންވެއެވެ. ”ބަދުރު ހަނގުރާމައިގެ ދުވަހު މުޝްރިކުންގެ ލަޝްކަރު އެއްހާހެވެ. އަދި އަޞްޙާބުންގެ ޢަދަދު ތިންސަތޭކަ ނަވާރައެވެ. މިތަން ފެނިވަޑައިގެން ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ގިބްލަ އަށް ކުރިމަތިލައްވާ، ދެއަތް މައްޗަށް ނަންގަވާ ދުޢާ ކުރައްވަން ފެއްޓެވިއެވެ. “ ހައްދަވާ ގެންގުޅުއްވާ އިލާހެވެ. މިއަޅާ އަށް އިބަ ﷲ ވަޢުދުވެލެއްވި ކަންތައްތައް ފުރިހަމަ ކޮށް ދެއްވާފާންދޭވެ. ހައްދަވައިގެންގުޅުއްވާ އިލާހެވެ. މުސްލިމުންގެ މި މަދު މީސްކޮޅު ހަލާކުވެގެން ހިނގައްޖެނަމަ މި ބިންމަތީގައި އިބަ ﷲ އަށް އަޅުކަމެއް ނުކުރެވޭނެއެވެ“ ގިބްލަ އަށް ކުރިމަތިލައްވާ ދެއަތް މައްޗަށް ނަންގަވައިގެން ދުޢާ ކުރައްވަމުން ގޮސް އެކަލޭގެފާނުގެ ކޮނޑުކޮޅުގައި އޮތް ރިދާ ވެއްޓުނެވެ“.\nއިމާމް ނަވަވީ- ރަޙިމަހުﷲ ވިދާޅުވިއެވެ. ”މިއިން ދޭހަވަނީ ދުޢާ ކުރުމުގައި ގިބްލައަށް ކުރިމަތިލާ، ދެއަތް މައްޗަށް ނެގުމަކީ އެދެވިގެންވާ ކަމެއް ކަމެވެ“.\n7. ދެއަތް މައްޗަށް ނަގައިގެން ދުޢާ ކުރުން.\nعَنْ سَلْمَانَ رضي الله عنه قَالَ : قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ : ( إِنَّ رَبَّكُمْ تَبَارَكَ وَتَعَالَى حَيِيٌّ كَرِيمٌ يَسْتَحْيِي مِنْ عَبْدِهِ إِذَا رَفَعَ يَدَيْهِ إِلَيْهِ أَنْ يَرُدَّهُمَا صِفْرًا ) [ روى أبو داود وصححه الشيخ الألباني في ”صحيح أبي داود“]\nމާނައަކީ: މާތް ﷲ ރުއްސުންލެއްވި ސަލްމާނުލް ފާރިސީގެ ކިބައިން ރިވާވެގެންވެއެވެ. ރަސޫލުﷲ -ޞައްލަﷲ ޢަލައިހި ވަސައްލަމަ- ޙަދީޘް ކުރެއްވިއެވެ. ”ހަމަކަށަވަރުން ތިޔަބައިމީހުން ހައްދަވައިގެންގުޅުއްވާ އިލާހަކީ ލަދުވެތި ދީލަތިވަންތަ އިލާހެވެ. އެކަލާނގެ އަޅުތަކުން ދެއަތް އުފުލާ ދުޢާ ކޮށްފިނަމަ ސުމަކުން ފޮނުވާލެއްވުމަށް އެކަލާނގެ ލަދުވެތިވެގަންނަވައެވެ“.\nއަތްއުފުލުމުގައި ކަމަކަށް އެދި، ދަންނަވާ މީހެއްގެ ގޮތަށް، އަތުގެ ބަނޑުފުށް އުޑާވީދިމާލަށް ބަހައްޓާށެވެ. މާތް ﷲ ރުއްސުންލެއްވި މާލިކް ބިން ޔަސާރު ގެ ކިބައިން ރިވާ ވެގެންވެއެވެ. ރަސޫލު ﷲ -ޞައްލަﷲ ޢަލައިހި ވަސައްލަމަ- ޙަދީޘް ކުރެއްވިއެވެ. ( إِذَا سَأَلْتُمْ اللَّهَ فَاسْأَلُوهُ بِبُطُونِ أَكُفِّكُمْ وَلا تَسْأَلُوهُ بِظُهُورِهَا ) ، [وصححه الشيخ الألباني في ”صحيح أبي داود“ ] މާނައަކީ: ”ތިޔަބައިމީހުން މާތް ﷲ އަށް ދަންނަވާނަމަ، އަތުގެ ބަނޑުފުށުން ދަންނަވާށެވެ. އަތުގެ ބޭރުފުށުން ނުދަންނަވާށެވެ“.\n8. ދުޢާ އިޖާބަ ކުރައްވާނެކަމުގެ ޔަގީންކަން ބޭއްވުން. އަދި ދުޢާ ކުރާ އިރުގައި ހިތާއި އެކު ދުޢާ ކުރުން.(އެހެންކަމަކާއި ހިތް މަޝްޣޫލު ކޮށްގެން ނުހުރުން).\nރަސޫލުﷲ -ޞައްލަﷲ ޢަލައިހި ވަސައްލަމަ- ޙަދީޘް ކުރެއްވިއެވެ. ( ادْعُوا اللَّهَ وَأَنْتُمْ مُوقِنُونَ بِالإِجَابَةِ ، وَاعْلَمُوا أَنَّ اللَّهَ لا يَسْتَجِيبُ دُعَاءً مِنْ قَلْبٍ غَافِلٍ لاهٍ ) [رواه الترمذي ، وحسنه الشيخ الألباني في ”صحيح الترمذي“] މާނައަކީ: ތިޔަބައިމީހުން ދުޢާކުރާނަމަ، އިޖާބަ ކުރައްވާނެ ކަމުގެ ޔަގީން ކަމާއި އެކުގައި ދުޢާ ކުރާށެވެ. އަދި ދަންނާށެވެ. ހިތް ޣާފިލުވެފައިވާ، ފަރުވާލެއްނެތި ކުރާ ދުޢާ މާތް ﷲ އިޖާބަ ނުކުރައްވާނެއެވެ“.\n9. ގިނަގިނައިން ދެންނެވުން، ދުނިޔެއާއި އާޚިރަތުގެ ހެވަށް އެދި ގިނަގިނައިން ތަކުރާރުކޮށް ދަންނަވަންވީއެވެ. އަދި ދުޢާ އިޖާބަ ނުކުރައްވައިގެން އަވަސް އަރައިނުގަންނަންވީއެވެ. ރަސޫލުﷲ- ޞައްލަﷲ ޢަލައިހި ވަސައްލަމަ- ޙަދީޡް ކުރެއްވިއެވެ. ( يُسْتَجَابُ لِلْعَبْدِ مَا لَمْ يَدْعُ بِإِثْمٍ أَوْ قَطِيعَةِ رَحِمٍ ، مَا لَمْ يَسْتَعْجِلْ ، قِيلَ : يَا رَسُولَ اللَّهِ ، مَا الاسْتِعْجَالُ ؟ قَالَ : يَقُولُ : قَدْ دَعَوْتُ ، وَقَدْ دَعَوْتُ ، فَلَمْ أَرَ يَسْتَجِيبُ لِي ، فَيَسْتَحْسِرُ عِنْدَ ذَلِكَ وَيَدَعُ الدُّعَاءَ ) [رواه البخاري ومسلم.] މާނައަކީ: ”އަޅާ ނުބައިކަމެއް ކުރުން ދޫކޮށްނުލާހުރުން، ނުވަތަ ރަޙިމްގެ ގުޅުންކެނޑުން، ނުވަތަ އަވަސް އަރައިނުގަންނަ ކަމަށް ވަނީ ނަމަ ދުޢާ އިޖާބަ ކުރައްވާނެއެވެ.“ ޞަޙާބީން ދެންނެވިއެވެ. “އަވަސްއަރައިގަތުމަކީ ކޮބައިތޯއެވެ.“ ޙަދީޘް ކުރެއްވިއެވެ. “އޭނާ ބުނާނެއެވެ. ހަމަކަށަވަރުން ވަރަށް ގިނައިން ދުޢާ ކޮށްފީމެވެ. އެކެމަކު އިޖާބަ އެއް ނުކުރައްވައެވެ. ދެން އެކަމާ މާޔޫސްވެ، ދުޢާ ކުރުން ދޫކޮށްލައެވެ“.\n10. ކަނޑައެޅިގެން ދެންނެވުން.\nރަސޫލުﷲ-ޞައްލަﷲ ޢަލައިހި ވަސައްލަމަ- ޙަދީޘް ކުރެއްވިއެވެ. (( لا يَقُولَنَّ أَحَدُكُمْ : اللَّهُمَّ اغْفِرْ لِي إِنْ شِئْتَ ، اللَّهُمَّ ارْحَمْنِي إِنْ شِئْتَ ، لِيَعْزِمْ الْمَسْأَلَةَ ، فَإِنَّ اللهَ لا مُكْرِهَ لَهُ )) [رواه البخاري ومسلم.] މާނައަކީ: އިބަ ﷲ އިރާދަކުރައްވައިފިނަމަ މިއަޅާގެ ފާފަ ފުއްސަވާ ރަޙްމަތް ލައްވާށޭ ނުބުނާށެވެ. އެދޭ ކަމެއް ކަނޑައެޅިގެން ބުނާށެވެ. ﷲ އަށް އެއްވެސް މަޖްބޫރުކަމެއް ނެތެވެ“.\n11. ބިރުވެރިކަމާއި، ތަވާޟުޢުވެރިކަމާއި، ސިއްރު ގޮތުގައި ދެންނެވުން.\nއަލްއަޢުރާފް ސޫރަތުގެ 55 ވަނަ އާޔަތުގައި މާތް ﷲ ވަޙީ ކުރައްވައެވެ. (اُدْعُوْا رَبَّكُمْ تَضَرُّعًا وَخُفْيَةً) މާނައަކީ: ”މަޑުމޮޅިވެތިބެ އަދި ސިއްރުގޮތުގައި ތިޔަބައިމީހުން ހައްދަވައި ގެންގުޅުއްވާ އިލާހަށް ކުއްތަންވެ ދުޢާ ކުރާށެވެ“. އަލްއަންބިޔާ ސޫރަތުގެ 90 ވަނަ އާޔަތުގައި ވަޙީ ކުރައްވައެވެ.\n(إِنَّهُمْ كَانُوْا يُسَارِعُوْنَ فِيْ الْخَيْرَاتِ وَيَدْعُوْنَنَا رَغَبًا وَّرَهَبًا وَّكَانُوْا لَنَا خَاشِعِيْنَ)\nމާނައަކީ: ”އެބޭކަލުންވީ ހެޔޮކަންތައް ކުރުމަށް އަވަސްވެގަންނަ، އަދި ތިމަން ﷲ ގެ ޙަޟްރަތަށް، އެދުމާއި ބިރުވެތިކަމާއިއެކު، އަޅުކަންކުރާ ބަޔަކު ކަމުގައެވެ“.\nއަލްއަޢުރާފް ސޫރަތުގެ 205 ވަނަ އާޔަތުގައި ވަޙީ ކުރައްވާފައިވެއެވެ.\n((وَاذْكُر رَّبَّكَ فِي نَفْسِكَ تَضَرُّعًا وَخِيفَةً وَدُونَ الْجَهْرِ مِنَ الْقَوْلِ بِالْغُدُوِّ وَالْآصَالِ وَلَا تَكُن مِّنَ الْغَافِلِينَ ))\nމާނައަކީ: ”ކަލޭގެފާނުންގެ ހިތްޕުޅުން، ކަލޭގެފާނުންގެ ސާހިބުވަންތަ އިލާހު ހަނދުމަކުރައްވާށެވެ. ކިޔަމަންވެ (ނިކަމެތިވުމުގެ) ގޮތުގައެވެ. އަދި، ބިރުވެތިވުމުގެ ގޮތުގައެވެ. ބަސްބުނުމުގެ ތެރެއިން، އަޑުހަރުކުރުމަށްވުރެ މަޑުންނެވެ. ހެނދުނުގެ ވަގުތުތަކާއި، ހަވީރުގެ ވަގުތު ތަކުގައެވެ. އަދި ޣާފިލުވެގެންވާ މީހުންގެ ތެރެއިން ކަލޭގެފާނު ނުވާށެވެ“.\n12. ތަކުރާރުކޮށް ތިންފަހަރު ދެންނެވުން.\nعَنْ عَبْدِ اللَّهِ بْنِ مَسْعُودٍ رضي الله عنه قَالَ : ( بَيْنَمَا رَسُولُ اللَّهِ صَلَّى اللَّهُ عَلَيْهِ وَسَلَّمَ يُصَلِّي عِنْدَ الْبَيْتِ وَأَبُو جَهْلٍ وَأَصْحَابٌ لَهُ جُلُوسٌ وَقَدْ نُحِرَتْ جَزُورٌ بِالأَمْسِ ، فَقَالَ أَبُو جَهْلٍ : أَيُّكُمْ يَقُومُ إِلَى سَلا جَزُورِ بَنِي فُلانٍ فَيَأْخُذُهُ فَيَضَعُهُ عَلَى ظَهْرِ مُحَمَّدٍ إِذَا سَجَدَ ، فَانْبَعَثَ أَشْقَى الْقَوْمِ فَأَخَذَهُ فَلَمَّا سَجَدَ النَّبِيُّ صَلَّى اللَّهُ عَلَيْهِ وَسَلَّمَ وَضَعَهُ بَيْنَ كَتِفَيْهِ ، قَالَ : فَاسْتَضْحَكُوا وَجَعَلَ بَعْضُهُمْ يَمِيلُ عَلَى بَعْضٍ . وَأَنَا قَائِمٌ أَنْظُرُ لَوْ كَانَتْ لِي مَنَعَةٌ طَرَحْتُهُ عَنْ ظَهْرِ رَسُولِ اللَّهِ صَلَّى اللَّهُ عَلَيْهِ وَسَلَّمَ . وَالنَّبِيُّ صَلَّى اللَّهُ عَلَيْهِ وَسَلَّمَ سَاجِدٌ مَا يَرْفَعُ رَأْسَهُ حَتَّى انْطَلَقَ إِنْسَانٌ فَأَخْبَرَ فَاطِمَةَ فَجَاءَتْ وَهِيَ جُوَيْرِيَةٌ فَطَرَحَتْهُ عَنْهُ ثُمَّ أَقْبَلَتْ عَلَيْهِمْ تَشْتِمُهُمْ ، فَلَمَّا قَضَى النَّبِيُّ صَلَّى اللَّهُ عَلَيْهِ وَسَلَّمَ صَلاتَهُ رَفَعَ صَوْتَهُ ثُمَّ دَعَا عَلَيْهِمْ – وَكَانَ إِذَا دَعَا دَعَا ثَلاثًا ، وَإِذَا سأَلَ سَأَلَ ثَلاثًا – ثُمَّ قَالَ : اللَّهُمَّ عَلَيْكَ بِقُرَيْشٍ ثَلاثَ مَرَّاتٍ ، فَلَمَّا سَمِعُوا صَوْتَهُ ذَهَبَ عَنْهُمْ الضِّحْكُ وَخَافُوا دَعْوَتَهُ ، ثُمَّ قَالَ : اللَّهُمَّ عَلَيْكَ بِأَبِي جَهْلِ بْنِ هِشَامٍ وَعُتْبَةَ بْنِ رَبِيعَةَ وَشَيْبَةَ بْنِ رَبِيعَةَ وَالْوَلِيدِ بْنِ عُقْبَةَ وَأُمَيَّةَ بْنِ خَلَفٍ وَعُقْبَةَ بْنِ أَبِي مُعَيْطٍ – وَذَكَرَ السَّابِعَ وَلَمْ أَحْفَظْهُ – فَوَالَّذِي بَعَثَ مُحَمَّدًا صَلَّى اللَّهُ عَلَيْهِ وَسَلَّمَ بِالْحَقِّ لَقَدْ رَأَيْتُ الَّذِينَ سَمَّى صَرْعَى يَوْمَ بَدْرٍ ثُمَّ سُحِبُوا إِلَى الْقَلِيبِ قَلِيبِ بَدْرٍ) [روى البخاري ومسلم ] މާނައަކީ: މާތް ﷲ ރުއްސުންލެއްވި ޢަބްދުﷲ ބިން މަސްޢޫދު ވިދާޅުވިއެވެ. ރަސޫލުﷲ-ޞައްލަﷲ ޢަލައިހި ވަސައްލަމަ- ގެފުޅު ކައިރީގައި ނަމާދަށް ހުންނެވި އެރެއްގައި އަބޫޖަހުލު އޭނާގެ ބައިވެރިން ތަކަކާއި އެކު މިސްކިތުގައި އިށީނދެގެން ތިއްބެވެ. އަދި އިއްޔެގައި ކަތިލި ޖަމަލެއްގެ ވާހަކަ ދެއްކިއެވެ. އަބޫޖަހުލު ބުންޔެވެ. އިއްޔެ ކަތިލި ޖަމަލުގެ ކަރުގޮހޮރުތައް މުޙަންމަދުގެފާނު ސަޖިދައަށް ދާގަޑީގައި އެކަލޭގެފާނުގެ ކޮނޑުމައްޗަށް އަޅާލަން ކެރޭނީ ކޮން ކުއްޖަކަށް ހެއްޔެވެ؟ ދެން އެމީހުންގެ ތެރޭގައި ހުރި އެންމެ ނުބައި ނުލަފާ މީހާ ލައްވާ އެކަރުގޮހޮރުތައް ގެނެސް، ރަސޫލުﷲ-ޞައްލަﷲ ޢަލައިހި ވަސައްލަމަ- ސަޖިދާގައި އޮންނަވަނިކޮށް އެކަލޭގެފާނުގެ ކޮނޑުމައްޗަށް އަޅައިލައިފިއެވެ. ދެން އެބައިމީހުން އެކަކު އަނެކަކަށް ބަލަބަލާފައި ހޭންފަށައިފިއެވެ. އެހިނދު ތިމަންކަލޭގެފާނު މަންޡަރު ބަލަން އެތަނުގައި ކޮޅަށް ހުރީމެވެ. ތިމަންކަލޭގެފާނަށް އެތަކެތި ސާފުކުރެވޭނެނަމަ ރަސޫލަ-ޞައްލަﷲ ޢަލައިހި ވަސައްލަމަ- ގެ ކޮނޑުކޮޅުން އެތަކެތި އުކާލީމުހެވެ. އެތަނުން މީހަކުގޮސް ފާޠިމަތުގެފާނަށް މިޚަބަރު ދިނުމުން އެކަމަނާ އާއި ޖުވައިރިއްޔަތު ވަޑައިގެން އެތަކެތި ސާފުކުރެއްވުމަށް ދާންދެން ރަސޫލުﷲ-ޞައްލަﷲ ޢަލައިހި ވަސައްލަމަ- ބޯފުޅު ހިއްލަވައި ނުލައްވާ ސަޖިދާގައި އޮންނެވިއެވެ. ދެން ފާޠިމަތުގެފާނު މައްކާގެ މުޝްރިކުންނާ މުޚާޠަބު ކުރައްވާ ވަރަށް އެއްޗެތި ކިޔުއްވިއެވެ. ރަސޫލުﷲ -ޞައްލަﷲ ޢަލައިހި ވަސައްލަމަ- ނަމާދުން ނިމިވަޑައިގެން އަޑުހަރުކޮށް އެބައިމީހުންގެ މައްޗަށް ބަދު ދުޢާ ކުރެއްވިއެވެ. އެކަލޭގެފާނު ބަދުދުޢާ ކުރައްވާނަމަވެސް އަދި ކަމަކަށް އެދި ދެންނެވިނަމަވެސް ތިންފަހަރު މަތިން ދަންނަވައެވެ. ދުޢާގައި ދެންނެވިއެވެ. ”ހައްދަވާ ގެންގުޅުއްވާ އިލާހެވެ. ގުރައިޝުން ހަލާކު ކުރައްވާފާންދޭވެ. މިފަދައިން ތިންފަހަރު ދުޢާ ކުރެއްވިއެވެ. އިތުރު އެކަލޭގެފާނުގެ ދުޢާ ގެ އަޑު އިވުމުން މުޝްރިކުން ގެ ހިނުންގަނޑު ހުއްޓި އެބައިމީހުންގެ ހިތްތަކަށް ބިރުވެތިކަން ވަދެއްޖެއެވެ. އެކަލޭގެފާނުގެ ދުޢާ ގައި ދެންނެވިއެވެ. ”ހައްދަވާ ގެންގުޅުއްވާ އިލާހެވެ. އަބޫޖަހުލު ބިން ހިޝާމާއި، ޢުތްބާ ބިން ރަބީޢާއި، ޝައިބާ ބިން ރަބީޢާއި، ވަލީދު ބިން ޢުގްބާ، އުމައްޔާ ބިން ޚަލަފް، ޢުގްބާ ބިން އަބީ މުޢީޠު ހަލާކު ކުރައްވާފާންދޭވެ. އިބްނު މަސްޢޫދު- ރަޟިޔަﷲ ޢަންހު ވިދާޅުވިއެވެ. ހަތްވަނަ މީހެއްގެ ނަންވެސް ރަސޫލާ-ޞައްލަﷲ ޢަލައިހި ވަސައްލަމަ- ކިޔުއްވިއެވެ. ނަމަވެސް މިހާރަކު ހަނދާނެއް ނެތެވެ. މުހަންމަދުގެފާނު ޙައްގާއިގެން ފޮނުއްވި ކަލާނގެ ގަންދެއްވާ ވިދާޅުވަމެވެ. ރަސޫލުﷲ-ޞައްލަﷲ ޢަލައިހި ވަސައްލަމަ- އެދުވަހު ނަންކިޔުއްވި ހުރިހާ މީހުންތައް ބަދުރު ހަނގުރާމައިގެ ދުވަހުގައި ބިންމަތީ ކޭއްތި ކޭއްތި ތިއްބާ ތިމަންކަލޭގެފާނު ދެކެވަޑައިގަތީމެވެ. ދެން އެބައިމީހުން ބަދުރުގައި ކޮނެވިފައިވާ ވަޅުގަޑެއްގެ ތެރެއަށް ދަމާފައިގެންގޮސް ވައްޓާލެވުނެވެ“.\n13. ލައިއުޅޭ ފޭރާމާއި ކައިއުޅޭ ކާނާ އަކީ ޙަލާލު ރަގަޅު ތަކެތި ކަމުގައި ހެދުން.\nއަބޫހުރައިރާ-ރަޟިޔަﷲ ޢަންހު- ގެ ކިބައިން ރިވާވެގެންވެއެވެ. ރަސޫލު ﷲ-ޞައްލަﷲ ޢަލައިހި ވަސައްލަމަ- ޙަދީޘް ކުރެއްވިއެވެ.\n(أَيُّهَا النَّاسُ إِنَّ اللَّهَ طَيِّبٌ لا يَقْبَلُ إِلا طَيِّبًا ، وَإِنَّ اللَّهَ أَمَرَ الْمُؤْمِنِينَ بِمَا أَمَرَ بِهِ الْمُرْسَلِينَ ، فَقَالَ : ( يَا أَيُّهَا الرُّسُلُ كُلُوا مِنْ الطَّيِّبَاتِ وَاعْمَلُوا صَالِحًا إِنِّي بِمَا تَعْمَلُونَ عَلِيمٌ ) ، وَقَالَ : ( يَا أَيُّهَا الَّذِينَ آمَنُوا كُلُوا مِنْ طَيِّبَاتِ مَا رَزَقْنَاكُمْ ) ، ثُمَّ ذَكَرَ الرَّجُلَ يُطِيلُ السَّفَرَ أَشْعَثَ أَغْبَرَ يَمُدُّ يَدَيْهِ إِلَى السَّمَاءِ يَا رَبِّ يَا رَبِّ ، وَمَطْعَمُهُ حَرَامٌ ، وَمَشْرَبُهُ حَرَامٌ ، وَمَلْبَسُهُ حَرَامٌ ، وَغُذِيَ بِالْحَرَامِ ، فَأَنَّى يُسْتَجَابُ لِذَلِكَ) [روى مسلم]\nމާނައަކީ: ”އޭ މީސްތަކުންނޭވެ. ހަމަކަށަވަރުން ﷲ އީ އެންމެ ހެޔޮވެގެންވާ އިލާހެވެ. ހެޔޮކަމެއް މެނުވީ އެކަލާނގެ ގަބޫލެއް ނުކުރައްވައެވެ. ރަސޫލުންނަށް އަމުރުކުރެއްވިފަދައިން މުއިމިނުންނަށްވެސް އަމުރުކުރެއްވިއެވެ. ވަޙީ ކުރެއްވިއެވެ. (އޭ އެންމެހައި ރަސޫލުބޭކަލުންނޭވެ. ޙަލާލު ރަގަޅު ތަކެތި ކައި ހަދާށެވެ. އަދި ޞާލިޙް ޢަމަލު ކުރާށެވެ. ހަމަކަށަވަރުން، ތިޔަބައިމީހުން ކުރާކަންތައް ތިމަން ﷲ މޮޅަށް ދެނެވޮޑިގެންވަމެވެ“. އަދިވެސް ވަޙީ ކުރައްވައެވެ. ”އޭ އީމާންވެއްޖެ މީސްތަކުންނޭވެ. ތިޔަބައިމީހުންނަށް ތިމަން ﷲ ރިޒްގުކުރެއްވި ޙަލާލު ރަގަޅު ތަކެތި ކައި ހަދާށެވެ“، އެއަށްފަހު ދިގުދަތުރެއްކޮށް، ވަރުބަލިކަމުން ބޯހޭވިފައިވާ މީހެއްގެ ވާހަކަ ބަޔާން ކުރެއްވިއެވެ. އެމީހަކު ދެއަތް މައްޗަށް ނަގައިގެން ހުރެ ދުޢާ ކުރެއެވެ. ”ހައްދަވައިގެންގުޅުއްވާ އިލާހެވެ. ހައްދަވައި ގެންގުޅުއްވާ އިލާހެވެ“، ނަމަވެސް އޭނާގެ ކާތަކެތި ޙަރާމެވެ. އަދި ބޯތަކެތިވެސް ޙަރާމެވެ. އަންނައުނު ވެސް ޙަރާމެވެ. ކައިގެން ހުރީވެސް ޙަރާމް ތަކެއްޗެވެ. އެފަދަ މީހުންގެ ދުޢާ އިޖާބަ ކުރެއްވޭނީ ކިހިނަކުންހެއްޔެވެ؟“.\n14. އަޑުހަރުކުރުމާއި ނުލައި، މަޑުމަޑުން ދުޢާ ކުރުން.\nއަލްއަޢުރާފް ސޫރަތުގެ 55 ވަނަ އާޔަތުގައި މާތް ﷲ ވަޙީ ކުރައްވައެވެ. (اُدْعُوْا رَبَّكُمْ تَضَرُّعًا وَخُفْيَةً) މާނައަކީ: ”މަޑުމޮޅިވެތިބެ އަދި ސިއްރުގޮތުގައި ތިޔަބައިމީހުން ހައްދަވައި ގެންގުޅުއްވާ އިލާހަށް ކުއްތަންވެ ދުޢާ ކުރާށެވެ“. ސޫރަތު މަރްޔަމް ގެ3ވަނަ އާޔަތުގައި ޒަކަރިއްޔާ ޢަލައިހިއްސަލާމް އަށް ޘަނާގެ ބަސްވަޙީ ކުރެއްވިއެވެ. (إِذْ نَادَى رَبَّهُ نِدَاءً خَفِيًّا)، މާނައަކީ: ”އެކަލޭގެފާނުގެ އިލާހުގެ ޙަޟްރަތަށް މަޑުމަޑު އަޑަކުން ދުޢާކުޅަ ހިނދެވެ“.\nوالله أعلم وصلى الله وسلم على نبي الله وعلى آله وأصحابه أجمعين.\n-ޚިޔާލު ފާޅުކުރައްވާ!- "ދުޢާ ކުރެވެނީ ރަނގަޅަށްބާ؟"


Break thah naganee gaumee team ge haggu gai: Bassam | Mihaaru\nރޭގެ ހަފްލާގެ ތެރެއިން އެފްއޭއެމްގެ ރައީސް ބައްސާމް.-- ފޮޓޯ: ހުސެއިން ވަހީދު/ މިހާރު\n19 އޮކްޓޯބަރ 2019 - 09:445comments\nމި އަހަރުގެ ފުޓްބޯޅަ ސީޒަން ފަށައިގެން ދުވަސްތަކެއް ނުވެ އެހާ ގިނަ ބްރޭކްތައް ނަގަންޖެހޭ ސަބަބަކީ އޭޝިއަން ކަޕަށް ކޮލިފައިވުމުގެ ޓާގެޓަށް ވާސިލްވުމަށް ގައުމީ ޓީމުގެ ހައްގުގައި ކަމަށް އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވެއްޖެ އެވެ.\nގައުމީ ޓީމުގެ ކަންތައްތަކަށާއި ފުޓްބޯޅައިގެ ޑިވެލޮޕްމަންޓަށް އެފްއޭއެމުން ކުރާ މަސައްކަތްތަކަށް ލަފާދިނުމަށް އެކުލަވާލި ކޮމިޓީގެ މަސައްކަތް ފަށައިގަތުމަށް ރޭ ޕެރަޑައިސް އައިލެންޑް ރިސޯޓްގައި ބޭއްވި ރަސްމިއްޔާތުގައި ވާހަކަ ދައްކަވަމުން ބައްސާމް ވިދާޅުވީ ބްރޭކްތައް ނެގުމަކީ އެންމެ ހިތްހަމަޖެހޭ ކަމަކަށް ނުވި ނަމަވެސް އޭޝިއަން ކަޕަށް ދިއުމުގެ ހުވަފެން ހާސިލްކުރަން ގައުމީ ޓީމަށްޓަކައި އެ ބްރޭކްތައް ނަގަަންޖެހޭ ކަމަށެވެ.\n"އަޅުގަނޑުގެ ކަނާތް ފަރާތުން މިހުރި މޭޒަކީ ސީޒަންގެ ކަލަންޑަރާ ބެހޭގޮތުން އެންމެ ގިނައިން ޝަކުވާ އަންނަ މޭޒު،" ރޭގެ ހަފްލާގައި ރާއްޖޭގެ ފުރަތަމަ ޑިވިޝަނުގެ ކޯޗުން ތިބި މޭޒަށް އިޝާރަތްކުރައްވައި ބައްސާމް ވިދާޅުވި އެވެ.\n"އަޅުގަނޑުމެން ވެސް ބޭނުންވާ ކަމެއް ނޫން ކަލަންޑަރު އެއް މަހުން އަނެއް މަހަށް ބަދަލުވުމަކީ. ނަމަވެސް އަޅުގަނޑުމެން މި ކުރާ މަސައްކަތާއި ދާން ޖެހޭ ޓާގެޓަށް ދިއުމަށް ޓަކައި ބައެއް ކަހަލަ ގުރުބާނީ ވާން އެބަޖެހޭ."\nBreak thakuge undhagoo kudakujjakahves engeyne: Suzain\nފަހަކަށް އައިސް ބްރޭކްތަކަށް އެންމެ ބޮޑަށް ފާޑުކީ އެއް ކޯޗަކީ ގްރީން ސްޓްރީޓްސްގެ ކޯޗު އަލީ ސުޒޭން އެވެ. އެކަމަކު އެންމެ ފުރަތަމަ ސުޒޭން ވަނީ ބްރޭކްތަކާ އެއްކޮޅަށް ވާހަކަ ދައްކައިފަ އެވެ. އޭރު ސުޒޭން ބުނީ ޕްލޭނެއް ދައްކާފައި ބްރޭކް ނެގުމަކުން މައްސަލައެއް ނެތް ކަމަށެވެ. އެކަމަކު ކުއްލިއަކަށް ޕްލޭނެއް ދެއްކުމެއްނެތި އެގޮތަށް އެ ވަގުތެއްގައި ބޭނުން ގޮތަކަށް ބްރޭކް ނަގައިގެން ގައުމީ ޓީމަށް ވެސް އަދި ކުޅުންތެރިންނަށް ވެސް ކުރާނެ ފައިދާއެއް ނެތްކަން ސުޒޭން ފާހަގަކުރި އެވެ.\nއެހެން ބައެއް ކޯޗުންގެ ޝަކުވާ އަކީ އެއްވެސް މެޗެއްގެ ކުރިން އެކުވެރިކަމުގެ މެޗެއް ނުކުޅެ ހަމައެކަނި ޕްރެކްޓިސްތަކެއް ކޮށްލައިގެން ވާދަވެރި މެޗަކަށް ގައުމީ ޓީމު ނުކުތުމެވެ.\nރާއްޖޭގެ ކުޅުންތެރިން ހޯދަމުން އަންނަ ކުރިއެރުމުގެ އެންމެ ބޮޑު ހިއްސާއެއްވާނެ އެއް ބަޔަކީ ކްލަބްތަކުގެ ކޯޗުން ކަމަށާއި ދިވެހި ކޯޗުން ކްލަބްތަކުގައި ކުރާ މަސައްކަތް ފާހަގަކުރާ ކަމަށް ބައްސާމް ވިދާޅުވި އެވެ.\nބްރޭކްތައް ނަގަންޖެހޭ އަނެއް ސަބަބެއްގެ ގޮތުގައި ބައްސާމް ވިދާޅުވީ ރާއްޖޭގައި ވަސީލަތް މަދުވުމެވެ. އޭނާ ވިދާޅުވީ ހަމައެކަނި ފުޓްބޯޅަ ކުޅެން އޮތް ދަނޑަކީ ގަލޮޅު ދަނޑު ކަމަށްވުމަކީ ވެސް އޮތް ބޮޑު ގޮންޖެހުމެއް ކަމަށެވެ.\n"މިއީ ދުނިޔޭގައި ވެސް ވަރަށް މަދު ނޫނީ ނުފެންނާނެ ކަމެއް ކަންނޭގެ އެ ގައުމެއްގެ އެންމެ ޓޮޕް ލީގް އެންމެ ދަނޑެއްގައި ކުޅުން،" ބައްސާމް ވިދާޅުވި އެވެ.\nގައުމީ ޓީމުގެ ކޮމިޓީގެ ރޭގެ ހަފްލާގައި ބައިވެރިވި ހުރިހާ ފަރާތެއް ފޮޓޯ އަކަށް ހުއްޓިގެން. -- ފޮޓޯ: ހުސެއިން ވަހީދު/ މިހާރު\nގްރާސްރޫޓް ކުރިއަރުވަން ރާއްޖޭގައި ކުރާ މަސައްކަތް އަގުވަޒަންކޮށް އޭއެފްސީން ވަނީ މިއަދު ރާއްޖެ އަށް ބްރޯންޒް މެމްބާޝިޕް ދީފަ އެވެ. ބައްސާމް ވިދާޅުވީ މިއީ ޓުވާޑްސް ފިއުޗާ ބެނާގެ ދަށުން ކުރެވެމުން އަންނަ މަސައްކަތަށް ލިބިގެންދިޔަ ވަރަށް ބޮޑު ކުރިއެރުމެއް ކަމަށާއި އެހެން ނަމަވެސް މި ހިސާބުން މަސައްކަތް ނިމުނީ ނޫން ކަމަށެވެ.\n"އަޅުގަނޑު ޔަގީން ކަން ދެން ކުރިއަށް އޮތް އަހަރުތަކުގައި ސިލްވާއިން ގޯލްޑަށް ބަދަލުވެގެން ދާނެކަން،" ބައްސާމް ވިދާޅުވި އެވެ.\nގައުމީ ޓީމުގެ ކޮމިޓީގެ ފަރާތުން ރޭ ބޭއްވި ރަސްމިއްޔާތުގައި އެ ކޮމިޓީގެ ޗެއާމަން އަދި ޓޫރިޒަމް މިނިސްޓަރު އަލީ ވަހީދު ބައިވެރިވެވަޑައިގެންނެވި އެވެ. އެ ކޮމިޓީގައި ދެން ހިމެނެނީ އޮލިމްޕިކް ކޮމިޓީގެ ރައީސް މުހައްމަދު ޝަވީދާއި އެފްއޭއެމްގެ ސީނިއާ ވައިސް ޕްރެޒިޑެންޓް އަހުމަދު ޝަކީބް (ޑޮކް) އާއި ގައުމީ ޓީމު ކޮމިޓީގެ ކުރީގެ މެމްބަރު އަލީ ނާޝިދު (އޮގަރު އައްޔަ) އާއި އަންހެން ގައުމީ ޓީމުގެ ކުޅުންތެރިޔާ މަރިޔަމް މިރުފަތެވެ.\nމި ކޮމިޓީގައި ކުރިން ބައްސާމާއި ސްޕޯޓްސް މިނިސްޓަރު މަހުލޫފްގެ އިތުރުން ބެޑްމިންޓަން އެސޯސިއޭޝަންގެ ރައީސް މޫސާ ނާޝިދު ހިމެނެ އެވެ. އެކަމަކު ކުޅިވަރުގެ އެކި ފަރާތްތަކުގެ ހިތްހަމަނުޖެހުންތަކުގެ ސަބަބުން ޕްރެޝަރު ބޮޑުވެ މަހުލޫފު ވަނީ ކޮމިޓީން ދުރަށް ޖެހިވަޑައިގެންފަ އެވެ. ރޭގެ ރަސްމިއްޔާތުގައި މިނިސްޓަރު މަހުލޫފާއި ގައުމީ ޓީމުގެ ކުޅުންތެރިންގެ އިތުރުން ކްލަބްތަކުގެ އޮފިޝަލުން ވެސް ބައިވެރިވި އެވެ.


vnews - Anushka ai Virat Italy gai kaiveni kuraanee?\nއަނުޝްކާ އާއި ވިރާތު އިޓަލީގައި ކައިވެނި ކުރަނީ؟\nއަނުޝްކާ ޝްރުމާއާއި ވިރާތު ކޯލީ\nބޮލީވުޑްގެ ބަތަލާ އަނުޝްކާ ޝްރުމާއާއި އިންޑިއާގެ ގައުމީ ކްރިކެޓް ޓީމުގެ ކެޕްޓަން ވިރާތު ކޯލީ އިޓަލީގެ މިލާންގައި ކައިވެނިކުރަން އުޅޭ ކަމަށް ބޮލީވުޑްގެ ހަބަރުތައް ގެނެސްދޭ ނޫހެއްގައި ރިޕޯޓް ކޮށްފި އެވެ.\nދިގު ޗުއްޓީއެއްގައި ހުރި ވިރާތު އާއި އަނުޝްކާގެ ކައިވެނި އޮތީ ޑިސެމްބަރު މަހުގެ9އަކާއި 11 އާއި ދެމެދުގެ ދުވަހެއްގައި ކަމަށްވެސް އެނޫހުން ބުނެ އެވެ.\nއެހެންނަމަވެސް އަނުޝްކާގެ ތަރުޖަމާން ވަނީ މިހަބަރު ދޮގުކޮށްފަ އެވެ. އޭނާ ބުނީ އަނުޝްކާގެ ކައިވެންޏާ ބެހޭ ގޮތުން އެއްޗެއް ބުނަން އަދި ނޭނގޭ ކަމަށާއި، އެހެންނަމަވެސް ޗުއްޓީ ހޭދަކޮށްލުމަށް ވިރާތުއާއި އަނުޝްކާ ޑިސެމްބަރުގައި މިލާނަށް ދާން ހަމަޖެހިފައިވާ ކަމަށެވެ.\nމިމަހުން ފެށިގެން ވިރާތު ޗުއްޓީ ނެގިފަހުން މި ދެމީހުންގެ ކައިވެންޏާއި ގުޅޭ ގޮތުން އިންޑިއާގެ ނޫސްތަކުން ގެންދަނީ ތަފާތު ހަބަރުތައް ފަތުރަމުންނެވެ.\nމީގެ ހަތަރު އަހަރު ކުރިން ފެށިގެން އަނުޝްކާއާއި ވިރާތު ރައްޓެހިވެގެން އުޅެން ފަށާފައިވީ ނަމަވެސް މިދެމީހުންގެ ގުޅުން ގިނަ ދުވަސްތަކެއް ވަންދެން އޮތީ ސިއްރުކޮށްފަ އެވެ. އެހެންނަމަވެސް މިހާރު މި ދެމީހުން އާންމުންގެ ތެރެއަށް ނިކުމެ އެކުގައި އުޅުން އާންމުވެފައިވާއިރު މިވަގުތު ދެމީހުންވެސް ގެންދަނީ އިންޑިއާގެ އެކި ތަންތަނަށް އެކުގައި ޒިޔާރަތް ކުރަމުންނެވެ.\nއަނުޝްކާއާއި ވިރާތުގެ ކައިވެނީގެ ވާހަކަތައް ދެކެވޭތާ ދުވަސްކޮޅެއްވެފައިވީ ނަމަވެސް ކައިވެންޏާއި ބެހޭ ގޮތުން މި ދެމީހުން މީޑިއާގައި އަދި އެއްވެސް ވާހަކައެއް ނުދައްކަ އެވެ. އެހެނަމަވެސް ދާދިފަހުން ވިރާތު ވަނީ އަނުޝްކާއަށް ތައުރީފުކޮށް ޓީވީ ޝޯއެއްގައި ވާހަކަ ދައްކާފަ އެވެ.\nއަނުޝްކާއާއި ދިމާވި ފަހުން ދިރިއުޅަމަށް ވަރަށް ގިނަ ހެޔޮ ބަދަލުތަކެއް އައިސްފައިވާ ކަމަށާއި، ދިރިއުޅުމުގައި ހަރުދަނާ މީހަކަށް ވާން ދަސްކޮށްދިނީ އަނުޝްކާ ކަމަށްވެސް ވިރާތު ބުންޏެވެ. އަދި އަނުޝްކާ ފަދަ ކަންކަން ދަންނަ މީހަކާ ބައްދަލުވުމުގެ ސަބަބުން އޭނާގެ އަހުލާގަށް ހެޔޮ ބަދަލުތަކެއް އައިސްފައިވާ ކަމަށްވެސް ވިރާތު ވަނީ ބުނެފަ އެވެ.


October 05, 2020 34\nތައުލީމީ ދާއިރާއަށް ވެސް ތަފާތު އަހަރެކެވެ. ދުނިޔެއަށް ކުރިމަތިވި ކޮވިޑް-19ގެ ބޮޑު ބިރުވެރިކަމާ އެކު އެންމެ ބޮޑު ގޮންޖެހުމަކާ ކުރިމަތިލާން ޖެހުނީ ތައުލީމީ ދާއިރާއަށެވެ. ދިގު މުއްދަތަކަށް ސްކޫލުތައް ބަންދުކުރުމާ އެކު އޮންލައިންކޮށް ކިޔަވައިދިނުމަކީ މީގެ ކުރިން ޓީޗަރުން ތަޖުރިބާކުރި ކަމެއް ނޫނެވެ؛ ދަރިވަރުންނަށް ވެސް މުޅިން އާ...\nއެންމެ ރައްކާތެރި ތަނަކީ ސްކޫލް: ޕްރިންސިޕަލުން\nސްކޫލަކީ މުސްތަގުބަލަށް ދަރިވަރުން ތައްޔާރުކޮށްދޭ މައި މަރުކަޒެވެ؛ ލީޑަޝިޕްގެ ހުނަރުން ފެށިގެން ދިރިއުޅުމަށް ބޭނުންވާނެ މުހިއްމު ހުރިހާ ކަމެކެވެ. ދުނިޔޭގައި ހިނގާ ކަންތައްތަކަށް ލޯ ހުޅުވައިދީ އެ ބަދަލުތަކާ އެކު ދިރިއުޅުން ކުރިއަށްގެންދަން އެހީތެރިވެ އެވެ. އެހެންކަމުން ސްކޫލަށް ނުދާ ކޮންމެ ދުވަހަކު ވެސް ދަރިވަރުންގެ...\nސްކޫލަށް ނުދާތާ ހަ މަސް، ކުދިންގެ އުޅުމަށް ބަދަލު!\nބައެއް ބެލެނިވެރިންގެ އެންމެ ބޮޑު ކަންބޮޑުވުމަކީ ކުދިންގެ ފަރާތުން ފެންނަ ތަފާތުތަކެވެ. ނުވަ އަހަރުގެ އަންހެން ކުއްޖެއްގެ ބައްޕައަކު ބުނީ މީގެ ކުރިން ފަސް އަހަރުގެ ކޮއްކޮއާ އެކު ކުޅެ، މަޖާކޮށް ސަކަރާތް ޖަހައި އުޅުނު އުޅުން ބަދަލުވެއްޖެ ކަމަށެވެ. ކިޔެވުން މަތިން ވެސް ފޫހިވެއްޖެ އެވެ.\nSeptember 15, 2020 64\nޕްރިންސިޕަލުންގެ އުސޫލު: ރަނގަޅުތަ؟ ނުވަތަ ގޯސްތަ؟\nތައުލީމީ ދާއިރާގެ ހުންގާނުގައި ހިފަހައްޓައިގެން ތިބި ޕްރިންސިޕަލުންގެ އޮނިގަނޑެއް ނެތި މަސައްކަތްކުރާތާ ފަސް އަހަރެވެ. އޭގެ ސަބަބުން ދިމާވާ ގޮންޖެހުންތަކަށް ހައްލު ހޯދައިދޭން މި ސަރުކާރުގައި ވެސް އެދިއްޖެ އެވެ. އެ ކަންބޮޑުވުންތަކަށް ހައްލެއް ނުލިބި އޮއްވައި، ޕްރިންސިޕަލުން މަސައްކަތްކުރާނެ ސްކޫލު ކަނޑައެޅުމާ ބެހޭ އުސޫލެއް...\nSeptember 07, 2020 21\nމުސްތަފާ، ދަތި ދުވަސްވަރެއްގައި ޣިޔާސުއްދީން ހުންގާނަށް\nތައުލީމީ ދާއިރާއަށް ވަދެވަޑައިގަތުމުގެ ވިސްނުމެއް އޭރު ނެތެވެ. ނަމަވެސް މަޖީދިއްޔާ ސްކޫލުން އޯ ލެވެލް ނިންމާލެއްވުމަށް ފަހު މަންމަގެ ރަށް، ސ. ހިތަދުއަށް އަލީ މުސްތަފާ ބަދަލުވެ އޭރުގެ ސ. އަތޮޅު ތައުލީމީ މަރުކަޒު ނުވަތަ މިހާރުގެ ޝަރަފުއްދީން ސްކޫލުގައި މަސައްކަތް ކުރައްވަން ފެއްޓެވި އެވެ. ޕްރައިމަރީ ޓީޗަރެއްގެ ގޮތުގައި ތައުލީމީ...\nAugust 20, 2020 48\nކިޔެވުން އޮންލައިންކޮށް، އިންޓަނެޓަކަށް ނުވަދެވޭ\nޓެކްނޮލޮޖީގެ ގޮތުން ކުރިއަރާފައިވާ ޒަމާނެވެ. މި ގަރުނުގެ ހުރިހާ ކަމެއް ވެސް ބަރޯސާވަނީ އިންޓަނެޓަށެވެ. އިންޓަނެޓުގެ ބޭނުންތެރިކަން އެންމެ ބޮޑުވެގެން ދިޔައީ މުޅި ދުނިޔެއަށް ކުރިމަތިވެފައިވާ ކޮވިޑް-19 ގެ މި ބޮޑު ބަލިމަޑުކަމުން ރައްކާތެރިކަން ހޯދަން ގޭ ބަންދުގައި ތިބެން ޖެހުމުންނެވެ؛ ސްކޫލުތަކާއި އޮފީސްތައް ވެސް...\nJuly 02, 2020 22\nވަދެވިގެން ނުވާނެ ސައިޓުތައް ކުޑަކުދިންގެ އަތްމަތީގައި\nހިފެހެއްޓުމެއް ނެތި ކުޑަކުދިންގެ އަތްމައްޗަށް އިންޓަނެޓު ދޫވުމާއި ރައްކާތެރި ގޮތުގައި އިންޓަނެޓު ބޭނުންކުރާނެ ގޮތް ކުދިންނަށާއި މައިންބަފައިންނަށް ނޭނގުމުގެ ކަންބޮޑުވުންތައް ބޮޑުވެއްޖެ އެވެ. ކޮވިޑްގެ ބަންދުގައި ކުޑަކުދިން ކިޔެވުމަށާއި މުނިފޫހިފިލުވަން އިންޓަނެޓު ބޭނުންކުރުން އިތުރުވެފައިވާ މި ދަނޑިވަޅުގައި މި މައްސަލަ...\nޓީޗާސް ލައިސަންސް މުހިއްމު، ކުރަންޖެހޭ ކަންކަން ގިނަ\nމާދަމަ އަށް ގައުމުގައި ރަނގަޅު ޖީލެއް ބިނާކުރަން ބޭނުން ނަމަ، މިއަދުގެ ކުޑަކުދިންނަށް ރަނގަޅު ތައުލީމެއް ދޭން ޖެހެ އެވެ. އެ ޒިންމާ އުފުލަން ތިބީ ޓީޗަރުންނެވެ. އެހެންވެ އެ ޓީޗަރުންނަށް ރަނގަޅު މުސާރައަކާއި ވަޒީފާގެ ޔަގީންކަމާއި އިހުތިރާމް ދޭން ޖެހެ އެވެ. އެކަމަކު، ފެންނަ މަންޒަރުތަކަށް ބަލާއިރު ކުރިއަށް އޮތީ ޓީޗަރުންނަށް ބަނަ...\nރާއްޖޭގައި ކޮވިޑްގެ އަސަރު 91،000 ދަރިވަރުންނަށް\nކޮވިޑް-19 ގެ އަސަރު ރާއްޖޭގެ 91،000 ދަރިވަރުންނަށް ކޮށްފައިވާ ކަމަށް، އެޑިއުކޭޝަން މިނިސްޓްރީން ތައްޔާރުކުރި ރިޕޯޓުން ދައްކައިފި އެވެ.\nސްކޫލް ހުޅުވާއިރު އެނގެން ޖެހޭ ފަސް ކަމެއް\nއާ އާއްމު ހާލަތަށް ރާއްޖެ ތައްޔާރުވަމުންދާ މި ދަނޑިވަޅުގައި އެންމެ ބޮޑު އެއް ބަދަލަކީ އަންނަ ހަފްތާގައި ސްކޫލްތައް ހުޅުވާލުން. ބަލިމަޑުކަމާ މެދު މައިންބަފައިން ކަންބޮޑުވޭ. އެކަމަކު ސްކޫލްތަކުގައި ރައްކާތެރިކަން ކަށަވަރުވާނެ ކަމުގެ ޔަގީންކަން ސަރުކާރުން ދޭ އިރު ސިއްހީ މާހިރުން ވިދާޅުވަނީ މި ހާލަތަށް ކުދިން ތައްޔާރުކުރަން...\nދަރިވަރުންގެ ހަޔާތުން އަހަރެއް ގެއްލުނީތަ؟ ނޫން!\nމުޅި ތައުލީމީ ދާއިރާ ވެސް އޮތީ މި ވިސްނުމުގަ އެވެ؛ މި އަހަރު ދެން ވާނީ ކިހިނެއް ހެއްޔެވެ؟ ކިޔަވައިދޭނީ ކޮން ގޮތަކަށް، ކޮން އުސޫލަކުން ހެއްޔެވެ؟ މި އަހަރުގެ ބޮޑު ބައެއް ކިޔަވައިނުދެވުމުން، ދަރިވަރުންގެ ހަޔާތުން އަހަރެއް ގެއްލުނީ ހެއްޔެވެ؟ ގެއްލުނު ފިލާވަޅުތައް އަލުން ނަގާނީ ކިހިނެއް ހެއްޔެވެ؟ ތައުލީމީ އާ ނިޒާމަކަށް ކުރިމަތިލާ...\nކޮވިޑް-19 އިން ރައްކާތެރިވާން އަޅާފައިވާ ލޮކްޑައުން ނިމިދާނެ ކަމުގެ ކޮޅުމަތި ކޮންމެވެސް ވަރަކަށް ފެންނާތީ އެއީ ހިތަށް ލިބޭނެ ހަމަޖެހުމެކެވެ. އެކަމަކު ލޮކްޑައުނަށް ފަހު ވެސް، ވަކި މުއްދަތެއް ވަންދެން އުޅެން ޖެހޭނީ އާއްމު އާދަތަކާ ބީރަށްޓެހި ދިރިއުޅުމެއް ކަމާ މެދު ޝައްކެއް ނެތެވެ. މަގުމަތީގައި އުޅޭއިރާއި މަސައްކަތުގެ މާހައުލާއި...\nFebruary 04, 2020 13\nއަލިފާނުގެ ބޮޑު ހާދިސާ، އޭ ލެވެލް، މަތީ ނަތީޖާ!\nފިލާވަޅު ދަސްކުރަން އިށީންނަ އިރަށް އައިޝަތު ޝިރާ އާއި އޭނާގެ ކޮއްކޮ ފާތިމަތު ތާނިޔާ (ތާނި) ގެ ހަނދާނަށް ވެރިވެރިވެގަންނަނީ އަލިފާނުގެ ބޮޑު ހުޅުން ސަލާމަތްވާން އުޅުނު ގޮތެވެ. ހ. ތިލަފުށީގޭގައި ހުރި ގުދަނުގައި އަލިފާން ރޯވި އިރު، ޝިރާ އިނީ އިސްލާމް ފިލާވަޅު ދަސްކުރާށެވެ. ތާނި، އިންނެޓުން ބަލަމުން ދިޔައީ ސްކޮލަޝިޕްތަކަށް ހުރި...\nފޮތްތަކުގެ ބޭރު ޖަރީކޮށްލީ ފޮތިން!\nޕްލާސްޓިކް ބޭނުންކުރާ މިންވަރު މަދުކުރަން ސްކޫލުތަކުން ގިނަ ކަންކަން ކޮށްފި އެވެ. ބައެއް ތަންތަނުގައި ޕްލާސްޓިކް ކޮތަޅުން ފެށިގެން ޕްލާސްޓިކް ފުޅި ވެއްދުން މިހާރު މަނަލެވެ. ނ. ޅޮހީ ސްކޫލުން މިފަހަރު ނަމޫނާ ދައްކައިދިނީ އެހެން ގޮތަކަށެވެ؛ ދަރިވަރުންގެ ފޮތްތަކުގައި ސެލޯފިންގެ ބަދަލުގައި އެކި ވައްތަރުގެ ފޮތި ބޭނުންކުރުމެވެ.\nއަމީނިއްޔާ ސްކޫލަށް މިއަދު 75 އަހަރު ފުރުނުއިރު އެންމެ ހާއްސަ ކަމަކީ އެތަނުގެ ގޯތިތެރޭގައި ހުރި ބާ އިމާރާތެއް ނޫނެވެ. ރާއްޖޭގެ ތައުލީމާއި ތާރީހާ ގުޅިފައިވާ އެ ސްކޫލުގެ އެންމެ ބޮޑު ރައުސްމާލަކީ ދަރިވަރުންނެވެ. އެހެންވެ ރާއްޖޭގެ ތިން ވަނައަށް އެންމެ ދުވަސް ވީ ސްކޫލުގެ ހުރިހާ ހާއްސަ ކަމެއް ވެސް ގުޅިފައިވަނީ އަންހެން ކުދިންނަށް...\nދެބެން ވެސް އެހާ މޮޅު، ގެއަށް އުފާވެރިކަން\nއާމިނަތު މައުޝޫޤާ އާއި ފިރިމީހާ އިބްރާހިމް ރަޝީދަށް ހަމަޖެހުމުގެ ނޭވާއެއް ލެވުނީ ހަގު ދަރިފުޅު، ޖުމާން އިބްރާހިމް އޭ ލެވެލް ނިންމައި ނަތީޖާ ލިބުމާ އެކުގަ އެވެ. ތިބި ހަމައެކަނި ދެ ކުދިންނަށް ރަނގަޅު ތައުލީމެއް ހޯދައިދޭން ދެމަފިރިން ގިނަ މަސައްކަތްތަކެއް ކުރި އެވެ. އޭގެ ފޮނިމީރުކަން މި ވަނީ ލިބިފަ އެވެ: ޖުމާން އާއި ދޮށީ ދަރިފުޅު...\nOctober 05, 2019 3\nޓީޗަރުންގެ ދުވަހު، ސޯބިރާގެ ހިދުމަތުގެ ވާހަކަ\nތައުލީމީ ދާއިރާއަށް އޮންނަނީ ހާއްސަ ލޯތްބަކާއި ކުލުނެކެވެ. ކިތައްމެ ބުރަކޮށް މަސައްކަތުގައި އުޅެން ޖެހުނަސް އެކަމުގައި އުމުރުގެ ބޮޑު ބައި ހޭދަކުރެވުނީ ލިބޭ ހިތްހަމަޖެހުމަކުންނެވެ. ދަރިވަރުންގެ ފަރާތުން ލިބޭ ލޯތްބާއި އިހުތިރާމަކީ ކިޔަވައިދިނުމުގެ އެ މަސައްކަތުގައި ދެމިތިބެވުމުގެ ސިއްރެވެ.


އަދާލަތުން އިސްލާމް ދީނަށް ހުރުމަތްތެރިކޮށް ހިތާ ބާވައެވެ؟ – Maldivian Democratic Party\nއަދާލަތުން އިސްލާމް ދީނަށް ހުރުމަތްތެރިކޮށް ހިތާ ބާވައެވެ؟\nލިޔުނީ: އިބްރާހިމް ހުޒާމް، މައުނާ، ޏ. ފުވައްމުލައް.\n2008 ވަނަ އަހަރު ރިޔާސީ ކެމްޕޭނު ތެރޭގައި ރައީސް ނަޝީދާއި ވާދަވެރި ސިޔާސީ ފަރާތްތަކުން ބުނަމުން ދިޔައީ، ރައީސް ނަޝީދު ރާއްޖޭގެ ވެރިކަމަށް ވަޑައިގެންފި ނަމަ މިސްކިތްތަކުގައި ބަންގި ނުގޮވާނެ ކަމަށާއި ރާއްޖޭގައި ފައްޅި އަޅާނެ ކަމަށެވެ. ނަމަވެސް، ރައީސް ނަޝީދުގެ ވެރިކަމަށް3އަހަރު ފުރުނިއިރު، މިރާއްޖޭގެ ބަންގި ގޮވާ މިސްކިތްތައް ގިނަވެ، ދީނީ ދަރުސްތަކާއި ނަސާހަތް ދިނުން ގިނަވެ ދީނުގެ ހޭލުންތެރިކަން ވަރަށް ބޮޑަށް ވަނީ އިތުރުވެފައެވެ.\nނަމަވެސް، މިއަދު ދީން ހިމާޔަތް ކުރުމުގެ ނަމުގައި މުޒާހިރާ ކުރުމަށް ނުކުންނަ ފަރާތްތަކުގެ އަމަލުތައް ހުރިގޮތުން، އެތަކެއް އަހަރުތަކެއްގެ ފަހުން ލިބުނު މިނިވަންކަމުގެ ބޭނުން، އެ ކުރެވެނީ ހަމަ ހަގީގަތުގައިވެސް ޒިންމާދާރު ގޮތުގައިތޯ ސުވާލު އުފެދެއެވެ. މިނިވަންކަމާއެކު އެއްވެ ހިޔާލު ފާޅު ކުރުމަކީ އިންސާނީ ހައްޤެކެވެ. ނަމަވެސް، ޙައްޤުތަކުގެ ބޭނުން ހިފަންޖެހެނީ ޒިންމާދާރު ގޮތުގައެވެ. މުޅި މުޖުތަމަޢުގެ އާއްމު މަސްލަހަތަށްވުރެ އެންމެ މީހެއް ނުވަތަ ވަކި ގްރޫޕެއްގެ އެދުންތަކެއް މުހިއްމެއް ނުވާނެއެވެ. ދީން ހިމާޔަތް ކުރުމުގެ ނަމުގައި ނުކުންނަ ފަރާތްތަކުން ނެރުނު ވެބްސައިޓްގައި މުސްލިމް އަޙްނާއި އުޙްތުން މެރުމަށް ހިތްވަރު ދީ ގޮވާލާފައިވެއެވެ. މި ފަދަ ފަރާތްތަކުގެ ފުށުން ފެންނަމުންދަނީ ޖާހިލުންގެ ސިފަތަކުގެ ތެރޭގައި ހިމެނޭ ހަރުކަށި ކަމާއި ގޮތް ދޫ ނުކުރުމުގެ އުސޫލުތަކެވެ.\nރާއްޖޭގައި އިސްލާމްދީން ނޫން އެހެން ދީނަކަށް ޖާގަ ނުދެވޭނެ ކަމަށް، މިރާއްޖޭގެ ޤާނޫނު އަސާސީއާއި ޤާނޫނާއި ގަވާއިދުތަކުން އެނގެއެވެ. ހަމަ އެހެންމެ ރައީސުލްޖުމްހޫރިއްޔާއާއި ސަރުކާރުގެ އިސްވެރިން ދަނީ މި ސަރުކާރުން އެފަދަ ކަމަކަށް ތަރުޙީބު ނުދެއްވާނެ ކަމަށް ކެނޑިނޭޅި ވިދާޅުވަމުންނެވެ. އޭގެ އިތުރަށް ދިވެހިންގެ ތެރޭގައި ދިވެއްސަކަށް ފާޅުގައި އެހެން ދީނަކަށް ނޫޅެވޭނެކަން، ޑރ. ނައިކު ދަރުސްގައި ހިނގައިދިޔަ ހާދީސާއަށް ހަމައެކަނި ވިސްނާލިޔަސް ސަލާމަތް ބުއްދިތަކަށް ވިސްނޭނެއެވެ.\nނަމަވެސް، އެއްބަޔަކު ހޭބޯ ނާރައި ދީނަށްޓަކައި ޤުރުބާން ވަނީއެވެ. ހުރިހާ ކަމެއްވެސް އެމީހުން ކުރަނީ ދީނަށްޓަކައެވެ. ދީން ކުރިއެރުވުމަށެވެ. ދީނުގެ ނަމުގައެވެ. ފަރުދާގެ ފުރަގަހުން ސިޔާސީ ބޮޑު މަންފާއެއް ހޯދުމުގެ ދަހިވެތިކަމުގައެވެ. މިގައުމުގައި އޮތް ސިޔާސީ ހަލަބޮލި ކަމުގެ ތެރޭގައި، އިސްލާމް ދީން އެއީ ރައްޔިތުންގެ އިހްސާސްތަކާއި އެންމެ ފަސޭހައިން ކުޅެވޭނެ އަދި ސިޔާސީ ތާޢީދު އެންމެ ފަސޭހައިން ލިބޭނެ މަގު ކަމަށް ދެކި، ސަރުކާރަށް ސިޔާސީ ހަމަލަ ދޭނެ ހަތީޔާރަކަށް ދީން ހަދައި އަދި އެބައިމީހުން ކުރާ ނޭއްގާނީ އަމަލުތަކުން ރެކިގަންނާނެ އައްޑަނައަކަށްވެސް ދީން ބޭނުން ކުރަމުންދާއިރު، އިސްލާމްދީނާމެދު މިބައި މީހުންގެ ހިތުގައި އެއްވެސް ގަދަރެއް ލޯތްބެއް އޮތްތޯ ސުވާލު އުފެދެއެވެ. ސިޔާސީ ގޯލް ޖެއްސެވުމަށް މި ވެރިންނަށް، އޯގާތެރިކަމާއި، އެކުވެރިކަމާޢި، ބާއްޖެވެރިކަމަށް ބާރުއަޅައި މާތް ﷲ ބާވައިލެއްވި އެންމެ މާތް ދީން ކަމުގައިވާ އިސްލާމް ދީން ނޫން އެހެން އެއްޗެއް ހަމަ ނުފެނުނީތޯއެވެ! އެވެރިން ހިމާޔާތް އެކުރަނީ އިސްލާމް ދީނެވެ. ނޫނެކެވެ! އެވެރިންނަށް ކުޅަދާނަ ވެގެންވާނަމަ އެދީން ހަލާކުކޮށް ސުންނާފަތި ކޮށްލާކަށް ޖެހިލުމެއް ނުވާނެއެވެ. ވިސްނާ ފިކުރު ކޮށްބަލާށެވެ.\nއެވެރިންގެ ނާތަހުޒީބީ ހަރުކަށި އަމަލުތަކަށް ހިތްވަރުދެނީ ކޮންދީނެއް ކަމެއް ނޭގެއެވެ. އިސްލާމް ދީނުގައި އަންގަވާފައިވަނީ މެދު މިންވަރެއްގައި ހިފެހެއްޓުމަށާއި، އޮގާވެރިވެ އެކަކު އަނެކަކަށް އެހީތެރިވެ އިހްސާންތެރިވުމަށެވެ. އެވެރިން ގޮވާލަނީ ލޭ އޮހޮރުވުމަށާއި މުސްލިމުން މެރުމަށެވެ. އިސްލާމް ދީނުގައި ލޭއޮހޮރުވުމާއި، ތަޅާފޮޅުމާއި މީހުން މެރުމަކީ ނަހީ ކުރައްވާފައިވާ ބޮޑެތި ފާފަތަކެވެ. އެވެރިން ބުނަނީ އެވެރިން ނޫން މީހުނީ ކާފަރުން ކަމަށެވެ. އިސްލާމް ދީނުގައި އަނެއް މުސްލިމް އަޙާއަށް މުހާތަބުކޮށް ތިޔައީ ކާފިރެކޭ އެހާ ފަސޭހައިން ނުބުނެވޭނެއެވެ.\nއަދާލާތެވެ! ތިޔަ ކުރަން އުޅޭ މުޒާހިރާއިން މިޤައުމުގައި އުފެދޭނީ އިތުރު ހަމަނުޖެހުމެވެ. އިތުރު ހަށިތަކަކުން ލޭ އޮހޮރޭނެއެވެ. އިތުރު ބައިބައިވުންތައް މި މުޖުތަމަޢުގައި އުފެދޭނެއެވެ. އިތުރު ފިތުނައާއި ނަފްރަތު އެކަކު އަނެއްކެއްގެ މައްޗަށް އުފެދޭނެއެވެ. ހައްތާވެސް ﷲ ތަޢާލާ ނަހީ ކުރައްވާފައިވާ އެކަމަށް ނުރުއްސަވާނެ ކަންތައްތަކެވެ. އެދީނެއް ނަން ބޭނުން ކުރެވިގެން އެ ދީންތަކުގެ އުސޫލުތައް މުގުރާލަނީއެވެ. ދީނަކަށް މިއަށްވުރެ ބޮޑު ނިކަމެތި ކަމެއް ލިބޭނެ ބާވައޭ ހިތައް އަރައެވެ. ސިޔާސީ ދަހިވެތި ކަމުގެ ތެރޭގައި ދީން ފުޑުފުޑު ކޮށްލާނީ އެއް ނޫންތޯއެވެ! އަދާލަތު ޕާޓީއެވެ! ފަހެ ތިޔަ ޕާޓީގެ ޝެއިޚްން ދީނާމެދު ތިހާ އިހާނެތިކޮށް ކަންތައް ކުރަނީ، ދުނިޔޭގެ އެދުމާއި ވެރިކަމުގެ ލައްޒަތާއި އަރާމުގެ މަސްތުގައި ތިޔަ ޝައިޚްން ހަމަ ފިސާރި ގަދައަށް ޖެހުނީތޯއެވެ!\nދީނާއި ސިޔާސާތު ވަކިކުރަން އަހަރެމެން ވަކާލާތު ކުރަނީ ސިޔާސަތުގެ ގެ ތެރޭގައި ޝަރީއަތާއި އިސްލާމީ އުސޫލުތައް ނުހިމަނާކަށެއް ނޫނެވެ. ނަމަވެސް ތިޔަ ކަހަލަ ޝައިޙްން ސިޔާސީ ކޮންމެ ކަމެއްގެ ތެރެއަށް މާތް ދީން ވައްދައި، އެދީނަށް އިހާނެތި ކޮށް ހިތާނެތީއެވެ! އެ މާތް ދީނަށް މަލާމާތް ކުރާ ހާލުގައި އެ ދީނުގެ ބޭނުން ނާޖާއިޒު ގޮތުގައި ތިޔަ ފާރާތްތަކުން ހިފާނެތީއެވެ! ވީއިރު ދީނާމެދު އަޅާލާ، ދީނަށް އިހްތިރާމްކޮށް ގަދަރު ކުރަނީ ކޮންބައެއް ތޯއެވެ؟


އަހަރީ ރިޕޯޓު ހުށަހެޅުމާއި ގުޅިގެން\n"ދިވެހިރާއްޖޭގައި ޓޫރިޒަމާގުޅުންހުރި ދަތުރު ރާވައިހިންގުމުގެ ޚިދުމަތް ދިނުމާ ބެހޭ ގަވާއިދު" ގެ 8 ވަނަ މާއްދާގެ ދަށުން ކޮންމެ އަހަރަކުވެސް ކުންފުނީގެ އަހަރީ ރިޕޯޓެއް މިނިސްޓްރީ އޮފް ޓޫރިޒަމަށް ހުށަހަޅަންޖެހެއެވެ. މި އަހަރީ ރިޕޯޓު ގަވާއިދުގައިވާ މުއްދަތުގެ ތެރޭގައި މިމިނިސްޓްރީއަށް ހުށަހަޅާފައި ނުވާނަމަ އެކުންފުންޏަކަށް ދޫކޮށްފައިވާ ޓޫރިޒަމާގުޅުންހުރި ދަތުރު ރާވައިހިންގުމުގެ ހުއްދަ ބާޠިލްކުރެވޭނެކަމަށްވެސް އިސްވެދެންނެވުނު ގަވާއިދުގައި ބަޔާންކޮށްފައިވެއެވެ.\nއެގޮތުން ދިވެހިރާއްޖޭގައި ދަތުރުރާވާ ހިންގުމާ ބެހޭ ގަވާއިދުގައި ބަޔާންކޮށްފައިވާ އަހަރީ ރިޕޯޓު 31 ޖަނަވަރީ 2020 ވަނަ ދުވަހުގެ 14:00 ގެ ކުރިން މި މިނިސްޓްރީއަށް ހުށަހެޅުއްވުމަށް ދެންނެވީމެވެ. އަދި، 2019 ވަނަ އަހަރުގެ އަހަރީ ރިޕޯޓް މި މުއްދަތުގެ ކުރިން ހުށަނާޅާ ފަރާތްތަކަށް މި މިނިސްޓްރީން ދޫކޮށްފައިވާ ޓްރެވަލް އެޖެންސީ ހިންގުމުގެ ހުއްދަ ބާޠިލު ވާނެވާހަކަ ޢާންމުކޮށް އަންގާ އިޢުލާނުކުރީމެވެ.\n20 ޖުމާދުލްއޫލާ 1441\nސުންގަޑި: 31 ޖަނަވަރީ 2020 1400


އަނގަ | އިންސާނާގެ ހަށިގަނޑު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް އިންސާނާގެ ހަށިގަނޑު އަނގަ\nއަނގަ (Mouth) އަކީ އިންސާނާ ކެއިން ބުއިމާއި، އެކަކު އަނެކަކާއި މުޚާތަބުކޮށް އުޅުމުގައި އަބަދުމެ ބޭނުން ހިފަންޖެހޭ ގުނަވަނެކެވެ. އަނގަ ލެއްޕިފައި އިންނަނީ ދެތުންފަތުގެ އެހީގައެވެ. ހަޖަމުކުރުމުގެ މަސައްކަތް ފެށިގެން އަންނަނީ އަނގައިގެ ތެރޭގައި ކާތަކެތި ހަފަން ފަށާ ހިސާބުންނެވެ. އަނގައިގެ ތެރޭގައިވާ ތެތް ދުލިފަށަލައިގައި ކުޅުބޭރުކުރާ ގޮށް (Salivary glands)ވެއެވެ. މީގެ އިތުރުން ދޫ، ކުޑަދޫ، އަދި ދަތްތަކާއި ހިރުގަނޑު ވެސް ހުންނަނީ އަނގައިގެ ތެރޭގައެވެ.\nއަނގަ ތެރޭގައި ކުރިމަތިންނާއި އަރިމަތިން ހުންނަނީ ދަތްތަކާއި، ހިރުގަނޑެވެ. މަތިން ހުންނަނީ މަތީ ތަލީގެ ބައިތައްކަމަށްވާ ހަރު ތަލި އަދި މަޑު ތަލި އެވެ. ދޫ އޮންނަނީ އަނގަތެރޭގެ ތިރީގައެވެ. ފަހަތުން އަނގަތެރެ އޯރޯފެރިންޖީއަލް އިސްމަސް(Oropharyngeal isthmus) ހުރަސްކޮށް ގުޅެނީ އަރުތެރެއާއެވެ. އަނގައިގެ ދަށް ފަރާތުގައި ތިރީ ތަލި ވެއެވެ.\nކާތަކެތި ހެފުން : ކާތަކެތި ހެފުމަކީ އަނގައިގެ ތެރޭގައި ކާނާގެ ބޮޑެތި އެތިކޮޅުތައް ހަފައި، ދިރުވަން ފަސޭހަ ކުދިކުދި އެތިކޮޅު ތަކަށް ހެދުމެވެ. ހެފުމުގެ މަސައްކަތުގައި އަނގައިގެ ތެރޭގައި ހުރި ދަތްތައް ބައިވެރިވެއެވެ. މީގެ އިތުރުން ތުންފަތް، ކޯ، ދޫ، އަދި ކަތުރު ކަށިގަނޑުގެ ނުވަތަ ކޯކަށިގަނޑުގެ ހަރަކާތަކީ ކާތަކެތި ހެފުމުގައި މުހިއްމު ދައުރެއް އަދާކުރާ ކަމެކެވެ.\nކާތަކެތި ހެފުމުގައި ބައިވެރިވާ މަސްކޮޅުތައް\n• މެސީޓަރ މަސްކޮޅު\n• ޓެމްޕޯރަލިސް މަސްކޮޅު\n• އަރިމަތީ ޓެރިގޮއިޑް މަސްކޮޅު\n• މެދުތެރޭ ޓެރިގޮއިޑް މަސްކޮޅު\nމިމަސްކޮޅުތަކުގެ ހަރަކާތް ކޮންޓްރޯލް ކުރަނީ ޓްރައިޖެމިނަލް ނާރު(Trigeminal nerve) އިންނެވެ. އެއީ5ވަނަ ކްރެނިއަލް ނާރު އެވެ.\nކާތަކެތި ހެފުމުގެ ބޭނުން\n• ކާތަކެތި ހެފުމަކީ ކާތަކެތި ދިރުވަން ފަސޭހަވާނެ ކަމެކެވެ. އެއީ ކާތަކެތި ހެފުމުގެ ތެރޭގައި ކުޅާއި، އެއްވެ، ކާތަކެތި މަޑުކޮށް، ތެޔޮކޮށްދޭތީ އެވެ. މިގޮތަށް ވުމުން ފަސޭހަކަމާއެކު އެކާއެތިކޮޅު އެތެރެއަށް ދިރުވާލެވޭނެއެވެ.\n• ކާތަކެތި ހެފުމަކީ ކާތަކެތި ހަޖަމުވުމަށް ފަސޭހަވާނެ ކަމެކެވެ. އެއީ ކާތަކެތި ހެފުމުން ހަޖަމުކުރާ އެންޒައިމްތަކަށް ކާތަކެތީގެ ސާރފޭސް އޭރިޔާ(Surface area) އިތުރުވެގެންދާތީ އެވެ. ޚާއްޞަކޮށް މޭވާ ތަރުކާރީ ފަދަ ތަކެތި ކާއިރު މިގޮތަށް ހެފުމަކީ ވަރަށް މުހިއްމު ކަމެކެވެ. އެއީ މިފަދަ ތަކެތި ހެފުމުން އޭގައި އެކުލެވޭ ސެލިޔުލޯސް(Cellulose) ފަށަލަ ބައިބައިވެގެން ދާތީއެވެ.\n• ކާތަކެތި ހެފުމަކީ މައިދާއާއި، ހިމަގޮހޮރު، އަދި ބޮޑު ގޮހޮރު ނުވަތަ ފަލަ ގޮހޮރުގެ އެތެރޭގެ ތެތް ދުލިފަށް ތަކަށް ލިބޭ ގެއްލުން ކުޑަކޮށްދޭނެ ކަމެކެވެ.\n• ކާތަކެތި ހެފުމަކީ ވަސް ދެނެގަތުން، އަދި ރަހަ ދެނެގަތުން އަށް ޚާއްޞަ ރިސެޕްޓަރ ތައް ހީވާގިކޮށް މުރާލިކުރުވާ ކަމެކެވެ.\nކާތަކެތި ދިރުވުން : ކާތަކެތި ދިރުވުމަކީ އަނގައިގެ ތެރެއިން ހަފައި ނިމިފައި ހުރި ކާތަކެތި އަރުތެރެ، އަދި ކާތަކެތި ހިނގާ ހޮޅި ހުރަސްކޮށް، މައިދާއާއި ހަމައަށް ފޮނުވާލުމެވެ. ކާތަކެތި ދިރުވުން ވަނީ3މަރުޙަލާއަކަށް ބަހާލެވިފައެވެ. މީގެ ތެރެއިން ފުރަތަމަ މަރުހަލާ ފުރިހަމަ ކުރަނީ އަނގައިގެ ތެރޭގައެވެ.\nއަނގައިގެ ތެރޭގައި ހިނގާ މަރުޙަލާ (Buccal phase) : ކާތަކެތި ދިރުވުމުގެ މަރުޙަލާ އެއް އަނގައިގެ ތެރޭގައި ވެސް ހިގައެވެ. އެގޮތުން ކާތަކެތި ދިރުވުމުގައި އަނގައިގެ ތެރޭގައި ހިގާ މަރުޙަލާ އަކީ އަހަރެމެންގެ ބާރާ އިޚްތިޔާރާއެކު ހިގާ މަރުޙަލާއެކެވެ. އަނގައިގެ ތެރޭގައި ހެފުނު ކާތަކެތި އަރުތެރެއަށް ފޮނުވާލުމަށްޓަކައި، ދޫ، މަތީ ތައްޔާއި ދިމާލަށް އުފުލެން ޖެހެއެވެ. މިގޮތަށް އުފުލުމުން ކާތަކެތިކޮޅު އަރުތެރެއަށް ދެއެވެ. އަދި ކާތަކެތި ދިރުވިގެންދާއިރު އަނގަޖެހޭނީ ބަންދުވެފައި ހުންނާށެވެ. އެހެންނޫނީ ބައެއް ފަހަރު ކާތަކެތި ދިރުވަން އުދަގޫވެދާނެއެވެ.\nކުޅު އުފައްދައި ދޫކުރުން : ކުޅަކީ އަނގައިގެ ތެރޭގައި ހުންނަ ކުޅުބޭރުކުރާ ގޮށް ތަކުން އުފައްދައި ދޫކުރާ ދިޔައެކެވެ. އެވްރެޖް ގޮތެއްގައި ޞިއްޙަތު ސަލާމަތުން ހުރި މީހެއްނަމަ ދުވާލަކު 700 މިލިލީޓަރުގެ ކުޅު އުފައްދައި ބޭރުކުރާ ކަމަށްވެއެވެ. ކުޅުގެ 98 އިންސައްތަ އަކީ ފެނެވެ. ބާކީ2އިންސައްތައިގެ ތެރޭގައި ތަފާތު މަޢުދަންތަކާއި، ދަވަ، އަދި ޖަރާސީމްތައް ނެތިކޮށްލާ މާއްދާތަކާއި، އެންޒައިމް ތައް ހުރެއެވެ.\nކުޅުބޭރުކުރާ ގޮށް ތަކަކީ އަނގަ އިގެ ދެފަރާތުގައި ހުންނަ ކުޅު އުފައްދައި ބޭރުކުރާ ގޮށްތަކެކެވެ. އަނގަ އަދި ހަޖަމުކުރާ ނިޒާމްގެ ބައިތައް ތެތްކަންމަތީ ބެހެއްޓުމުގައި ކުޅު މުހިއްމު ދައުރެއް އަދާކުރެއެވެ. މީގެ އިތުރުން ކާނާގައި ހިމެނޭ ކާބޯހައިޑްރޭޓް ވަކިކޮށްދީ، ކާތަކެތި، މައިދާއާއި ހަމައަށް ވާޞިލްވުމަށް ކުޅު އެހީތެރިވެދެއެވެ. ކުޅުގައި އެކުލެވޭ ޖަރާސީމް ނެތިކޮށްލުމުގެ ބާރުގެ ސަބަބުން އަނގައިގެ ތެރޭގައި ޖަރާސީމްތައް އުފެދި ބޮޑުވުމުން ރައްކާތެރި ކޮށްދެއެވެ.\nއެހެނިހެން ކަންތައްތައް : އަނގަޔަކީ ތަފާތު މުހިއްމު އެތައް ވަޒީފާތަކެއް ފުރިހަމަކުރުމުގައި ހަރަކާތްތެރިވެ، ބައިވެރިވާ ގުނަވަނެކެވެ. މިގޮތުން ވާހަކަ ދެއްކުން ކެއުން، ބުއިން، ހިނިތުންވުން، މޫނު މައްޗަށް ވައްތަރު ޖެއްސުން، މޫނުމައްޗަށް ތަފާތު ހަރަކާތްތައް ގެނައުން، ނޭވާލުން، ބޮސްދިނުން، އަދި ދުންފަތުގެ އިސްތިއުމާލު ކުރުން ފަދަ ކަންކަމުގައި އަނގައިގެ ބޭނުން ހިފައެވެ.\nސަކިންގ ރިފްލެކްސް : ތުއްތު ދަރިފުޅު އަލަށް ދުނިޔެއަށް އުފަންވާއިރު ސަކިންގ ރިފްލެކްސް (sucking reflex)އޭ ކިޔޭ ރިފްލެކްސް އެއް ދަސްވެފައި ހުރެއެވެ. މިރިފްލެކްސްގެ ސަބަބުން މައިމީހާގެ އުރަމަތިން ކިރު ތުންފަތުގެ އެހީގައި ދަމައިގެން ބޯން ދަސްވެފައި ހުރެއެވެ.\nފަރުޖުގައި އެކަށީގެންވާވަރަށް ތެތްކަން ނުއުފެދުމަކީ ބަލިވެއިނުމަށް ހުރަސްއަޅާ ކަމެއްތަ؟\nވާންއުޅޭބައްޕަ.... ދަރިޔަކު ހޯދަން އުޅުމުގެ ކުރިން ކުރަންޖެހޭ ބައެއް ކަންތައްތައް\nފިރިހެނުންގެ އުމުރާއި ދަރިން ހޯދުމާއި ހުރިގުޅުން\nއިންސާނާ އުފެދިބޮޑުވުން: ޤުރުއާނާއި ސައިންސްގެ ނަޒަރުން ބަލާލުމެއް


PPM/JP: Hiyhama nujehumaai koalhungandeggai! | Mihaaru\nޕީޕީއެމް/ ޖޭޕީ: ހިތްހަމަނުޖެހުމާއި ކޯޅުންގަނޑެއްގައި!\n17 ފެބުރުއަރީ 2019 - 14:32\nބައެއް މީހުން ބުނާ ގޮތުން، މިއީ ދެ ޕާޓީ ސިއްރުން ގުޅިގެން ޖަރީމާ އެކެވެ. މިހާރު ނިންމާފައިވާ ގޮތުން، ޖޭޕީން ވާދަކުރާ މުހިންމު ދާއިރާތަކަކަށް ޕީޕީއެމުން ކުރިމަތިނުލާށާއި، ޕީޕީއެމުން ވާދަކުރާ ބައެއް ދާއިރާތަކަށް ޖުމްހޫރީ ޕާޓީން ނުނިކުންނަން ވަނީ ނިންމައިފަ އެވެ.\nކުރީގެ ރައީސް އަބްދުﷲ ޔާމީންގެ ޕީޕީއެމާއި ގާސިމް އިބްރާހިމްގެ ޖުމްހޫރީ ޕާޓީން ބޭއްވި މަޝްވަރާތަކަށް ފަހުގައި ރައީސް ޔާމީން ގެންދަވަނީ ޖުމްހޫރީ ޕާޓީން ބޭނުންވާ ބައެއް ދާއިރާތަކަށް ޕީޕީއެމާއި ޕީއެންސީން ވާދަކުރަން ނިންމާފައިވާ ކެންޑިޑޭޓުންގެ ނަން ނެގުމަށް އަންގަވަމުންނެވެ. ގާސިމް ގެންދަވަނީ ޕީޕީއެމުން ބޭނުންވާ ދާއިރާތަކަށް ޖުމްހޫރީ ޕާޓީން ވާދަނުކުރަން އަންގަވަމުންނެވެ.\nމިހާރު ވެސް ގެމަނަފުށީ ދާއިރާގެ މެމްބަރަކަށް ހުންނެވި ޖަމީލް އުސްމާން އިންތިޚާބުގައި ވާދަ ނުކުރައްވައި، ޖުމްހޫރީ ޕާޓީން ވާދަކުރައްވާ އަލީ އާދިލް އަށް އެ ފުރުސަތު ދިނުމަށް ޔާމީން ވަނީ އަންގަވައިފަ އެވެ. ޔާމީން ސަރުކާރުގައި ޔޫތު މިނިސްޓްރީގެ ޑެޕިއުޓީ މިނިސްޓަރުކަން ކުރެއްވި އާދިލަކީ ދަނގެތީ ދާއިރާގެ މެމްބަރު އިލްހާމް އަހުމަދުގެ ކޮއްކޮ އެކެވެ.\nޖުމްހޫރީ ޕާޓީގެ ރައީސް ގާސިމާއި ކުރީގެ ރައީސް ޔާމީން-- ފޮޓޯ: މިހާރު\nއަދި ފުވައްމުލަކު ދެކުނު ދާއިރާ ޖުމްހޫރީ ޕާޓީ އަށް ދޫކުރަން ނިންމެވުމުން މަޖިލީހުގެ ކުރީގެ ރައީސް އަބްދުﷲ މަސީހް ކުރިއަށް އޮތް އިންތިޚާބުގައި ވާދަ ނުކުރެއްވުމަށް ވަނީ ނިންމަވައިފަ އެވެ.\nއެއް ޕާޓީން އަނެއް ޕާޓީގެ ކެންޑިޑޭޓުންނަށް ތާއީދު ކުރުމަށްޓަކައި ގިނަ ކެންޑިޑޭޓުންތަކެއްގެ ޓިކެޓް އެ ދެ ޕާޓީން ވެސް ވަނީ މިހާތަނަށް އަތުލައިފަ އެވެ. އޭގެ ތެރެއިން ބައެއް ކެންޑިޑޭޓުން އަމިއްލަ ގޮތަށް އިންތިޚާބުގައި ވާދަކުރަން ވަނީ ނިންމައިފަ އެވެ.\nޖުމްހޫރީ ޕާޓީގެ ކައުންސިލް މެމްބަރުންގެ ވަޓްސްއަޕް ގްރޫޕުގައި މިހާރު ވެސް މަޖިލީހުގެ މެމްބަރަކަށް ހުންނެވި ބޭފުޅަކު ވަނީ ޖުމްހޫރީ ޕާޓީގެ ޓިކެޓު ދީފައިވާ ބޭފުޅުންގެ ޓިކެޓް އަނބުރާ އަތުލުމަކީ ބަލައިގަނެވޭނެ ކަމެއް ނޫން ކަމަށް ވިދާޅުވެފަ އެވެ. އަދި ޕީޕީޕީއެމާ ގުޅުމަކީ އަނިޔާވެރި ކަމަށް ހިތްވަރު ދިނުން ކަމަށް އޭނާ ވިދާޅުވެފައިވެ އެވެ.\n"އަނިޔާވެރި ކަމަށް ހިތްވަރުދިން ބޭފުޅުންނަށް މަގުފަހިވާ ގޮތަށް ދާއިރާތައް ބައްޓަން ކުރަން މަސައްކަތް ކުރުމަކީ ކުރީގެ މަގަށް ރުޖޫއަވުން،" ގާސިމް ވެސް ހިމެނިވަޑައިގަންނަވާ ވަޓްސްއަޕް ގުރޫޕުގައި މެމްބަރަކު ލިޔުއްވާފައިވެ އެވެ.\nކުރީގެ ރައީސް ޔާމީންގެ ވެރިކަމުގައި ޖުމްހޫރީ ޕާޓީގެ ރައީސް ގާސިމާއި އޭނާގެ ދަރިކަލުން ސިޔާދު ގާސިމް ހައްޔަރުކޮށް ޖަލުގައި ބަންދުކުރުމުގެ އިތުރުން ވިލާ ކުންފުނީގެ ވިޔަފާރި އަށް ހުރަސް އެޅިކަން ފާހަގަކޮށް ޔާމީނާ ނުގުޅުމަށް ވެސް ބައެއް މެމްބަރުން ގޮވާލައްވާފައިވެ އެވެ.\n"ގާސިމް ނުވިސްނަވާ ލިބިވަޑައިގެން އަނިޔާއަކަށް. ޑީލް ހައްދަވަނީ އަމިއްލަ ފައިދާ އަށް. މިކަން މި ކުރަނީ ވެސް އެހެންވެ،" ޖުމްހޫރީ ޕާޓީގެ ކައުންސިލް މެމްބަރަކު ނަން ހާމަނުކުރަން އެދި ވިދާޅުވި އެވެ.\nމިހާރު ވެސް މަޖިލިސް މެމްބަރަކަށް ހުންނެވި، ޕީޕީއެމަށް ނިސްބަތްވާ ބޭފުޅަކު ވެސް ވިދާޅުވިގޮތުގައި ވަފާތެރިކަމާ އެކު ޕާޓީގައި ހުއްޓާ އެގޮތަށް ޓިކެޓު އަތުލައި ޖުމްހޫރީ ޕާޓީ އަށް ދިނުމަކީ ގަބޫލު ކުރެވޭނެ ކަމެއް ނޫނެވެ.\nPPM ge SG kamun Matheen isthiufa dhevvai amilla gothun vaadha kuravvanee\nމަތީން އަމިއްލަ ގޮތުން ކުރިމަތިލާން ނިންމުން--\nއުނގޫފާރު ދާއިރާ އަށް ވާދަ ކުރެއްވުމަށް ޕީޕީއެމްގެ ޓިކެޓު ލިބިވަޑައިގެންނެވި ޕީޕީއެމްގެ ސެކެޓަރީ ޖެނެރަލް އަބްދުލް މަތީންގެ ޓިކެޓު އަތުލުމަށް ނިންމުމުން އޭނާ ވަނީ އެސްޖީ މަގާމުން އިސްތިއުފާ ދެއްވައި އަމިއްލަގޮތުން އިންތިޚާބުގައި ވާދަ ކުރައްވަން ނިންމަވައިފަ އެވެ. މަތީންގެ ޓިކެޓު އަތުލީ އެ ދާއިރާ އަށް ޖުމްހޫރީ ޕާޓީން ކުރިމަތިލައްވާ، މިހާރު ދަނގެތި ދާއިރާގެ މެމްބަރު އިލްހާމް އަހުމަދަށް ރައީސް ޔާމީން ތާއީދު ކުރެއްވުމަށެވެ.\nޕީޕީއެމްގެ ބައެއް މެމްބަރުން ބުނާ ގޮތުގައި ގާސިމް، ޔާމީނަކަށް ހެވެއް ނޭދޭނެ އެވެ. ގާސިމާ ގުޅުމަކީ ބޭކާރު ކަމެއް ކަމަށް ވެސް އެ މެމްބަރުން ބުނެ އެވެ. އަދި ޔާމީނަށް ވަފާތެރިންގެ އަތުން ޓިކެޓް އަތުލައި ޖޭޕީގެ މެމްބަރުންނަށް ފުރުސަތު ދެއްވަން ނިންމެވި ނިންމެވުން ބަލައިނުގަނެވޭނެ ކަމަށް އެ މީހުން ބުނެ އެވެ. އެކަމަކު ބައެއް މެމްބަރުން ސޯޝަލް މީޑިއާގައި ބުނެފައިވާ ގޮތުގައި ޓިކެޓްގެ ކަންކަން ނިންމުމަށް ކައުންސިލުން ބާރު ދީފައި ވަނީ ޔާމީނަށް ކަމަށް ވާތީ، އެމަނިކުފާނުގެ ނިންމެވުމަށް އިހުތިރާމް ކުރަން ޖެހެ އެވެ.\nޖޭޕީގެ ކައުންސިލުން ވެސް ނިންމާފައި ވަނީ ޓިކެޓްގެ ކަންކަން ލީޑަރު ގާސިމަށް ދޫކޮށްލުމަށެވެ. އެހެންވެ، ޓިކެޓްގެ މައްސަލައިގައި އެ ޕާޓީގެ އެއްވެސް ގުނަވަނެއްގެ ބާރެއް މިހާރަކު ނެތެވެ.\nސިޔާސީ ޕާޓީ މެމްބަރު ގާސިމް އިބްރާހިމް (މާމިގިލި) ޖުމްހޫރީ ޕާޓީ ޕީޕީއެމް ރައީސް އަބްދުﷲ ޔާމީން ރައްޔިތުންގެ މަޖިލީހުގެ އިންތިޚާބު 2019 ޕީޕަލްސް ނެޝަނަލް ކޮންގްރެސް\n54 ކޮމެންޓް, 139 ރިއެކްޝަންސް\nޤާސިމް، ރައީސް މައުމޫން، ރައީސް ޔާމީން، ނާއިބު ރައީސް ޖަމީލް މެން އުމަރު ނަސީރު ފަހަތައް އެރުން ނޫންގޮތެއް ނެތް.. ކާނަލް ނާޒިމް އަލީ ހުސެންއަށް ވެސް ގޮވާލްން އުމަރާއެކު ނިކުންނެވުމަށް\nތި ކަމުން އިތުރު ކުރިއެރުމެއް ނުލިބި ތި ދެޕާޓީ ހަލާކު ވެއްޖެއްޔާ ޔޯ؟\nގާސިމާއި ޔާމީން ގުޅުމަކީ ރަނގަޅު ކަމެއް. އެމީހުންގެ ހުންނާނެ ކޮންމެ ވެސް ގޮތެއް. އެހެން ނޫނީ އެތަނަށް މައުމޫނު ވަދެ އިންތިޚާބު ކުރިން ސަރުކާރު ބަދަލު ކޮށްލަން އުޅެފާނެ. އެއިރުން އެތައް ބަޔަކު ހައްޔަރުވާނީ.\nއެއްވެސް ހިތްހަމނުޖެހުމެއްނެތް މީގަ އޮތީ އެމްޑީޕީއައް ގޮންޑިތައް ނުދިނުން އެކަން މިހާރު އެކުރަނީ އެކަން ކާމިޔާބުވެސް ވާނެ\nސަރުކާރު ވައްޓާލާ ޢަދުލުިނސާފުގެ މަގަށް ހުރަސް އަޅާ މީހުން ސަރުކާރުނ ބޭރުކޮށްލުމަށް ވުރެ ރަނގަޅު ގޮތެއް ނެތެވެ. ސަރިކާރުތެރޭތިބެގެން ކަތުރު ފަންޏަށް ވެގެން އުޅުމުގެ ފުރުޞަތު ދީގެން ނުވާނެއެވެ. މިއީ އަޅުގަނޑުގެ ވިސްނުމެވެ. ކުރީގެ ތަޖްރިބާގެ މައްޗައް ވެސްބަލާފައެވެ.\nއެއްވެސް ބަޔަކު ދީނާ ގައުމަށްޓަކާ އޭ ކިޔާފަ ކޯލިޝަން ހަދައިގެން ދައުލަތުގެ ބޮޑުފޮށި ފަޅަން ނުކުންނަން ހެޔޮނުވާނެ. އޭރުން އެ ހުތުރުއެރުވެނީ މާތްވި އިސްލާމް ދީނަށާ ލޮބުވެތި ގައުމަށް.\nހަމަ ރަގަޅު! ކޮންމެ ގޮތެއް ހަދައިގެންވެސް އެމްޑީޕީއަށް އެކަނި މި ރާއްޖެ ފުށްގަޑެއް މޮޑޭހެން މޮޑެން ދިޔަ ދީގެން ނުވެ ވޭތޯ އިރާފުޅާއެކު ބަލަންޖެހޭނެ! މީ ސިޔާސީ އޮއިވަރުގައި ނުޖެހި، ސިޔާސީ ޕާޓީއަކަށް ނުވަދެތިބި ގިނަ ބައެއްގެވެސް ގައުމު!\nކޮރަޕްޝަނަށް މޮޑެން އޯކޭ ދޯ ޔާމީނަށް؟ ސާބަހޭ ތި ވިސްނުމަށް\nއެމްޑީޕީ އަށް 100% ބާރު ލިބުމުގެ ކުރީން ރާއްޖޭެ އެއްވެސް ކަމެއް ަމައަކަށް ނޭޅޭނެ\nމިނިމުނު ފަސްއަހަރު ޕޕމ އަށް މަޖިލިސް މެޖޯރިޓީ ދިގެން ނުވިތާކަށް ރައްޔިތުންގެ ފައިސާ ގޯނިގޯނީގަ ބަހަން ފުރުސަތުދިނީ ެހެންވެގެން އުތަ! ދައްކާ ހަޔާތްކުޑަ ވާހަކައުތަ.\nތިޔަ ދެޕާޓީ ކޯޅުމެއް އުޅެންޏާ ހަމަ އެންމެ ސަބަބެއް އޮތީ.. އެއީ އައިޝާ އޯކޭ ނުޖެހުން ޤާސިމް ޔާމީނާ ގުޅެން.. އެހެންވެ އަޑިއަޑިން ވަގުވަގަށް އަދި ތިޔަ އުޅެނީ.. ބަލަ ޤާސިމޫ އެމަންޖެއޭ ހުރިހާ ތަކުލީފެއް އުފުލީ ކުޑަ6ގޮވައިގެން މުޅި ރާއްޖޭގަ ދުވެގެން. ޤާސިމު އޮތީ ލަންޑަނުގަ އަރާމުކުރަން.. އެހެންވީމަ ތި އިހުސާސްނުވަނީ ޔާމީނުގެ ވިހަކަން\nދީފަ އަތުލި ފީފާބުރި


Guitar egge battamah hedhi hotaa October gai hulhuvanee | Mihaaru\nއިނގިރޭސިވިލާތުގެ މަޝްހޫރު ރެސްޓޯރަންޓް ކުންފުނި "ހާޑް ރޮކް" އިން މިހާރު ތައްޔާރުވަމުން އަންނަނީ ގިޓައެއްގެ ބައްޓަމަށް ހަދާފައިވާ ހޮޓަލެއް ހުޅުވަން ތައްޔާރުވަމުންނެވެ. "ހާޑް ރޮކް ހޮޓެލް އެންޑް ކެސިނޯ ހޮލީވުޑް" ގެ ނަމުގައި ތަރައްގީ ކުރަމުން އަންނަ ހޮޓާ ހުޅުވަން ތާވަލުކޮށްފައި ވަނީ އަންނަ އޮކްޓޯބަރު މަހުގެ 24 ވަނަ ދުވަހު އެވެ.\nދުނިޔޭގައި ފުރަތަމަ ފަހަރަށް ގިޓައެއްގެ ބައްޓަމަށް ހަދާ އިމާރާތް ފަރުމާކޮށްފައި ވަނީ ކްލާއީ ޖޫބާ ވާލްޑެވެ. ހޮޓެލްގެ އިންޓީރިއާ ޑިޒައިންކޮށްފައި ވަނީ ޑޭވިޑް ރޮކްވެލް އެވެ.\nއެންމެ މަތީ ފެންވަރުގެ ގިނަ ހިދުމަތްތަކެއް ލިބޭ ގޮތަށް ފަރުމާކޮށްފައިވާ ގިޓާ ހޮޓަލަކީ 137 މީޓަރު އުސް އިމާރާތެކެވެ. ގާތްގަނޑަލަށް 1.5 ބިލިއަން ޑޮލަރު ހަރަދުކޮށްގެން ތަރައްގީކުރާ ހޮޓަލުގައި ހުންނާނީ 638 ކޮޓަރި އާއި ސުއިޓްސް އެވެ. ގިޓާ ބައްޓަމުގެ ހޮޓަލުގެ އެންމެ ހާއްސަ އެއް ސިފައަކީ މުޅި އިމާރާތް ލައިވް މިއުޒިކަށް ހާއްސަކޮށްފައި އޮތުމެވެ.\nމި ޕްރޮޖެކްޓާ ބެހޭ ގޮތުން ހާޑް ރޮކްގެ ސީއީއޯ ޖިމް އެލެން ވިދާޅުވީ، ބޭނުންވަނީ މުޅިން ތަފާތު ބައްޓަމެއްގެ ހޮޓަލެއް ކަމަށެވެ.\n"މިތަން ތަޖުރިބާކޮށްލީމަ އެނގޭނީ ތަނުގެ ހާއްސަކަން. ވަރަށް ވެސް ފުރިހަމަ އަދި ވަރަށް ވެސް އާދަޔާހިލާފު ކަންތައްތަކެއް ހޮޓަލުން އިހުސާސްކޮށްލެވޭނެ،" އޭނާ ވިދާޅުވި އެވެ.\nމި ހޮޓާ ހުޅުވަން ތައްޔާރުވަމުން އަންނަ އިރު އަންނަ ޖުލައި މަހުގެ 24 އިން ފެށިގެން އެތަނުގެ ބުކިންސް ހުޅުވައިލާނެ އެވެ.\nކޮންސްޓްރަކްޝަން ދާއިރާ އިނގިރޭސިވިލާތް އެމެރިކާ\nތިއައް ވުރެން ރީތި ދަރުމަވަންތަ ހޮސްޕިޓަލްވެސް\nތިހޮސްޕިޓަލްގެ ބިލްޑިންގް އެކަނިވެސް އެ މުޅިޕްރޮޖެކްޓަށްވުރެ އަގުބޮޑު.


Goathi dhoo nukohgen Omadhoo rayyithun council idhaaraa bandhu koffi\nގޯތި ދޫކުރުން މަޑު ޖެއްސާލުމާ ގުޅިގެން އޮމަދޫ ރައްޔިތުން މުޒާހަރާ ކުރަނީ--\n18 ސެޕްޓެމްބަރ 2019 1 ކޮމެންޓް\nގޯތި ދޫނުކޮށްގެން އޮމަދޫ ރައްޔިތުން މުޒާހަރާކޮށް، ކައުންސިލް އިދާރާ ބަންދުކޮށްފި\nއދ. އޮމަދޫގައި ގޯތި ދޫކުރުން މަޑުޖައްސާލުމާ ގުޅިގެން ރައްޔިތުން ނިކުމެ މުޒާހަރާކޮށް، ކައުންސިލް އިދާރާ ބަންދުކޮށްފި އެވެ.\nއޮމަދޫ ކައުންސިލުގެ ރައީސް އަދުނާން އަބްދުﷲ ސީއެންއެމްއަށް ވިދާޅުވީ ޕްލޭނިން މިނިސްޓްރީން އެ ރަށު ގޯތި ދޫކުރުން މަޑު ޖައްސާލުމާ ގުޅިގެން ގިނަ އަދަދެއްގެ ރައްޔިތުން ހިތްހަމަނުޖެހިފައިވާ ކަމަށެވެ.\nޕްލޭނިން މިނިސްޓްރީން ކުރިން ވަނީ އެ ރަށުގައި 103 ގޯތި ދޫކުރަން ހުއްދަ ދީފަ އެވެ. ޕްލޭނިން މިނިސްޓަރު މުހައްމަދު އަސްލަމް އެ ރަށަށް ވަޑައިގެންނެވި ދުވަހު، އެ ރަށުގައި ހިނގި ހަމަނުޖެހުމަކާ ގުޅިގެން އެ ދުވަހުން އެ ދުވަހަށް ގޯތި ދޫކުރުން ހުއްޓުވާލީ ކަމަށް އަދުނާން ވިދާޅުވި އެވެ.\nއަނެއްކާ ވެސް ގޯތި ދޫކުރަން ޕްލޭނިން މިނިސްޓްރީގައި ހުއްދައަކަށް އެދުމުން އެއީ ހައުސިން މިނިސްޓްރީން ބަލަން ޖެހޭ ކަމެއް ކަމަށް ޕްލޭނިން މިނިސްޓްރީން ބުނި ކަމަށް އޮމަދޫ ކައުންސިލުގެ ރައީސް ވިދާޅުވި އެވެ.\nރައްޔިތުން ކައުންސިލް އިިދާރާ ތެރޭގައި--\nޕްލޭނިން މިނިސްޓްރީން ހައުސިން މިނިސްޓްރީއާ ވާހަކަދައްކާ، ބަލަން ޖެހޭ ކަންކަން ބެލުމަށް ފަހު ގޯތި ދޫކުރުމަށް އަލުން ހުއްދަ ދެއްވި ކަމަށް ވެއެވެ.\nއަދުނާން ވިދާޅުވީ މިނިސްޓްރީގެ ހުއްދަ ލިބުމަށް ފަހު ގޯތި ދޫކުރުމަށް ކުރަން ޖެހޭ ހުރިހާ ކަމެއް ނިމިފައި ހުއްޓައި ޕްލޭނިން މިނިސްޓްރީގެ ޓީމެއް އެރަށަށް އަންނަން ދެން އަނެއްކާ ވެސް ގޯތި ދޫކުރުން މަޑުޖައްސާލުމަށް ބުނެ އެ މިނިސްޓްރީން ސިޓީ އެއް ފޮނުވި ކަމަށެވެ.\nޕްލޭނިން މިނިސްޓްރީން ހޯމަ ދުވަހު ފޮނުވި ސިޓީގައި ގޯތި ދޫކުރުން މެދުކަނޑާލަން އަންގާފައި ވަނީ އެކަމުގައި ރައްޔިތުންގެ ޝަކުވާތަކެއް ހުރުމުން ކަމަށް ބުނެފައި ވެއެވެ. އޭގެ އިތުރުން މިނިސްޓްރީއަށް އެ މައްސަލާގައި ޕެޓިޝަނެއް ލިބިފައިވާ ކަމަށް ވެސް އެ ސިޓީގައި ވެއެވެ.\nކައުންސިލުން ބުނީ ޕްލޭނިން މިނިސްޓްރީގެ ސިޓީގައި ފާހަގަކޮށްފައިވާ ޕެޓިޝަނާ ބެހޭ އެއްވެސް މައުލޫމާތެއް ލިބިފައި ނުވާ ކަމަށެވެ.\nގޯތި ދޫކުރުން މަޑުޖައްސާލުމާ ގުޅިގެން އިއްޔެ ވެސް އޮމަދޫ ރައްޔިތުން ވަނީ މުޒާހަރާކޮށްފަ އެވެ. އިއްޔެގެ މުޒާހަރާއާ ގުޅިގެން ކައުންސިލުން ވަނީ ރައްޔިތުންނަށް ނަސޭހަތް ދިނުމަށް ފަހު ފޮނުވާލާފަ އެވެ.\nއާބާދީގައި 1100 އެއްހާ މީހުން އުޅޭ އޮމަދޫގައި ގޯތި ދޫ ނުކުރާތާ މިހާރު 20 އަށް އަހަރު ވެއްޖެ އެވެ. މި ހަބަރާ ގުޅިގެން ޕްލޭނިން މިނިސްޓްރީގެ ބަހެއް އަދި ނުލިބެ އެވެ.\nބޯހިޔާވަހިކަން އދ.އޮމަދޫ ޕްލޭނިން މިނިސްޓްރީ ހައުސިން މިނިސްޓްރީ\nއޮމަދޫ މީހުން ގެވަޅުބޭނުންްނުވާކަން ސާބިތުވެއްޖެ. ހާދެ އެކަކު ކޮންޓުރޯލް މީހުން ތިބިކަމައް ފާގަވޭ.\nރައީސްގެ އެޑްވައިޒަރަކަށް ޝިހާބު، އަދި ސްޓޭޓް މިނިސްޓަރަކަށް މާހިރު އައްޔަނުކޮށްފި\n"ފަންނު އެކްސްޕޯ" އިން އެއް މިލިއަން ރުފިޔާގެ ފަސް ލޯނު


މިސަރވިސްގެ ސ. ގަމުގައިހުންނަ ގަން މީޓިއޮރޮލޮޖިކަލް އޮބްޒަވޭޓްރީ އަށް ފަރުނީޗަރ ސަޕްލައިކޮށްދީ އެތަކެތި ޑެލިވަރކޮށް ރާވާދޭނެ ފަރާތެއް ހޯދުމަށް\nމިސަރވިސްގެ ސ. ގަމުގައިހުންނަ ގަން މީޓިއޮރޮލޮޖިކަލް އޮބްޒަވޭޓްރީ އަށް ފަރުނީޗަރ ސަޕްލައިކޮށްދީ އެތަކެތި ޑެލިވަރކޮށް ރާވާދޭނެ ފަރާތެއް ބޭނުންވެއްޖެ\nމިސަރވިސްގެ ސ. ގަމުގައިހުންނަ ގަން މީޓިއޮރޮލޮޖިކަލް އޮބްޒަވޭޓްރީ އަށް އޮފީސް ފަރުނީޗަރ ގަންނަން ބޭނުންވާތީވެ، މިތަކެތި އެއޮފީހަށް ސަޕްލައިކޮށް ޑެލިވަރކޮށްދީ އޮފީހުން ދައްކާ ތަނެއްގައި ރާވާދޭނެ ފަރާތެއް ހޯދަން ބޭނުންވެއެވެ. ވީމާ، މިކަމަށް ޝައުގު ވެރިވެލައްވާ ފަރާތްތަކުން 2021 އޮކްޓޯބަރ 12 ވާ އަންގާރަ ދުވަހުގެ11:00 އަށް ހުޅުލޭ (ވެލާނާ އިންޓަރނޭޝަނަލް އެއަރޕޯޓް) ގައި ހުންނަ މޯލްޑިވްސް މީޓިއޮރޮލޮޖިކަލް ސަރވިސްއަށް ވަޑައިގެން ބީލަންތަށް ހުށައެޅުއްވުން އެދެމެވެ. ބީލަން ހުޅުވުމަށް ހަމަޖެހިފައިވަނީ ހަމަ އެވަގުތު 2021 އޮކްޓޯބަރ 12 ވާ އަންގާރަ ދުވަހުގެ 11:00 ގައި މި މަސައްކަތަށް އަންދާސީ ހިސާބު ހުށަހަޅުއްވާ ފަރާތްތަކުގެ ތެރެއިން އެވަގުތުގައި ހާޒިރުވެ ތިބި ބީލަންވެެރިން ނުވަތަ ބީލަންވެރިންގެ ބަދަލުގައި އެ ފަރާތަކުން ކަނޑައަޅާ ފަރާތްތަކުގެ ހާޒިރުގައެވެ. އިތުރު މައުލޫމާތު ހޯއްދެވުމަށް މި އިދާރައިގެ އީމެއިލް އެޑްރެސް [email protected] އަށް 2021 އޮކްޓޯބަރ 10 ވާ އާދިއްތަާ ދުވަހުގެ 12:00 ގެ ކުރިން މެއިލްކޮށްދެއްވުން އެދެމެވެ.\nފަރުނީޗަރު ގެ ޢަދަދާއި ތަފްސީލް:\nމީޑިއަމް ބެކް، ކަޅު ކުލަ\nޗެރީ ކުލަ / އަޅި ކުލަ\n4×6 ފޫޓް، އެތެރެ ފެންނަ ބިއްލޫރި ދޮރުލީ\n5×6 ފޫޓު، އެތެރެ ފެންނަ ބިއްލޫރި ދޮރުލީ\nމަތީގައިވާ ގޮތަށް ފަރުނީޗަރ ތަކުގެ އަންދާސީ ހިސާބު ހުށައަޅުއްވަންވާނީ ރާވާދިނުމުގެ އަގާއި އެކުގައެވެ.\nއަންދާސީ ހިސާބު ހުށައަޅުއްވާއިރު، ފަރުނީޗަރގެ ރޭޓު، ޑެލިވަރކޮށްދީ ރާވާދިނުމުގެ އަގު، އަދި އަންދާސީ ހިސާބުގެ ޖުމްލަ އަގުގެ އިތުރުން ޖީ.އެސް.ޓީ ވަކިން ހިމަނަން ވާނެއެވެ.\nޑެލިވަރކޮށް ރާވާދީ ނިންމައިދޭނެ މުއްދަތު ވަކިން އެގެން އޮންނަން ވާނެއެވެ.\nހުށައަޅާ އަންދާސީ ހިސާބާއި އެކު އެތަކެތީގެ ފޮޓޯއެއް ހުށައަޅުއްވަން ވާނެއެވެ.\nއެސްޓިމޭޓްއާއިއެކު ތިރީގައި މި ދަންނަވާ ލިޔެކިޔުން ހުށަހަޅުއްވަން ވާނެއެވެ.\nކޮށްފައިވާ މިބާވަތުގެ މަސައްކަތުގެ ތަފްސީލް\nމިކަމަށް ހޮވޭފަރާތުން ތަކެތި ގެންނައިރު އެއިން އެއްވެސް އެއްޗަކަށް ގެއްލުމެއް ލިބިފައިވާނަމަ އެތަކެތި ރިޕްލޭސް ކޮށްދެއްވަން ވާނެއެވެ.\nބިޑް އިވެލުއޭޝަން ކްރައިޓީރިއާ\nMinimum Quoted Price) / (Quoted Price) x 80)\nމުއްދަތު: Shortest Delivery Period) / (Quoted Delivery Period) x 15)\nތަޖުރިބާ: (މިބަޔަށް މާރކްސް ދެވޭނީ މަސައްކަތު ތަޖުރިބާ ބަޔާންކޮށްދެން ހުށަހަޅާ ކޮންމެ ފުރިހަމަ ލިޔުމަަކަށް 1 ޕޮއިންޓްގެ ރޭޓުންނެވެ)\nފުރިހަމަ ލިޔުމެއްކަމަށްބެލެވޭނީ، ވޭތުވެދިޔަ5އަހަރުތެރޭގައި މި ކަމާއި ގުޅުންހުރި މަސައްކަތެއް ފުރިހަމަ ކުރުމަށްފަހު މަސައްކަތް ކޮށްފައިވާ އަގާއި، މުއްދަތު އަދި ތާރީޚް އެނގޭނެ ގޮތަށް މަސައްކަތް ކުރުވިފަރާތުން ދެއްވާފައިވާ ލިޔުން ހުށަހަޅާފައިވާ ފަރާތްތަކުގެ ލިޔުމަށް އެކަންޏެވެ. މިފަދަ5ލިޔުން ނުވަތަ އެއަށްވުރެ އިތުރުވާނަމަވެސް ލިބޭނީ5ޕޮއިންޓެވެ.\nސުންގަޑި: 12 އޮކްޓޫބަރު 2021 11:00


PSG baroasaa vanee vaki kulhuntheriakah noon: Emery | Mihaaru\nޕީއެސްޖީ ބަރޯސާވަނީ ވަކި ކުޅުންތެރިއަކަށް ނޫން: އެމެރީ\n15 އޮކްޓޯބަރ 2017 - 11:30 1 comment\nގިޖޯން، ފްރާންސް (އޮކްޓޯބަރު 15) - ޕީއެސްޖީ ބަރޯސާވަނީ ވަކި ކުޅުންތެރިއަކަށް ނޫން ކަމަށް ރޭ ގިޖޯން އަތުން 2-1 އިން މޮޅުވި މެޗަށް ފަހު ޕީއެސްޖީގެ ކޯޗު އުނާއި އެމެރީ ބުނެފި އެވެ.\nޕީއެސްޖީ ލީގުގެ އެއް ވަނައިގައި އޮތީ ކުޅުނު ނުވަ މެޗުން 25 ޕޮއިންޓާ އެކު އެވެ. ދެ ވަނައިގައި އޮތް މޮނާކޯ އަށް ނުވަ މެޗުން ލިބިފައިވަނީ 19 ޕޮއިންޓެވެ.\nރޭ ރަށުން ބޭރުގައި ޕީއެސްޖީ ކުޅުނު މެޗުގައި އެ ޓީމުގެ ދެ ލަނޑު ޖެހީ ވެސް ބެލްޖިއަމްގެ ފުލްބެކް ތޯމަސް މޯނިއޭ އެވެ. މެޗުގެ 71 ވަނަ މިނިޓްގަ މޯނިއޭ ޕީއެސްޖީ އަށް ލީޑު ނަަގައިދީފައިވަނިކޮށް މެޗު ނިމެން ތިން މިނިޓަށް ވެފައި ހުއްޓައި ޑިޖޯނަށް އެއްވަރުކޮށްދިނީ ބެންޖަމިން ޖިއަނޯ ޖެހި ހިތްގައިމު ގޯލުންނެވެ. މެޗު އެއްވަރުވާން ދަނިކޮށް މޯނިއޭ ޕީއެސްޖީ މޮޅުކޮށްދިން ލަނޑު ޖެހީ އިތުރު ވަގުތުގަ އެވެ.\nމެޗަށް ފަހު އެމެރީ ބުނީ ޕީއެސްޖީ ކުރިއަށްދާނީ ޓީމެއްގެ ގޮތުގައި ކަމަށާއި ވަކިވަކި ކުޅުންތެރިންނަށް ބަރޯސާވެގެން ނޫން ކަމަށެވެ.\n"ކޮންމެ މެޗެއްގައި އެއްވެސް ކުޅުންތެރިއަކަށް ލަނޑެއް ނުޖެހޭނެ. ޓީމެއް ކުރިއަރައިގެންދަނީ ވަކި ކުޅުންތެރިއަކަށް ބަރޯސާވެގެނެއް ނޫން. ޓީމެއްގެ ގޮތުގައި ހުރިހާ ކުޅުންތެރިން ކުރިއަރައިގެން. މި މެޗުގައި މޯނިއޭ ދެ ލަނޑު ޖެހީ މާދަމާ އެހެން ކުޅުންތެރިއަކު ޖަހާނެ،" އެމެރީ ބުންޏެވެ.\nރޭގެ މެޗުގައި މި ފަހަރު ރެކޯޑް އަގަކަށް ޕީއެސްޖީ އަށް ބަދަލުވި ނޭމާ އާއި އާޖެންޓީނާގެ މިޑްފީލްޑަރު އެންހެލް ޑި މާރިއާ އަދި ކިލިއަން އެމްބާޕޭ އަށް ލަނޑު ޖަހަން ގިނަ ފުރުސަތުތަކެއް ލިބި ވަނީ ބޭކާރުވެފަ އެވެ. މެޗަށް ފަހު ނޫސްވެރިން އެ ކުޅުންތެރިންގެ ކުޅުމާ ބެހޭގޮތުން ކުރި ސުވާލުތަކަށް އެމެރީ ޖަވާބެއް ނުދެ އެވެ.


ދެބަފައިންގެ ފިލްމީ ކެރިއަރ ލޯބީގެ ފިލްމަކުން ފެށުން އިއްތިފާގެއްތަ؟ ދެބަފައިންގެ ފިލްމީ ކެރިއަރ ލޯބީގެ ފިލްމަކުން ފެށުން އިއްތިފާގެއްތަ؟\nދެބަފައިންގެ ފިލްމީ ކެރިއަރ ލޯބީގެ ފިލްމަކުން ފެށުން އިއްތިފާގެއްތަ؟\n1983 ވަނަ އަހަރު ބޮލީވުޑަށް ލޯ ހުޅުވާލި "ސަނީ ޑިއޯލް" އޭނާގެ ފިލްމީ ކެރިއަރފެށީ ވަރަށްވެސް ލޯބިންނެވެ.\n"ސަނީ ޑިއޯލް" އަކީ ބޮލީވުޑްގައި ގުނާލެވޭ މަޝްހޫރު އެކްޓަރ، ޑައިރެކްޓަރ އަދި ޕްރޮޑިއުސަރެކެވެ. ލޯބީގެ ރޮމޭންޓިކް ފިލްމުތަކުގެ އިތުރުން އެކްޝަން ފިލްމު ތަކުންވެސް ބެލުންތެރިން ވަނީ "ސަނީ ޑިއޯލް" ބަލައިގަންފައެވެ. އަދި ޤައުމީ ފެންވަރުގައި އެތަކެއް އެވޯޑް ތަކެއްވެސް ހޯދާފައި ވެއެވެ.\nލޯބީގެ ރޮމޭންޓިކް ފިލްމެއްކަމަށްވާ "ބެތާބުން" ތަޢާރަފްވި ސަނީ ޑިއޯލްގެ ފިލްމީ ހަޔާތުގައި ކާމިޔާބު ފިލްމުތަކެއް ބެލުންތެރިންނާއި ހަމައަށް އޭނާ ގެނެސްދީފައިވާއިރު، ފިލްމީ ދުނިޔެއާއި ދުރަށްޖެހިލައި، ސަނީގެ މިޞްރާބު މިހާރު ހުރީ އިންޑިއާގެ ސިޔާސީ ދާއިރާއާ ދިމާ އެށެވެ.\nބޮލީވުޑް ސްކްރީނުން ސަނީ ނުފެނުނެއްކަމަކު އޭނާ މިހާރު އަންނަނީ އޭނާގެ ދަރިފުޅު މި ދާއިރާއަށް ނެރުމަށް ތައްޔާރުވަމުންނެވެ. ސަނީގެ ދަރިފުޅު ކަރަން ޑިއޯލް، 28، ފިލްމީ ދާއިރާއަށް ތަޢާރަފުވަނީ "ޕަލްޕަލް ދިލް ކޭ ޕާސް" މި ފިލްމުންނެވެ. ލޯބީގެ އަސަރުގަދަ ކަންތައްތަކެއް ދައްކުވައިދޭ މި ފިލްމު ޑައިރެކްޓް ކޮށްފައިވަނީވެސް ސަނީ ޑިއޯލްއެވެ.\nއިންޑިއާގެ ބައެއް މީޑިއާތަކާއި ވާހަކަދައްކަމުން ސަނީ އޭނާގެ ދަރިފުޅު ސިފަކޮށްފައިވަނީ ކަންކަމުގައި އަމިއްލަ ގޮތްތަކެއް ގެންގުޅޭ މީހެއްގެ ގޮތުގައެވެ. އަދި ސަނީވެސް މިދާއިރާއަށް ނިކުތީ މެންޓަލީ ފިޓް ވެގެން ކަމަށާއި އޭނާގެ ދަރިފުޅުވެސް މިކަންކަން ފޮލޯ ކުރާނެކަމަށެވެ. "ކަރަން ޑިއޯލް" އާމެދު ފުރިހަމަ ޔަޤީންކަން އެބައޮތްކަމަށާއި، އޭނާގެ ކިބައިގައި ހުރި ކޮންފިޑެންސާއެކު މި ދާއިރާއިން އޭނާ ކުރިއަރުވަން ބޭނުންވާކަމަށްވެސް ސަނީ ވަނީ ބުނެފައެވެ. އަދި ބެލުންތެރިން އޭނާގެ ދަރިފުޅު ބަލައިގަތުމަށްވެސް ވަނީ އެދިފައެވެ.\n"ޕަލްޕަލް ދިލް ކޭ ޕަސް" ރިލީޒްކުރުމަށް ހަމަޖެހިފައިވަނީ އަންނަމަހުގެ 20 ވަނަ ދުވަހުއެވެ. މި ފިލްމުގެ އޮފިޝަލް ޓްރެއިލަރ މިހާރު އާއްމުކޮށްފައިވާއިރު، މި ފިލްމާމެދު ބޮޑެތި އުއްމީދުތަކެއް ކުރާކަމަށް ސަނީ ބުނެއެވެ. ކަރަން ޑިއޯލާއެކު މި ފިލްމުގައި އަންހެން ބަޠަލާ އެއްގެ ރޯލުންވެސް ފެނިގެންދާނީ މި ދާއިރާއަށް އައު މޫނެއްކަމަށްވާ ވާޝަހީރު ބަންބާއެވެ.\n"ޕަލްޕަލް ދިލް ކޭ ޕާސް " މި ފިލްމަކީ ލޯބީގެ ރޮމޭންޓިކް ފިލްމަކަށްވާއިރު "ކަރަން ޑިއޯލް" ވެސް އޭނާގެ ފިލްމީ ކެރިއަރ ފަށަނީ އޭނާގެ ބައްޕައެކޭ އެއްފަދައިން ލޯބީގެ ފިލްމަކުންނެވެ. މި ފިލްމުން ސަނީގެ ކިބައިން ފެނުންފަދަ މޮޅު އެކްޓިން އެއް އޭނާގެ ދަރިފުޅުގެ ކިބައިންވެސް ފެނިދާނެތޯ މިއީ މިހާރު ސަނީގެ ފޭނުންވެސް އެނގެން ބޭނުންވާނެކަމެކެވެ.


SunOnline: Yameen aa bahdhalukuran jalah vadaigathumuge furusathah Jabir edhivadaigenfi\nޔާމީނާ ބައްދަލުކުރުމަށް ޖަލަށް ވަޑައިގަތުމުގެ ފުރުސަތަށް ޖާބިރު އެދިވަޑައިގެންފި\nމުއާވިޔަތު އަންވަރު 30 Nov 2019, 21:57\nއަބްދުﷲ ޖާބިރު: ރައީސް ޔަމީންއާ ބައްދަލު ކުރުމަށް ޖަލަށް ވަޑައިގަތުމުގެ ހުއްދަ އަކަށް ޖާބިރު ވަނީ އެދިވަޑައިގެންފައި -- ސަން ފައިލް ފޮޓޯ/ ފަޔާޒު މޫސާ\nމަނީ ލޯންޑަރިންގެ ދައުވާ ސާބިތުވެ ފަސް އަހަރު ދުވަހަށް ޖަލަށްލުމަށް ހުކުމް ކޮށްފައިވާ ކުރީގެ ރައީސް އަބްދުﷲ ޔާމީންއާ ބައްދަލުކުރުމަށް ޖަލަށް ވަޑައިގަތުމުގެ ހުއްދައަކަށް ޑީއާރުޕީގެ ލީޑަރު އަބްދުﷲ ޖާބިރު އެދިވަޑައިގެންފިއެވެ.\nހޯމް މިނިސްޓަރަށް އެޑްރެސްކޮށް ޖާބިރު ފޮނުއްވި ސިޓީގައި ވިދާޅުވެފައިވަނީ، ޑީއާރުޕީގެ ލީޑަރުގެ ހައިސިއްޔަތުން ކުރީގެ ރައީސް އަބްދުﷲ ޔާމީންގެ ހާލު ބެއްލެވުމަށް ބޭނުންފުޅުވާ ކަމަށެވެ.\nއެހެންކަމުން ޖަލަށް ވަޑައިގެން ރައީސް ޔާމީނާ ބައްދަލުކުރެއްވުމުގެ ފުރުސަތު ދެއްވުމަށް ޖާބިރު ވަނީ ސިޓީގައި އެދިވަޑައިގެންފައެވެ.\nރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރުކަންވެސް ކުރައްވާ ޖާބިރު ވަނީ މަޖިލީހާއި އެހެން ޕްލެޓްފޯމްތަކުގައިވެސް ރައީސް ޔާމީނަށް މީގެ ކުރިން ވަރަށް ބޮޑަށް ފާޑުވިދާޅުވެފައެވެ. އަދި ޔާމީން ވަގުތުން ހިފައި ހައްޔަރުކޮށް ތަހުގީގު ހިންގައި ޖަލަށް ލާންޖެހޭކަމަށް އެތައް ފަހަރަކު ޖާބިރު ވިދާޅުވެފައި ވެއެވެ.\nއަމިއްލަފުޅު އެކައުންޓަށް އެއް މިލިއަން ޑޮލަރު ވަން މައްސަލައިގައި މަނީ ލޯންޑަރިން ދައުވާ ސާބިތުވެ، ކްރިމިނަލް ކޯޓުން މިދިޔަ ބުރާސްފަތި ދުވަހު ވަނީ، ރައީސް ޔާމީން ފަސް އަހަރަށް ޖަލަށް ހުކުމްކޮށް، ފަސް މިލިއަން ޑޮލަރަށް ޖޫރިމަނާ ކޮށްފައެވެ.\nހުކުމް ކުރުމަށްފަހު ރައީސް ޔާމީން އެންމެ ފުރަތަމަ ގެންގޮސްފައިވަނީ މާލެ ޖަލަށެވެ. އަދި މިއަދު އެމަނިކުފާނު ވަނީ މާފުށީ ޖަލަށް ބަދަލުކޮށްފައެވެ.


Miruhakee sarubee viruvan baraabaru ehcheh!\nމިރުހަކީ ސަރުބީ ވިރުވަން ބަރާބަރު އެއްޗެއް!\nމީހަކު މާރުކޭޓުގައ މިރުސް ތަކެއް ސާފުކުރަނީ\nމިރުހުގައި ސަރުބީ ވިރުވާލަން އެންމެ ބަރާބަރު މާއްދާތަކެއް އެކުލެވިގެންވެއެވެ. އެކަމަކު މިއީ ހިކެން ބޭނުންވާ މީހުންނަށް ޖާދޫއެއް ފަދަ ކާނާއަކަށް ވަނީކީއެއް ނޫނެވެ. މިރުހުގައި ހުންނަ ކެޕްސައިސިން ކިޔާ މާއްދާއެއްގެ ސަބަބުން މިރުސް ކާ މީހުންގެ ހަށިގަނޑުން ކޮންމެވެސް ވަރަކަށް ސަރުބީ ވިރޭ ގޮތް ވަނީ އެވެ.\nއިންޑިއާގެ ސައިންސްވެރިން މިހާޜު ވަނީ މިރުސް ބޭނުން ކޮށްގެން މިހާރު ވިރޭ ވަރަށް ވުރެ ގިނައިން ސަރުބީ ވިރުވާނެ ގޮތްތަކެއް ހޯދާފަ އެވެ. ކެޕްސައިސިން އަކީ މިރުހުގައި ކުޅިރަހަ ލައްވާ އެކްޓިވް ކޮމްޕޮނަންޓެވެ.\nމިރުހުން ބަރުދަން ލުއި ކުރެވޭ ކަމުގެ މާ ގިނަ ހޯދުންތަކެއް މިހާތަނަށް ސައިންސްވެރިން ހޯދާފައެއް ނެތެވެ. ބަރުދަން ލުއި ވިޔަސް ގިނަ އަދަދެއްގެ މިރުސް ކައިގެން ނޫނީ މީގެން އަސަރެއް ނުކުރާނެތީ މިއީ މާ އެކަށީގެންވާ ކަމެއް ކަމަކަށް ވެސް ގިނަ ސައިންސްވެރިން ގަބޫލެއް ނުކުރެ އެވެ.\nމިރުސް ކައިގެން ބަރުދަން ލުއި ކުރުމުގައި މީހާގެ އުމުރާއި ނަސްލު ވެސް ދައުރެއް ކުޅޭ ކަމަށް ބައެއް ރިޕޯޓްތަކުގައި ވެއެވެ. އެގޮތުން 2014 ގައި ހަދާފައިވާ ދިރާސާއެއް ބުނާ ގޮތުގައި ކެޕްސައިސިންގެ ސަބަބުން ކޮންމެވެސް ވަރަކަށް ބަރުދަން ލުއި ކުރެވިދާނެ ކަމުގެ ހެކި ލިބިފައިވާ ކަމަށް މި ހޯދުމުގައި މަސައްކަތްކުރި ސައިންސްވެރިން ވަނީ ބުނެފަ އެވެ.\nކާން ފެށުމުގެ ކުރިން މިރުސް ކައިފިނަމަ ކާހިތް ކެނޑުމަކީ އެކަށީގެންވާ ކަމެކެވެ. އަދި ކެޔަސް މާގިނައިން ނުކެވުމަކީ ވެސް ވެދާނެ ގޮތެކެވެ. މީހުންގެ ބަރުދަން ލުއިވަނީ މި ސަބަބާ ހެދި ކަމަށް ވެދާނެ ކަމަށް ބައެއް މީހުން ގަބޫލު ކުރެ އެވެ.\nމިރުސް ކެއުމުން ކުޅީގެ އިހްސާސް ވުމުން ހަށިގަނޑުގެ ދިފާއުގައި ބައެއް ހޯމޯންތައް އުފެދި ސިކުނޑިން ހަށީގަނޑަށް "ކެއުން ހުއްޓާލާށޭ" ސިގްނަލް ފޮނުވަނީ ކަމަށާއި ބަނޑު ނުފުރެނީސް ކެއުން ހުއްޓާލަން ޖެހޭތީ ބަރުދަން ލުއި ވަނީ ކަމަށް ވެސް މިކަމާ ބެހޭ ގޮތުން ހޯދުންތައް ހޯދާ ބައެއް މާހިރުން ބުނެ އެވެ.\nތަފާތު ގޮތް ގޮތަށް މި ބަހުސްތައް ކުރެވުނު ނަމަވެސް މިރުހުން ބަރުދަން ލުއި ވާނަމަ އެ ވަނީ ކިހިނެއްކަން ސައިންސްވެރިންނަށް ވެސް އަދި ޔަގީނެއް ނުވެ އެވެ. ނަމަވެސް މިއީ ހަގީގަތަކަށް ވެއްޖެނަމަ ފަލަބަލީގެ އުނދަގޫ ތަހައްމަލު ކުރާ މީހުންނަށް އުންމީދީ ބޭހެއް އުފެއްދިދާނެކަމަށް ސައިންސްވެރިން އުންމީދު ކުރެ އެވެ.